އިންވެސްޓް މޯލްޑިވްސް ސެކްޝަން / މާކެޓިންގ އެންޑް ޕްރޮމޯޝަން ޔުނިޓް\n1. ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުގެ މަތިން ބޭސް ފަރުވާގެ ޙިދުމަތް.\n4. ޓެކްނިކަލް ކޯ އެލަވެންސް: އަސާސީ މުސާރައިގެ %28\nނޯޓު: ޓެކްނިކަލް ކޯ އެލަވަންސް ދެވޭނީ އިކޮނޮމިކްސް / އިންޓަނޭޝަނަލް ބިޒްނަސް / މާކެޓިންގ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7އިން ފެށިގެން މަތީގެ ސަނަދެއް ހާސިލްކޮށްފައިވާ ފަރާތްތަކަށެވެ. އަދި ޓެކްނިކަލް ކޯ އެލަވަންސް ހަމަނުޖެހޭ ފަރާތްތަކަށް ހަމަޖެހިފައިވާ އުޞޫލުގެ ތެރެއިން ސަޕޯޓިންގ ކޯ އެލަވަންސް2ގެ ގޮތުގައި 900 ރުފިޔާ ލިބޭނެއެވެ.\nރާއްޖެ އިންވެސްޓްމަންޓް ޑެސްޓިނޭޝަނެއްގެ ގޮތުގައި ޕްރޮމޯޓްކުރުމަށް ބައިވެރިވާ ބައިނަލްއަޤްވާމީ އިންވެސްޓްމަންޓްތަކުގައި ބައިވެރިވުމާގުޅިގެން ކުރަންޖެހޭ އެންމެހާ ކަންތައްތައް ރާވައި ހިންގުން.\nރާއްޖޭގެ އިންވެސްޓްމަންޓްގެ މާޙައުލު ތަރައްޤީކޮށް ޒަމާނީކުރުމަށް ކުރަންޖެހޭ ކަންކަން، ރާއްޖޭގައި އިންވެސްޓްކުރާ ފަރާތްތައް މެދުވެރިކޮށް ފާހަގަކޮށް ލަފާދިނުން.\nއިންވެސްޓް މޯލްޑިވްސް "ވަން ޝޮޕް ސްޓޮޕެއްގެ" ގޮތުގައި މާކެޓް ކުރުމުގެ މަސައްކަތްތައްކުރުން.\nއިންވެސްޓުކުރަން ބޭނުންވާ ފަރާތްތަކުގެ ސުވާލުތަކަށް ޖަވާބުދާރީވެ މައުލޫމާތުތައް ފޯރުކޮށްދިނުން އަދި ރާއްޖޭގައި ހުރި އިންވެސްޓްމަންޓުގެ ފުރުސަތުތައް އަންގައި ދިނުން.\nއިންވެސްޓްމަންޓް ޕްރޮމޯޝަންގެ ގެ ދާއިރާއިން ބޭއްވޭ އެކިއެކި ކަންތައްތައް ރާވައި ހިންގުން.\nއިންވެސްޓްމަންޓާއި ގުޅޭގޮތުން ތައްޔާރުކުރަން ޖެހޭ ޕްރެޒެންޓޭޝަން ފަދަ ތަކެތި ތައްޔާރުކޮށް ހުށަހަޅައިދިނުން.\nބޭރުގެ އިންވެސްޓްމަންޓްތައް ރާއްޖެއަށް ގެނައުމަށާއި އަދި އިންވެސްޓްމަންޓް ޑެސްޓިނޭޝަނެއްގެ ގޮތުގައި ރާއްޖެ ޕްރޮމޯޓްކުރުމަށް ކުރަންޖެހޭ އެންމެހާ އިދާރީ މަސައްކަތެއް ކުރުން.\nއިންވެސްޓްމަންޓަށް ފަހި މަންޒިލެއްގެ ގޮތުގައި ފޮރިން އިންވެސްޓަރުންނަށް ރާއްޖެ ޕްރޮމޯޓްކުރުމަށް ޕްރޮގްރާމްތަކާއި ހަރަކާތްތައް ހިންގުން.\nދިވެހިރާއްޖެ އިންވެސްޓްމަންޓް ޑެސްޓިނޭޝަން އެއްގޮތުގައި މާކެޓް ކުރުމަށް ރާއްޖެއާއި ރާއްޖޭއިން ބޭރުގައި ބޭއްވޭ އެކި އެކި ފައރ ގައި ބައިވެރިވުން.\nރާއްޖޭގެ އެކި މިނިސްޓްރީތަކުން/އޮފީސްތަކުން ފޮރިން އިންވެސްޓްމަންޓާއި ބެހޭގޮތުން ބާއްވާ ސެމިނަރ/ ވާރކްޝޮޕް/މީޓިން ތަކުގައި މިނިސްޓްރީ ތަމްސީލުކުރުން.\nއިންވެސްޓަރުންނާ ގާތްގުޅުމެއް އުފައްދާ، އިންވެސްޓަރުން ހުށަހަޅާ މައްސަލަތަކަށް ހައްލު ހޯދައިދިނުމުގައި އިސްރޯލެއް އަދާކުރުން.\n1. އިކޮނޮމިކްސް / އިންޓަނޭޝަނަލް ބިޒްނަސް / މާކެޓިންގ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައި ވުމާއެކު، އިކޮނޮމިކްސް / އިންޓަނޭޝަނަލް ބިޒްނަސް / މާކެޓިންގ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n2. އިކޮނޮމިކްސް / އިންޓަނޭޝަނަލް ބިޒްނަސް / މާކެޓިންގ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުން.\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.


Dhiyamigili mudhimah valhin hamalaadhin mahsalaigai gasdhugai meehaku maran ulhumuge dhauvaa ufulaifi - One Online\n13 މާރިޗު 2022: ތ. ދިޔަމިގިލީގައި މުދިމަކަށް ހަމަލާދޭ މަންޒަރު ---\nދިޔަމިގިލީ މުދިމަށް ވަޅިން ހަމަލާދިން މައްސަލައިގައި ގަސްދުގައި މީހަކު މަރަން އުޅުމުގެ ދައުވާ އުފުލައިފި\nތ. ދިޔަމިގިލި މިސްކިތުގެ މުދިމު އަހުމަދު ރަަޝީދު (55އ) އަށް ވަޅިން ހަމަލާދިން މައްސަލައިގައި ދައުވާ އުފުލައިފިއެވެ.\nއެ ރަށު މަސްޖިދުލް އަމާނާތުގެ ވަގުތީ މުދިމު ރަޝީދަށް ވަޅިން ހަމަލާދިނީ މިދިޔަ މާޗު މަހުގެ 13 ވަނަ ދުވަހުގެ މެންދުރު ކުރީގެ ވަގުތެއްގައެވެ. އޭނާއަށް ހަމަލާ ދިނުމުގެ ސަބަބުން ލިބުނު ޒަހަމްތަކަށް ފަރުވާ ދިނުމަށް މާލެ ގެނެސް އައިޖީއެމްއެޗުގައި ފަރުވާ ދިނެވެ. ޑޮކްޓަރުންނާ ހަވާލާދީ އާއިލާ އިން ކުރިން ބުނެފައިވާ ގޮތުގައި އަހުމަދު ރަޝީދުގެ ހަށިގަނޑުގެ 13 ތަނަކަށް ވަޅި ޖަހާފައިވެއެވެ.\nޕްރޮސިކިއުޓާ ޖެނެރަލްގެ އޮފީހުގެ މީޑިއާ އޮފިޝަލް އަދި ޕަބްލިކް ޕްރޮސެކިއުޓާ ޝަފީއު އަހުމަދު މިއަދު "ވަން" އަށް ވިދާޅުވީ، އެ މައްސަލައިގައި ތުހުމަތުކުރެވޭ ދިޔަމިގިލި/ މޯނިންގްސްޓާ ހަސަން ސާމިދު ހުސެއިންގެ މައްޗަށް ދައުވާ އުފުލައި މިދިޔަ އޭޕްރިލް މަހުގެ 28 ވަނަ ދުވަހު ދިޔަމިގިލި ކޯޓަށް ހުށަހަޅާފައިވާ ކަމަށެވެ.\nއޭނާގެ މައްޗަށް ކުރަނީ ބިރުދެއްކުމާއި ނުރައްކާތެރި ހަތިޔާރާއި ތޫނު އެއްޗެހި ގެންގުޅުން މަނާކުރުމުގެ ގާނޫނުގެ ދަށުން ތޫނު އެއްޗެއް ބޭނުންކޮށްގެން ގަސްދުގައި މީހަކު މަރަން އުޅުމުގެ ކުށުގެ ދައުވާއެވެ.\nއެ ދައުވާ ސާބިތުވެއްޖެނަމަ 15-25 އަހަރާ ދެމެދުގެ ޖަލު ހުކުމެއް އަންނާނެއެވެ. އޭނާ މިހާރުވެސް ހުރީ ޝަރީއަތް ނިމެންދެން ބަންދުގައެވެ.\nޝަފީއު ވިދާޅުވީ، މި މައްސަލައިގައި އަނިޔާ ލިބުނު ރަޝީދު، ބައިސްކަލެއްގައި ދުއްވާފައި ދަނިކޮށް ސާމިދު އޭނާ ހުއްޓުވައި ރަޝީދުގެ ބޮލާއި، ކަރާއި، ބުރަކައްޓާއި، ކަނާއަތު ކޮނޑާއި، ވާއަތަށް ވަޅިއަކުން ހަމަލާދީފައިވާކަން ތަހުގީގަށް ހޯދިފައިވާ ކަމަށެވެ.\nގުޅޭ ޓެގު ޕޮލިސް ޕީޖީ އޮފީސް ތ. ދިޔަމިގިލި


Raajjey Ge Border Bandhu Kurumah Mashvaraa Eh Kurevifai Nuvey- Mabrook - Vaguthu\nރާއްޖޭގެ ބޯޑަރު ބަންދު ކުރުމަށް މަޝްވަރާއެއް ނުކުރަން - މަބްރޫކު\nކޮވިޑް-19 އާއި ގުޅިގެން އަދި ރާއްޖޭގެ ބޯޑަރު ބަންދު ކުރުމާއި މެދު މަޝްވަރާ ކުރެވިފައި ނުވާ ކަމަށް ރައީސް އޮފީހުގެ ތަރުޖަމާނު މަބްރޫކު އަޒީޒު ވިދާޅުވެއްޖެއެވެ.\nމިކަން ހާމަކޮށްފައިވަނީ ހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) މިއަދު ކުރިއަށް ގެންދިޔަ ނޫސްވެރިންގެ ބައްދަލުވުމުގައެވެ.\nމި ބައްދަލުވުމުގައި އޮގަސްޓް މަހުގެ ތެރޭގައި ބޯޑަރު ބަންދު ކުރުމާއި މެދު މަޝްވަރާ ކޮށްފައިވޭތޯ ނޫސްވެރިއަކު ކުރި ސުވާލަކަށް ޖަވާބު ދެއްވަމުން މަބްރޫކު ވިދާޅުވީ، އެފަދަ ކަމަކާއި އަދި މަޝްވަރާ ކޮށްފައި ނުވާނެ ކަމަށެވެ.\n"އެފަދަ މަޝްވަރާއެއް އަދިއެއް މިވަގުތުގައެއް ނެތް ހިނގާފައެއް" މަބްރޫކު ވިދާޅުވިއެވެ.\nކޮވިޑް-19 އާއި ގުޅިގެން މީގެ ކުރިން ރާއްޖޭގެ ބޮޑަރު ބަންދު ކުރުމަށްފަހު ހުޅުވާލާފައިވަނީ މިދިޔަ އަހަރުގެ ޖުލައި މަހުގެ 15 ވަނަ ދުވަހުއެވެ.\nކޮވިޑް-19ގެ ހާލަތު ރާއްޖޭގައި ގޯސްވަމުން އަންނަ މި ދަނޑިވަޅުގައި ބޯޑަރު ބަންދު ނުކުރިނަމަވެސް، ބަލި ކޮންޓްރޯލް ކުރުމުގެ ގޮތުން ސަރުކާރުން ވަނީ ހަރުކަށި ފިޔަވަޅުތަކެއް އަޅާފައެވެ. އެގޮތުން މާލޭ ސަރަހައްދުގައި ހަވީރު 16:00 އިން ފެށިގެން ހެނދުނު 8:00 އަށް ވަނީ ކާފިއު އިއުލާނު ކޮށްފައެވެ. މީގެ އިތުރުން ކާފިއު ނޫން ވަގުތުގައި ބޭރުގައި އުޅުމަށް ހާއްސަ ހުއްދައެއް ވެސް ބޭނުންވާ ގޮތަށް ވަނީ ހަދާފައެވެ.\nމާލެ ސަރަހައްދު ނޫން ރަށްތަކުގެ ތެރެއިން ބަލީގެ ވޭދަނައެއް ފެނި، މޮނިޓަރިންގެ ހާލަތަށް ގެނެސްފައިވާ ރަށްތަކުގައި ވެސް ކާފިއު އިއުލާނު ކުރުމަށް ސަރުކާރުން ވަނީ ނިންމާފައެވެ.\nބޯޑަރ ހުޅުވާފަ. މިސްކިތްތައް ތަޅުލާފަ.\nލާދީނީ ކިޔަނީ އެހެންވެ. މިސްކިތްތަކަށް މީހަކު އެރިއަވެސް ނުދޭން. ކީއްވާނީ2މީހުނަށްވުރެ އިތުރަށް ޏެރޭގޮތަށް ތަން ބަލަހައްޓފަ މިސްކިތްތައް ހުޅުވިއްޔާ. ޝައިޓާނާ އެދޭނީ ﷲ ތައާޅަގެ ގެކޮޅުތައް ފަޅުކުރަން. އޭގެ ނުބައި ވަސްވާސް ފަތުރަން ފަސޭހަވާނީ އޭރަށް.\nމީނަ ބުނާއެއްޗެއްގެ އަނެއްކޮޅަށް ދިމާވާނީ. ބުނި މާލެ ލޮކް ޑައުން އެއް ނުކުރާނެޔޭ. 😂😂😂\nމެއި 29, 2021 19:45\nއެހެން ވެއްޖެއްޔާ ކުރާނެ 🚬\nއިގޭތިކަން، ބޯޑަރު ބަންދުކުރީމަ ވެރިން ބަނޑަށް ޖެހޭނެ، މިހާރު ރައްޔިތުން ބަޑަށްޖެހޭނީ. މިސްކިތްތަކުގަ ތަޅުއަޅުވާ، ލަދުގަނޭ ވޯޓް ދެވުނީމަ. ކޮވިޑްއާއި މިނުބައި ވެރިންގެ ކިބައިން ސަލާމަތްވޭތޯ ﷲ އަށް ދުޢާކުރަން - އާމީން\nތިޔަ ކޮވިޑް އެތެރެ ވީ ދޮރު ބަންދު ނުކޮއް އަމިއްްލަ މަސައްކަތުން އަބިދަރިން ނަށް ކާންބޯދީގެން އުޅޭ ރަތްޔިތުން ގޭގަ ބަންދު ކޮއްގެން އަހަރު ދުވަހު ތިއްބަސް ކޮވިޑް ބަލިމަޑު ކަން މި ރާއްޖެ އަކުން ނުފިލުވޭން މީގެން ނާޖާއިޒް ފައިދާ ނެގުން ނޫންކަމެއް ނެއް\nބޯޑަރ ބަނދުނުކުރެވިގެން އުޅެނީ އިންދިޔާ މިގައުމުގެ މައިސަރުކާރުން ހުއްދަނުދީގެން ކަމައްވާނީ\nމެއި 29, 2021 22:46\nތީގެ މާނައަކީ ބޯޑަރު ބަންދުކުރަނީއޭ!\nމެއި 29, 2021 23:08\nބޯޑަރު ބަންދު ކިހިނެ ކުރާނީ. . މީ އަންޑިޔާގެ ކަރަންޓީނު ހަބު ވި އްޔާ. ދިވެހިން ގެ ފުރާނަޔަ އައށް ވުރެ މުހިންމީ އިންޑިޔާ މީހުން. . ގަ އުމެ އް މިޔޮއ އް އަޅުވެތިވެ ސުންނާފަތި ވަނީ \nމެއި 30, 2021 02:03\nލޮކްޑައުން އަކަށް ނުދާނެވާހަކަވެސް ބުނި މަބްރޫކް އެކަމު ލޮކްޑައުންވެސް ކުރީ، ދެން ކިހިނެއް ގަބޫލް ކުރާނީ ބޯޑަރު ބަންދު ނުކުރާނެއޭ ބުންޔަސް..\nމެއި 30, 2021 07:00\nއެހެންވިއްޔާ ރަށްޔަތުން މަރުވެހުސްވަންދެން ތިބެންވީނު އެއިރުން ސޯލިހުއަށް ހިންދެމިލައިގެން ވަށްކަން ކުރެވޭނެ.\nމެއި 30, 2021 08:48\nއަލް މަބުރޫކު ބޯޑަރު ބަންދު ކުރާނެކަމެ އްނެތް ހުސްކުރާ ސޭލް އަޅުވަ އިގެން ތިބޭ.


Messi Ge Haass Tribute Eh Maradona Ah - Vaguthu\nދާދިފަހުން މަރުވި އާޖެންޓީނާގެ ލެޖެންޑް ޑިއެގޯ މަރަޑޯނާގެ ހަނދާނުގައި ބާސާއަށް ކުޅެމުން އަންނަ ތަރި ލިއޮނަލް މެސީ ހާއްސަ ޓްރިބިއުޓެއް ދީފިއެވެ.\nސްޕެނިޝް ލީގުގައި އޮސަސޫނާ އަތުން 4-0 އިން ބާސެލޯނާ މޮޅުވި މި މެޗުގައި މެސީ ޓްރިބިއުޓް އެއް ދީފައިވަނީ އޭނާ މެޗުގެ ހަތަރުވަނަ ގޯލު ޖެހުމަށްފަހު އެވެ.\nއޭރިއާގެ ބޭރުން މެސީ ކާމިޔާބުކުރި މި ލަނޑާއެކު މެސީ ވަނީ އޭނާގެ ޖާރޒީ ބާލާ، އެތެރެއިން ލައިގެން ހުރި މަރަޑޯނާ ބޭނުންކުރި ޖާރޒީ ދައްކާލާފައެވެ. މި ޖާރޒީއަކީ މަރަޑޯނާ ބާސާގައި ކުޅުނު ދުވަސްވަރު ބޭނުންކުރި ޖާރޒީއެކެވެ. މި ޖާރޒީއަކީ ހަދިޔާއެއްގެ ގޮތުން މެސީއަށް މަރަޑޯނާ ދިން ޖާރޒީއެކެވެ.\nބާސާގެ ޖާރޒީ ބޭލުމަށްފަހު ދެ އަތް މައްޗަށް ނެގުމަށްފަހު މެސީ ވަނީ މަރަޑޯނާ ހުއްޓިގެން ހުރި ގޮތަށް ހުއްޓިފައެވެ. މި މެޗު ފެށުމުގެ ކުރިން މަރަޑޯނާގެ ހަނދާނުގައި ބޭއްވި ހަމަހިމޭންކަމުގެ ސުކޫތުގައި މެސީ ހުރީ ފެންކަޅިވެފައެވެ.\nމެސީގެ ފުޓުބޯޅައިގެ ފެށުމަކީ އާޖެންޓީނާގެ ނެވެލް އޯލްޑް ބޯއިސް އެވެ. އުމުރުން 13 އަހަރުގައި ބާސާއާއި ގުޅުނު މެސީ އެ ކުލަބުގެ ޔޫތު ޓީމުގައި އާދަޔާހިލާފު މޮޅު ކުޅުމެއް ދައްކާފައެވެ. މަރަޑޯނާވެސް ވަނީ އޯލްޑް ބޯއިސްއަށް 1994 ވަނަ އަހަރު އޭނާގެ ކެރިއަރުގެ އެންމެ ފަހުކޮޅު ކުޅެފައެވެ.\nމަރަޑޯނާ މަރުވެފައިވަނީ ހާޓް އެޓޭކެއް ޖެހިގެންނެވެ. މަރުވިއިރު އޭނާގެ އުމުރަކީ 60 އަހަރެވެ. މަރަޑޯނާ ވަނީ 1982 އިން 1984 އަށް ބާސާއަށް ކުޅެފައެވެ.\nއޮޮސަސޫނާއާއި ދެކޮޅަށް ކުޅުނު މި މެޗުގައި މެސީގެ އިތުރުން ދެން ގޯލު ޖަހައިދިނީ ބްރައިތްވެއިޓް އާއި ފިލިޕް ކުޓީނިއޯގެ އިތުރުން އެންޓޮއިން ގްރިޒްމަން އެވެ.


Isukuru fen: Buiman emme rakkaatheri\nރާއްޖޭގެ ތިމާވެށި ހަޑި ކުރާ އެންމެ ބޮޑު އެއްޗަކީ ޕްލާސްޓިކް ފުޅި އެވެ. ޕްލާސްޓިކުން ތިމާވެށި ރައްކާތެރި ކުރެވެން އޮތް ގޮތަކީ ޕްލާސްޓިކް ފުޅި ނޫން ގޮތެއް ހޯދުމެވެ. އެގޮތަކީ ކޮބައި ހެއްޔެވެ؟ މިކަމަށް އޮތް އެންމެ ބޮޑު ހައްލަކީ އިސްކުރު ފެނަށް ދިއުމެވެ. ޒަމާނުއްސުރެން ފެށިގެން ދިވެހިން ބޯން ބޭނުންކުރި އިސްކުރު ފެނަށް ދިއުމެވެ. ދުނިޔޭގެ ފެނުގެ ދުވަސް މިއަދު ފާހަގަ ކުރާއިރު އެންމެ ބޮޑަށް ވިސްނަން ޖެހޭ ކަމަކީ މި އެވެ. ބައިނަލްއަގުވާމީ ގޮތުން މިއަދު ފެނުގެ ދުވަސް ފާހަގަ ކުރާއިރު ވިސްނަން ޖެހޭ ކަމަކީ މި އެވެ.\nފެނުގެ މައްސަލައަކީ ހާއްސަކޮށް މާލެ އަށް ދިމާވެފައިވާ އެންމެ ބޮޑު އެއް މައްސަލަ އެވެ. ނަމަވެސް ބިމުން ލޮނު ފެން ނަގައި ރީތި ފެނަށް ހެދުމަށް އެކަމަށް ފުދޭވަރެއްގެ ބޮޑު ހައްލެއް ލިބެ އެވެ. އެކަން އެހެން އޮންނާތީ ބައެއް މީހުން މާބޮޑު ފަރުވާލެއް ނެތި ފެން އިސްރާފު ކުރާ މީހުން އުޅެ އެވެ. މި އަހަރުގެ ފެނުގެ ދުވަހާ ގުޅިގެން ރާއްޖޭގައި ފެން އުފައްދާ އެމްޑަބްލިިއުއެސްސީގެ ހާއްސަ މެޖެސެއް އެބަ އޮތެވެ. އެ ކުންފުނިން އެދެނީ ވީހާ ވެސް ބޮޑަށް ބުއިމުގައި އިސްކުރު ފެން ބޭނުން ކުރުމެވެ.\nއިސްކުރު ފެން ބޯނަމަ އޭގެން ތިމާވެއްޓަށް ވެސް އެތައް ފައިދާއެއް ކުރާނެ އެވެ. ކޮންމެ ދުވަހަކު އުކާލަން ޖެހޭ ޕްލާސްޓިކް ފުޅި މަދުވެ ފެން އުފެއްދުމަށް ކުރާ ހަރަދުތައް ވެސް އެތައް ތަނަކުން ކުޑަވެގެން ދާނެ އެވެ.\nއެ ފެނަކީ ބޯން އެންމެ ރައްކާތެރި ފެން ކަން މިއަދު ވެސް އެމްޑަބްލިއުއެސްސީ އިން ޔަގީން ކޮށް ދެއެވެ. އެ ކުންފުނިން އެންމެ ބޮޑު އަހައްމިއްޔަތުކަމެއް ދެނީ ފެނުގެ ކޮލިޓީ ހިފެހެއްޓުމަށެވެ.\nއާރުއޯއެލްއިން އިންޓަނެޓް އަގު ހެޔޮ ކުރަނީ


FAM aa gulhey mahsala dhenegathumah FIFA, AFC Raajje ah\nއެފްއޭއެމް އާއި ރާއްޖޭގެ ފުޓްބޯޅައާ ގުޅޭގޮތުން މިހާރު އުފެދިފައިވާ ނުތަނަވަސް ހާލަތު ދެނެގަތުމަށް، ފީފާ އާއި އޭއެފްސީގެ ވަފުދެއް، އަންނަ އަންގާރަ ދުވަހު ރާއްޖެ އަންނަ ގޮތަށް ހަމަޖެހިއްޖެ އެވެ.\nފީފާ އާއި އޭއެފްސީގެ ވަފުދެއް ރާއްޖެ އައުމަށް ހަމަޖެހިފައިވާކަން، ފީފާއިން ވަނީ އެފްއޭއެމްއަށް އަންގާފަ އެވެ. ފީފާގެ ޖެނަރަލް ސެކެޓްރީ ސެނާގާލްގެ ފާތުމާ ސަމޯރާ ސޮއިކޮށް ފީފާއިން، އެފްއޭއެމްއަށް ފޮނުވާފައިވާ ސިޓީއެއްގައި ބުނެފައި ވަނީ، އެފްއޭއެމްގެ ލީޑާޝިޕް ބަދަލު ކުރުމަށް އެދި މެންބަރު ބައެއް ކުލަބުތަކުން ސޮއިކޮށް، އެކްސްޓްރާ އޯޑިނަރީ ކޮންގްރެސްއެއް ބާއްވައި ދިނުމަށް ހުށަހަޅާފައިވާ މައްސަލަ އާ ބެހޭގޮތުން ފީފާ އާއި އޭއެފްސީ ވަފުދުން ހާލަތު ދެނެގަންނާނެ ކަމަށެވެ.\nއެފްއޭއެމް އާއި އެކްސްޓްރާ އޯޑިނަރީ ކޮންގްރެސްއެއް ބާއްވައިދިނުމަށް ހުށަހަޅާފައިވާ ކުލަބުތަކާއި، އެކަމަށް ހުށަހެޅި ގަރާރުން ނަން އަނބުރާ ގެންދިޔަ ކުލަބުތަކާވެސް ފީފާގެ ވަފުދުން ބައްދަލު ކުރަން ބޭނުންވާކަން ފީފާގެ ސިޓީގައި ހާމަ ކޮށްފައި ވެއެވެ. އަދި މިވަގުތު ޔޫތު، ސްޕޯޓްސް މިނިސްޓްރީ ހިންގެވުމާ ހަވާލުވެ ހުންނެވި މިނިސްޓަރު އަލީ ވަހީދުއާ ބައްދަލު ކުރުމަށްވެސް ބޭނުންވާކަން ވަނީ ހާމަކޮށްފަ އެވެ.\nމި ވަފަުދުގައި ފީފާ ތަމްސީލު ކުރައްވާނީ، ފީފާގެ މެންބަރު އެސޯސިއޭޝަން ސާވިސް ސީނިއާ މެނޭޖަރު، އެލެކްސެންޑްރޭ ގްރޮސް އެވެ. އޭއެފްސީ ތަމްސީލު ކުރައްވާނީ، އޭއެފްސީގެ ލީގަލް ޑައިރެކްޓާ އެންޑުރޫ މާސާ އާއި އޭއެފްސީގެ އިންޓަނޭޝަނަލް ރިލޭޝަން އޮފިސާ ޕުރުޝޯޓަމް ކާޓެލް އެވެ.\nއެންމެ ފުރަތަމަ މި ވަފުދު އައުމަށް ހަމަޖެހުނީ މިމަހުގެ ތިން ވަނަ ދުވަހު އެވެ. ވިކްޓަރީ ސްޕޯޓްސް ކުލަބުން އިސްވެ މިދިޔަ މަހު 10 ގައި އެފްއޭއެމްއަށް ހުށަހެޅި ގަރާރުގައި 15 ކުލަބަކުން ވަނީ ސޮއި ކޮށްފަ އެވެ. އެހެންނަމަވެސް ޝަރުތު ހަމަ ނުވާ ތިން ކުލަބު ހިމެނެ އެވެ.\nޝަރުތު ހަމަ ނުވަނީ، ފުޓްބޯޅައިގެ ހުރިހާ ހަރަކާތްތަކުން ސަސްޕެންޑް ކޮށްފައިވާ ނިއު ރޭޑިއަންޓާއި، އެފްއޭއެމްގެ މެންބާޝިޕް ލިބިފައި ނުވާ ފޯކައިދޫ ފުޓްބޯޅަ ކުލަބުގެ އިތުރުން ކުލަބު ރޮކް ސްޓްރީޓެވެ. އަދި ގަރާރުގައި ސޮއި ކުރި ހަތަރު ކުލަބަކުން ނަން އަނބުރާ ގެންދިޔަ ކަމަށް އެފްއޭއެމުން ބުނެ އެވެ.\nއިއްޔަ، ފުރަތަމަ ޑިވިޝަންގެ ފަސް ކުލަބަކާއެކު، އެފްއޭއެމްގެ ރައީސް ބައްސާމް އަދީލް ޖަލީލް ބޭއްވި ޕްރެސް ކޮންފަރެންސްގައި އޭނާ ވިދާޅުވީ، އެފްއޭއެމްގެ ލީޑާޝިޕް ބަދަލު ކުރަން ކުލަބުތަކުން ބޭނުން ނުވާ ކަމަށެވެ. ޕްރެސްގައި ބައިވެރިވި، މާޒިޔާ، ޔުނައިޓަޑް ވިކްޓަރީ އަދި ގްރީން ސްޓްރީޓަކީ ގަރާރުގައި ސޮއި ކުރި ކުލަބުތަކެވެ. ބެލެވޭ ގޮތުގައި ގަރާރުން ސޮއި ގެންދިޔަ ކުލަބުތަކުގެ ތެރޭގައި އެ ތިން ކުލަބު ހިމެނެ އެވެ.


ޖިންނި އަވަލާފައިވާނަމަ ފެނިދާނެ ޢަލާމަތްތައް – Dhen.mv\n. September 19, 2020 - 7:06 pm\nމައްސު ނުވަތަ ޖިންނި އަވަލުމަކީ އިންސާނާގެ ހަށިގަނޑުގެ އެތެރެއާއި ބޭރުން ނުވަތަ އެތެރެއިން ނުވަތަ ބޭރުން ޖިންނި ބީހުމެވެ. ނޭނގުމުގެ ތެރޭގައި އިންސާނާއަށް ޖިންނިއަކަށް ކުރެވޭ ގޯނާއެއްގެ ސަބަބުނެ އޭގެ ބަދަލު ހިފުމުގެ ގޮތުން، ނުވަތަ އިންސާނާ ދެކެ ޖިންނި އެއް ލޯބިވެ ޝަހުވާނީ ގޮތުން އަޅައިގަތުން، ނުވަތަ ޖިންނި އިންސާނަކާއި މެދު އަނިޔާވެރިގޮތުގައި އެއްވެސް އެހެން ސަބަބެއް ނެތި އަޅައިގަނެ ގޯނާކުރުން ފަދަ ގޮތްގޮތަށް ޖިންނި އަވަލައެވެ. އަދި ސިހުރުގެ ސަބަބުންނާއި އެސްފީނާގެ ސަބަބުންވެސް ޖިންނި އަވަލައި އިންސާނާއަށް ގޯނާކޮށް މޮޔަކޮށްލާ ވެސް ހަދައެވެ. ޖިންނި އަވަލާފައި ހުރިކަން ނުވަތަ ޖިންނީގެ ގޯނާއެއް ޖެހިފައި ހުރިކަން2ގޮތަކަށް ދެނެގަނެވިދާނެއެވެ. އެއީ:\nޢަލާމާތް ތަކުގެ އަލީގައި ދެނެގަތުން\nރުޤްޔާ ކިޔަވައިގެން ނުވަތަ އަޑުއަހައިގެން ދެނެގަތުން.\nމިގޮތުން މި ބަލައިލަނީ ޖިންނި އަވަލުމުން ނުވަތަ މައްސުގެ ސަބަބުން ފެނިދާނެ ޢަލާމާތްތަކަށެވެ.\n1- ޢަލާމާތް ތަކުގެ އަލީގައި ޖިންނި އަވަލާފައި ހުރިކަން ދެނެގަނެވިދާނެ ގޮތް: ޖިންނި އަވަލުމުން އިންސާނާ ހޭލާ ހުންނައިރުއާއި ނިދީގައި ތަފާތު ޢަލާމާތްތައް ފެނިދާނެއެވެ. މިގޮތުން ޢާއްމުކޮށް ފާހަގަކޮށްލެވޭ ޢަލާމާތްތަކަކީ:\n1. ތިމާ ބޭނުންވެ މަސައްކަތް ކުރިނަމަވެސް، ﷲ އަށް އަޅުކަންކޮށް، ކިޔަމަންތެރިކަން އަދާކުރުމުން ދުރުވެގަތުން، ނުވަތަ ﷲ އަށް ޛިކްރު ނުކޮށް، ޤުރުއާން ނުކިޔަވައި އުޅުން. މިކަންކަން ކުރަން އުޅުމުން އުނދަގޫތައް ހަށިގަނޑަށް ވެރިވެ ބުރަޖެހުން. މެޑިކަލް ސަބަބެއްނެތި ފިޓްޖެހުން (ޖިންނީންގެ ފަރާތުން ކުރިމަތިވާ މިފަދަ ކަންތައްތައް އެނގޭނެ ޢަލާމާތްތަކެއްވެސް ވެއެވެ.)\n2. މެޑިކަލް ސަބަބެއްނެތި ހަށިގަނޑުގެ ގުނަވަނެއް، ނުވަތަ ބައެއް ވާގިނެތުން.\n3. ފާހަގަކުރެވޭ ސަބަބުތަކެއްނެތި އަވަސް އަވަހަށް ރުޅިއައުން، ނުވަތަ ރުއިން.\n4. ފާޚާނާގައި މާގިނައިރުވެ، ފާޚާނާތެރޭގައި ހުރެ އެކަނި ވާހަކަދެއްކުން.\n5. މެޑިކަލް ސަބަބެއްނެތި އާދަކޮށް ބޮލުގައި ރިއްސުން، އަދި ތަދުކަނޑުވާ ބޭސް ބޭނުންކުރުމަކުންވެސް އެއްވެސް ވަރަކަށް ލުއިކަން އިޙްޞާސްނުކުރެވުން.\n6. ވަރުބަލި ކަމާއި ކަންނެތްކަން ކުރިމަތިވުން\n7. އަންހެނުންގެ މަސްވަރުކަންތައް އޮޅުން ބޮޅުންވުން\n8. ޙަގީގަތުގައި މީހަކު ކައިރީ ނެތް ނަމަވެސް އަބަދު ކައިރީ މީހަކު އުޅޭހެން އިޙްސާސުވުން\n9. އެކަނި ހުންނަ ވަގުތުގައި ވައި އަޑުން ނުވަތަ ހަމަ އަޑުން، ނުފެންނަ މީހަކު ކައިރިން ތިމާއަށް ނަމުން ގޮވާއަޑު އިވުން.\n10. އާދަޔާ ޚިލާފް ގޮތްގޮތަށް ތިބި މީހުންނާއި، ހަރުފައާއި، ތަފާތު ބާވަތްބާވަތުގެ ދިރޭއެއްޗެއްސާއި، ގަބުރާއި، ޖިންނި އަދި ފުރޭތަފަދަ ތަފާތުބިރުވެރި ތަކެތި ހުވަފެނުން ފެނުމާއި އެމީހަކު އުސްތަންތަނުން ވެއްޓެނިކޮށްފެނުން. އަދި އަނެއްޖިންސުގެ މީހަކު އޭނާއާއިއެކު ޖިންސީ ގުޅުން ހިންގަން އުޅުން ނުވަތަ އޭނާއަށް އަނިޔާކުރަން އުޅުންފަދަ ކަންތައްތައް ވެސް ހުވަފެނުގައި ފެނިދާނެއެވެ. އަދި މިފަދައިން ތަކުރާރުވުން.\n11. ނިދަން އުނދަގޫވުމާއި، ހާސްވެ ކަންބޮޑުވުމާއި، ހޭލުމަށް ފަހު ވެސް ބިރުގަތުން.\n12. ނިދީގައި ބާރަށް ވާހަކަ ދެއްކުމާއި، ނުވަތަ ނިދީގައި ރޮވޭ ގޮތް ވުމާއި ހަޅޭލެވޭ ގޮތްވުން.\n13. ނިދާފައި ހުރެގެން އިންސާނާއަށް ނޭނގޭ ހާލު ނިދީގައި ހިނގުން.\n14. ގަބުރުސްތާނުގައި ވަނިކޮށް ތަކުރާރުކޮށް ހުވަފެނުގައި ފެނުން.\n15. ނިދީގައި ޖިންނި ފެނުން އަދި އެސޮރުމެންނާއި ހަނގުރާމަ ކުރާ ތަން ފެނުން.\n16. އިންސާނާ، އޭނާގެ ނިދީގައި ބިރުވެރިކަމަކާއި ދިމާވެ އަދި އެކަމުން ސަލާމަތްވުމަށް މަސައްކަތް ކުރި ނަމަވެސް އެކަމަށް ކުޅަދާނަ ނުވުން.\n17. ތަކުރާރުކޮށް ނިދީގައި މީހާ ގާވުމާއި، ހިތުން ކުރުސި ނުވަތަ ހެޔޮ އެއްޗެއް ކިޔުމުން ހައްޔަރަކުން ނެއްޓޭ ފަދައިން ގާކަން ދިއުން.\nމިއީ މައިގަނޑު ގޮތެއްގައި ޖިންނި އަވަލުމުން ފެންނަ ޢާއްމު ޢަލާމާތްތަކެވެ.\nޖިންނި އަވަލުން (މައްސު) ގެ ސަބަބުން ފެންނަ ބައެއް ހުވަފެން:\n• އާދަޔާ ޚިލާފް ގޮތްގޮތަށް ތިބޭ މީހުން (މިސާލަކަށް ބޯ ކުޑަކޮށް ހަށިގަނޑު ވަރަށް ބޮޑުކޮށް، ނުވަތަ ބޯ ވަރަށް ބޮޑުކޮށް އަދި ހަށިގަނޑު ވަރަށް ކުރުކޮށް ތިބޭ މީހުން، އާދަޔާއި ޚިލާފަށް ދިގު ނުވަތަ އާދަޔާއި ޚިލާފަށް ކުރު މީހުން، ގުނަވަންތައް އައިބުކޮށް ހުންނަ މީހުން)\n• ތަފާތު ބާވަތްބާވަތުގެ ދިރޭއެއްޗެހި (ޚާއްސަކޮށް މިތަކެތި ގިނަ ބައިގަނޑެއް ގޮތަށް ނުވަތަ އެތަކެތި ތިމާއަށް ޙަމަލާ ދޭތީ ފެނުން)\n• ގަބުރު ނުވަތަ ގަބުރުސްތާނު\n• ޖިންނީން ފެނުން\n• އެމީހަކު އުސްތަންތަނުން ވެއްޓެނިކޮށް ފެނުން.\n• އަބަދުވެސް ކޮންމެވެސް ތަނަކުން ވެއްޓޭތީ ފެނުން.\n• ތަކުރާރުކޮށް ގިނައިން ޝަހުވާނީ ހުވަފެން ފެނުން. އަދި އެހުވަފެނުން ހޭލެވޭއިރު އެދުން ފުދިފައި ހުރުން.\n• އެއް ޖިންސުން ގުޅުން ހިންގާތީ ފެނުން.\n• ތިމާ ފަހަތުން ބަޔަކު އުޅޭތީ ނުވަތަ ހަމަލާދިނުމަށް ފަހަތުން އަންނާތީ ފެނުން\n• ގަބުރުސްތާނުގައި ވަނިކޮށް ފެނުން.\n• ގޮތް ނޭނގޭ މަގަކުން ހިނގާފައިދާތީ، މަގު އޮޅިގެން ކުރިއަށް ނުދެވިގެން އުޅޭތީ ފެނުން\n• މޫދުގައި ވަނިކޮށް ފެނުން، ނުވަތަ މޫދު ފެނުން، ދަތުރުކޮށްފައި ދާން އުޅޭ ތަނަކަށް ނުދެވިގެން އުޅޭތަން ފެނުން\n• ޖިންނީންނާއި ހަނގުރާމަކުރާތަން ފެނުން.\n• ޖިންނިއެއް ތިމާއާއި ޖިންސީ ގުޅުން ހިންގާތީ ފެނުން.\n• ނިދީގައި ގުޑާނުލެވޭ ގޮތަށް ހަށިގަނޑު ބަންދުވެފައިވާ ޙާލު، މީހަކު ނުވަތަ ކަޅު ހިޔަންޏެއް ނުވަތަ ޖިންނިއެއް ތިމާ ކައިރީ ހުއްޓައި، ނުވަތަ ގައިމަތީ އިންދާ ނުވަތަ ގުދުވެގެން ތިމާ ހިފަހައްޓައިގެން ހުއްޓާ ފެނުން.\nނޯޓް: މިޢަލާމާތްތަކުގެ ތެރެއިން ޢަލާމާތެއް ފެންނަ އިރަށް އެމީހަކީ ޖިންނި އަވަލާފައިވާ މީހެއް ކަމުގައި ނުވެދާނެއެވެ. މީގެ ބައެއް ޢަލާމާތަކީ ޖިސްމާނީ އެކި ބަލިތަކާއި ދިރިއުޅުމުގެ ބައެއް ޙާލަތްތަކުގައި ވެސް ފެނިދާނެ ޢަލާމާތްތަކެކެވެ. ނަމަވެސް މީގެން ގިނަ ޢަލާމާތްތައް އިތުރު ސަބަބަކާއި ނުލައި ތަކުރާރުވާނަމަ އެމީހަކާއި ޖިންނި އަވަލާފައި ހުރީ ކަމުގައި ބަލައި ރުޤްޔާކޮށް އިތުރަށް ޔަޤީންކޮށް ފަރުވާކުރަން ވާނެއެވެ.\nދިވެހި ނޫސްތަކުގައި ހުންނަ ލިޔުންތައް ކިތަންމެ ކިޔާހިތްވިނަމަވެސް ބައެއް އަކުރުތަކާއި ފިލިތައް އެކުވެފައި ހުންނާތީ ނޫސްތައް ކިޔުމަށް ހުންނަ ޝައުޤުވެރިކަން ދަނީ ދަށްވަމުންނެވެ. މި ލިޔުމުގައިވާ ބައެއް ބަސްތައްވެސް ކިޔަންނޭނގުމުން، ބައެއް ވާހަކަތައް އަދިވެސް އޮތީ އޮޅުންނުފިލަ އެވެ.\nވީމާ، އިސްވެ ދެންނެވުނު މައްސަލައަށް އަވަސް ހައްލެއް ހޯދައިދިނުމަށް އެދެމެވެ.\nތި ބޭނުން ކުރާ އެޕް ނޫން އެހެން މެޕަކުން ކިޔަން އުޅެބަ. އޭރުން ވ ރަނގަޅުވާނެ.\nތީގަ ހުރި ވަރަށް ގިނަ ކަންތައްތަ އަހަންނަށް ދިމާވޭ…\nމެދުދެކުނު ރަށެއްގެ ސްކޫލުގެ ބައެއް ދަރިވަރުންނަށް "ޖިންނީގެ" އުނދަގޫ ފޯރާ މައްސަލަ އަނެއްކާ ވެސް ފެންމަތިވެއްޖެ\nއެންއައިސީ އަށް ގާސިމް އައްޔަނު ކުރަން ކޮމިޓީން ރުހުންދީފި\nމާ ގިނައިން ޗޮކްލެޓް ކެވުނަސް ދެރަވާނެ ކަމެއް ނެތް! ސަބަބު މިއޮތީ\nއެހީއެެއްވާއިރު ވިސްނަވާ! އިންޑިއާ ކުއްޖެއްގެ ފޮޓޯ ޖަހައިގެން، އޮޅުވާލައިގެން ބަޔަކު ފައިސާ ހޯދަން މަސައްކަތްކުރާކަމުގެ ތުހުމަތެއް!


India Bali kureveyne: Gaumee Coach\nއިންޑިޔާ ބަލިކުރެވޭނެ: ގައުމީ ކޯޗު\nސާފް ސުޒުކީ ކަޕް ފުޓްބޯޅަ މުބާރާތުގެ ސެމީ ފައިނަލުގައި މާދަމާ ހަވީރު އިންޑިޔާ ބަލިކޮށް ފައިނަލަށް ދެވޭނެ ކަމަށް ގައުމީ ކޯޗު ރިކީ ހާބަޓް ބުނެފި އެވެ.\nއެންމެ ފަހުގެ ޗެމްޕިއަން އަފްގާނިސްތާން އަތުން ބަލިވުމުން ގްރޫޕް ބީގެ ދެ ވަނަ ޓީމުގެ ގޮތުގައި ސެމީ ފައިނަލަށް ދިޔަ ޓީމުގެ ކޯޗު ބުނީ އިންޑިޔާ އަކީ ވަރުގަދަ ޓީމެއް ކަމަށެވެ.\n"އަހަރުމެން އަފްގާނިސްތާން މެޗު ކާމިޔާބު ކުރިއަށް ފައިނަލަށް ދެވޭނީ ސެމީ ފައިނަލް މެޗު ކާމިޔާބުކޮށްގެން. ސެމީ ފައިނަލާއި ފައިނަލުން ވެސް މޮޅުވެގެން ތަށި އުފުލާލެވޭނީ. އެހެންވީމާ ތިކަމާމެދު އަަހަރުމެން މާބޮށް ނުވިސްނަން. އަހަންނަށް ވަރަށް ބޮޑު ޔަގީންކަމެއް އެބައޮތް އިންޑިޔާއާ ދެކޮޅަށް ރަނގަޅު ނަތީޖާއެއް ނެރެވޭނެ ކަމަށް،" ނިއުޒީލޭންޑްގެ ކުރީގެ ކޯޗު ބުންޏެވެ.\nމާދަމާ މެންދުރު ފަހު ތިނެއް ޖަހާއިރު ފަށާ މެޗުގައި ޓީމުގެ ފުރަތަމަ 11 އަށް ބަދަލު އަތުވެދާނެތޯ ސުވާލުކުރުމުން ކޯޗު ބުނީ އެކަން ނިންމާނީ އެންމެ ފަހު ވަގުތު ކަމަށެވެ.\n"ތިކަން ނިންމާނީ އެންމެ ފަހު ވަގުތު. މި މެޗަކީ އުނދަގޫ މެޗަކަށްވާނެ. އިންޑިޔާ އަކީ ގާތްގަނޑަކަށް 1.5 ބިލިއަން މީހުން. އެމީހުންގެ އަމިއްލަ ގައުމުގައި އެމީހުންނާ ކުޅެން ފަސޭހަނުވާނެ. އެކަަމަކު އަހަރުމެންނަށް އެމީހުން ބަލިކުރެވިދާނެ،" ކޯޗު ބުންޏެވެ.\nބޫޓާނާއި ބަނގްލަދޭޝް ބަލިކުރު ރާއްޖޭގެ ކުޅުންތެރިން އިއްޔެ ޕްރެކްޓިސް ނުކުރެ އެވެ. އިއްޔެ މެންދުރުން ފެށިގެން ކޯޗު ވަނީ ކުޅުންތެރިންނަށް ޗުއްޓީދީފަ އެވެ. ނަމަވެސް މިއަދު ހަވީރު ޕްރެކްޓިސް ބާއްވާނެ އެވެ.


SunOnline: Foreign minister Asim, Turkey ge foreign ministerah maruhabaa vidhaalhuvejje\nފޮރިން މިނިސްޓަރު ޑރ. މުހައްމަދު އާސިމް ވަނީ ތުރުކީގެ ފޮރިން މިނިސްޓަރު މެވުލޫތު ޗަވުޝޯލޫއާ ބައްދަލުކުރައްވާފަ -- ފޮޓޯ: ފޮރިން މިނިސްޓްރީ\nފޮރިން މިނިސްޓަރު އާސިމް، ތުރުކީގެ ފޮރިން މިނިސްޓަރަށް މަރުހަބާ ވިދާޅުވެއްޖެ\n1 ހަފްތާ 15 ގަޑި ކުރިން - 11 ޖުލައި 2018 0\nތުރުކީގެ ފޮރިން މިނިސްޓަރު ކަމަށް މެވުލޫތު ޗަވުޝޯލޫ އަނެއްކާވެސް އައްޔަން ކުރެއްވުމާ ގުޅިގެން، ފޮރިން މިނިސްޓަރު ޑރ. މުހައްމަދު އާސިމް މަރުހަބާ ވިދާޅުވެއްޖެ އެވެ.\nމިނިސްޓަރު ޗަވުޝޯލޫއަށް މަރުހަބާ ވިދާޅުވެ ޑރ. އާސިމް ފޮނުއްވި މެސެޖުގައި ވަނީ މިނިސްޓަރާއެކު މަސައްކަތް ކުރައްވަން ތައްޔާރަށް ހުންނެވި ކަމަށް ވިދާޅުވެފައި އެވެ. އަދި މުސްތަގުބަލުގައި ރާއްޖެ އާއި ތުރުކީއާ މެދުގައި އޮތް ގުޅުން އިތުރަށް ވަރުގަދަ ވާނެ ކަމާމެދު ޝައްކެއް ނެތް ކަމަށް ވިދާޅުވެފައި އެވެ.\nތުރުކީގެ ފޮރިން މިނިސްޓަރު ކަމަށް ޗަވުޝޯލޫ އައްޔަން ކުރެއްވީ މިދިޔަ ހޯމަ ދުވަހު ވެރިކަމުގެ ހުވާ ކުރެއްވި ރައީސް ރަޖަބް ތައްޔިބު އުރުދުޣާން އެވެ. މިދިޔަ މަހު ތުރުކީގެ ރިޔާސީ އިންތިހާބު އުރުދުޣާން ކާމިޔާބު ކުރެއްވުމާ ގުޅިގެން ރައީސް އަބްދުﷲ ޔާމީން އަބްދުލްގައްޔޫމް ވަނީ ރައީސް އުރުދުޣާނަށް މަރުހަބާ ވިދާޅުވެފައި އެވެ.\nރައީސް އުރުދުޣާންގެ ހުވާކުރުމުގެ ރަސްމިއްޔާތުގައި ބައިވެރިވެވަޑައިގަތުމަށް ޑރ. އާސިމް ތުރުކީއަށް ވަޑައިގެންނެވި އެވެ. އަދި އެދަތުރުފުޅުގައި މިނިސްޓަރު ވަނީ އެގައުމުގެ ފޮރިން މިނިސްޓަރު ޗަވުޝޯލޫއާ ބައްދަލު ކުރައްވާފައި އެވެ.\nއެބައްދަލުވުމުގައި ދެބޭފުޅުން ވަނީ ރާއްޖެ އާއި ތުރުކީގެ ގުޅުމާ ބެހޭ ގޮތުންނާއި، ވިޔަފާރި އާއި ތިމާވެއްޓާއި ހިއުމަން ރިސޯސަސް ފަދަ ދާއިރާތަކުގައި ދެގައުމުން ގުޅިގެން މަސައްކަތް ކުރުމާ ބެހޭ ގޮތުން މަޝްވަރާ ކުރައްވާފައި އެވެ.\nފޮރިން މިނިސްޓަރ ޑރ. މުޙައްމަދު އާސިމް\nފޮރިން މިނިސްޓަރު އާސިމް، ތުރުކީގެ ފޮރިން މިނިސްޓަރަށް މަރުހަބާ ވިދާޅުވެއްޖެ 1 ހަފްތާ 15 ގަޑި ކުރިން\nއުރުދުޣާން ހުވާކުރެއްވުމުގެ ޖަލްސާއަށް ފޮރިން މިނިސްޓަރު ތުރުކީއަށް 1 ހަފްތާ3ދުވަސް ކުރިން\nއީޔޫއާއެކު މަތީ ފެންވަރުގެ މަޝްވަރާތަކެއް ބޭއްވުމަށް ސަރުކާރުގެ އޮފިޝަލުންތަކެއް ބެލްޖިއަމްއަށް3ހަފްތާ2ދުވަސް ކުރިން\nރާއްޖޭގެ ސިއްހީ ދާއިރާއަށް ޖަޕާނުން 42 މިލިޔަން ރުފިޔާގެ ހިލޭ އެހީ ދީފި 1 މަސް3ދުވަސް ކުރިން\nއޯއައިސީގައި ރާއްޖެއިން އިސްރާއީލާ ދެކޮޅަށް އަޑު އުފުލައިފި2މަސް4ހަފްތާ ކުރިން


BREAKING: Hiyaanaathu Ge List Fonuvi Gothah Aanmu Kuran Ninmaifi - Vaguthu\nޚިޔާނާތުގެ ލިސްޓު ފޮނުވި ގޮތަށް އާންމު ކުރަން ނިންމައިފި\nމަޖިލީހުގެ ޖުޑީޝަރީ ކޮމިޓީއާއި ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ގުޅިގެން އުފައްދާފައިވާ ޖޮއިންޓް ކޮމިޓީގެ ބައްދަލުވުން.\nއެސެޓް ރެކަވަރީގެ ކޮމިޝަނުން ފޮނުވާފައިވާ އެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު މީހުންގެ ލިސްޓު ފޮނުވި ގޮތަށް އާންމު ކުރުމަށް އެ ލިސްޓު ދިރާސާކުރި ރައްޔިތުންގެ މަޖިލީހުގެ ޖުޑީޝަރީ ކޮމިޓީއާއި ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ގެ ޖޮއިންޓް ކޮމިޓީއިން އާންމު ކުރަން ނިންމައިފިއެވެ.\nޖޮއިންޓް ކޮމިޓީއިން މިހާރު ކުރިއަށްދާ ބައްދަލުވުމުގައި ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެންބަރު އިމްތިޔާޒް ފަހްމީ (އިންތި) ވިދާޅުވީ، ރިޔާސީ ކޮމިޝަނުން ހިއްސާ ކުރި ލިސްޓު ކޮމިޓީގެ ރިޕޯޓްގެ ފުރަތަމަ ޖަދުވަލުގައި ހިމަނާފައިވާނެ ކަމަށެވެ. އެހެންކަމުން މަޖިލީހުގެ އިދާރާއިން ކޮމިޓީގެ ރިޕޯޓް އާންމުކުރާއިރު، ރިޔާސީ ކޮމިޝަނުން ޚިއްސާ ކުރި ލިސްޓު ފެންނަން އޮންނާނެ ކަމަށް އޭނާ ވިދާޅުވިއެވެ.\n"ރިޔާސީ ކޮމިޝަނުން ފޮނުވި އެ ލިސްޓު އެންމެ ނަމެއް ވެސް އުނި އިތުރު ކުރުމެއް ނެތި މި ރިޕޯޓް އޮންނާނެ، ޖަދުވަލު އެކެއްގައި، އަޅުގަނޑުމެންނަށް ޔަގީންވޭ ރައްޔިތުންގެ މަޖިލީހުގެ ރައީސް މުޙައްމަދު ނަޝީދުގެ އަތްޕުޅަށް މި ލިސްޓު އައުމުން، މި ކޮމިޓީއާ ޚިއްސާ ކުރާނެ ކަން، އަދި ކޮމިޓީގައި ރައްޔިތުންގެ މަންދޫބުން އެ ގޮތުގެ މަތިން އެ ލިސްޓު އާންމު ކުރާނެ ކަން،" އިންތި ވިދާޅުވިއެވެ.\nޖޮއިންޓް ކޮމިޓީއިން ވަނީ މި ނިންމުމާއެކު ސަރުކާރާއި ތަހުގީގީ އިދާރާތަކަށް ހަތް ހުށަހެޅުމެއް ފޮނުވަން ވެސް ފާސްކޮށްފައެވެ.\nއިސް މީހުންގެ މައްސަލައިގެ ތަހުގީގު އަވަސް ކުރަން ޖެހޭ\nއޭސީސީގެ މުވައްޒަފުންނާއި ފަންނީ ވަސީލަތްތައް ހަމަޖައްސައިދިނުން\nފައިސާ އަނބުރާ ހޯދުމަށް އިދާރާގައި ދެންނެވުމާއި މަޖިލީހުން އެ ކަން ބެލުން\nދައުލަތުގެ މަގާމުތަކުގައި ތިބި މީހުން މަގާމުން ވަކިކުރުން\nއިންތިޚާބީ މަގާމުން ވަކިކުރެވޭނީ އަމިއްލައަށް ކަމުން އެ މައްސަލަ އަވަސް ކުރަން\nމާލީ ތަހުގީގީ ދާއިރާގެ މީހުން ތަމްރީން ކުރުން\nޚިޔާނާތުގެ ތަހުގީގަށް ބޭނުންވާ މައުލޫމާތު ބޭންކްތަކުން ފޯރުކޮށްދިނުން\nއެމްއެމްޕީއާރުސީގެ ޚިޔާނާތުގެ ފައިސާ ލިބުނު މީހުންގެ ލިސްޓު ރައްޔިތުންގެ މަޖިލީހަށް ފޮނުވީ މިދިޔަ ބުރާސްފަތި ދުވަހުގައެވެ. އޭގެ ފަހުން ރޭގެ ވަގުތެއްގައި ވެސް ވަނީ އެ ލިސްޓު ކަމަށް ބުނެ ލިސްޓެއް މީސް މީޑިއާގައި އާންމު ކޮށްލައިފައެވެ. އެކަމަކު ލީކު ވެގެން އުޅޭ އެ ލިސްޓަކީ ސައްޚަ ލިސްޓެއް ކަމަށް ރަސްމީ އެއްވެސް އިދާރާއަކުން ކަށަވަރުކޮށްނުދެއެވެ. އެ ލިސްޓުގައި ހިމެނޭ ބައެއް މީހުން ވަނީ ޚިޔާނާތުގައި ބައިވެރިވި ކަމަށް އިންކާރު ވެސް ކޮށްފައެވެ.\nމި ޚިޔާނާތުގެ މައްސަލައިގެ ތަހުގީގު ފުރިހަމަކޮށް ދައުލަތުން ގެއްލިގެން ދިޔަ ފައިސާ އަނބުރާ ދައުލަތަށް ހޯދުމަކީ ރައީސް އިބްރާހީމް މުހައްމަދު ސޯލިހްގެ ރިޔާސީ ވައުދުފުޅެކެވެ. އެ ކަމަށް ޓަކައި ވެރިކަމުގެ ފުރަތަމަ ދުވަހު ރިޔާސީ ކޮމިޝަނެއް އުފެއްދިއެވެ. މިހާރު މި މައްސަލަ ތަހުގީގު ކުރަމުންދަނީ ރިޔާސީ ކޮމިޝަނާއި، އެންޓި ކޮރަޕްޝަން ކޮމިޝަން (އޭސީސީ) އާއި، ޕްރޮސެކިއުޓާ ޖެނެރަލް (ޕީޖީ) ގެ އޮފީހާއި، ފުލުހުން ގުޅިގެނެވެ.\nއޮޅު ޖަނަވާރު މަގުމައްޗަށް ދޫކޮށްފިނަމަ 5000 ރުފިޔާގެ ޖޫރިމަނާއެއް!\nމެއި 12, 2021 12:36\nސިއްރުކޮށްގެން އުޅުނީ. ފަޅާއެރީމާ މިހާރެ ދެން އެނޫން އެހެން ގޮތެއް ނެތް! މަތިން ދާ ކާޅުތައްވެސް މިހާރު އެ ގޮވަނީ ތި ލިސްޓުގައި ހުރި ނަންތައް!\nމެއި 12, 2021 12:41\nމެއި 12, 2021 12:43\nއަސްލު ލިސްޓް ނެރެދެއް ވާ އަސުލުލިސްޓަށް ބަދަލުގެނައުމަކީ ވެސް ވައްކަމުގަ ބައި ވެރި ވުން. އިންސާފުގެ ކުރިމަތީގައި ކުށެއްނެތްކަން ސާބިތު ކޮށްދެއް ވާ ޑޮލަރު ގަތުމާއި އުޖޫރައިގެ ގޮތުގައާއި އެހީގެ ގޮތުގައި ޖާއިޒު ކަންކަމަށް ކޮށްފައި ވާ ޚަރަދުތަކުގައި ވަގު ފައިސާ ހިމެނިފައި ވާކަން ސާބިތު ނު ވާނަމަ އެމީހަކީ ވައްކަމުގެ ބައި ވެރިއެއްނޫން. ރިޝް ވަތުގެ ގޮތުގައި މަގާމުގެ ނުހަމަފައިދާގެ ގޮތުގައި ކަހަލަ ކަމެއްނަމަ އެއީ ކުށެއް މިނޫންމީހުން ކުށުން ބަރީއްޔަ ވާނެ ކަމަށްދެކެއް. ޥައްލާހު އައުލަމް.\nމެއި 12, 2021 12:46\nއަރާ އުޑަށް ތީހުސްފޭކް އެއްކަމެއްވެސް ނުވާނެ ލިސްޓްވެސް އާއްމުކުރާކަށް ނުކެރޭނެ\nމެއި 12, 2021 12:56\nމިވެރިން މިހެދިގޮތަކީ... ގޭކުދިންގެ ނަންތައް ނޫން އެއްޗެއް ނެތީމަ، މުގުރިހަ އަޅައިގެން ރަނގަޅަށް މޮޑެލީ.. ރައްޔިތުން ވާވައްދާލން އެއްޗެއް ލީކު ކޮށްލީ!!!!!!!!!! ދޮގުހެދުންނޫން ކަމެއް ކުރަންނޭނގޭ ޖާހިލު ފާސިގުންނާއި ދައުލަތެއް އެކީ ހަވާލުވީމަ ވާނެ6އެތި މިވަނީ.... ރައްޔިތުން ދެން ހިނގާ މަހަށްދާން..\nމެއި 12, 2021 13:01\nހަހަހަ. ހުންނާނީ ރާކަނިމަސް ކެވިފަ. އަޑިގަ ތިބެގެން ލިސްޓް ހާމަކޮށްފާނެތީ، އޭނަވެސް އެބަތޮތޭ މީނަވެސް އެބަތޮތޭ، ހުސް އެމްޑީޕީ މެމްބަރުންނޭ ކިޔައި ލިސްޓާމެދު ޝައްކު އުފައްދަން އުޅުން މީހުން އާވަހަކައެއް އަނެއްކާވެސް ހަދާނެ.\nމެއި 12, 2021 13:17\nއެމް އެމް ޕީ އާރް ސީ ކިޔާ ފައިސާ އެއް ނުުހުރޭ އެއީ ވަރަށް ބޮޑު ތެދެއް..\nދިވެހިފައިސާ ނުވަތަ ޔޫ.އެސް ޑޮލަރު ލިބުނީ..\nމި މީނުން ލަދެއް ވެސް ނުގަނޭ ރައްޔަތުންގެ މާލު ބަނޑު އަޅައިގެން އަދިވެސް ދިވެހީންނަށްޓަކައޭ.. ގައުމަށް ޓަކައޭ ކިޔާފައި މީހުން ކުރިމައްޗަށް ނިކުންނަ އިރު.\nމަގޭ ބަސްއަހާނަމަ މި ކޮރޮޕްޝަނާއި ގުޅޭ އެއްވެސް މީހަކު މިގައުމުގެ މައްޗަށް ބަސްކިޔަން ދެނެއް ނުހޮވާނަން\nދިވެހީން ވެއްޖެ މި ކަހަލަ ވަބާތަކުން ސަލާމަތްވުމަށް އެކަށީގެންވާ ވަރަށް ވިސްނާފައި ވޯޓު ދޭން.. ކުލަ ބަލައިގެން މިކަމެއް ނުވިއެއްނު ދޯ؟\nމެއި 12, 2021 13:19\nތިޔަލިސްޓްގައި އަދީބުގެ ނަމެއް ޔާމީނުގެ ނަމެއް ނެތެއްނު.\nމެއި 12, 2021 14:01\nނޫސްވެރިންނާ ރައްޔިތުން ހަޅޭއްލަވާގަތީމާ އެއުޅެނީ "ޑިމޮކްރެސީ" އަންނަން. އިދިކޮޅު ޕާޓީތަކާ ސަރުކާރު ހިންގާ މައި ޕާޓީ ރަކަރަކަލާން ފެށީމާ އިތުރު ވާހަކަ ހުންނާނެ. ފަސް ގިނަވާނެ. ނުދައްކާން ހުރި ވާހަކަވެސް ދައްކާނެ.\nމެއި 12, 2021 14:32\nއާންުމުކުރުމަކުން ނުފުދޭ.. އޭގެ ބައިވެރިންނަށް އަހަރުމެންގެ ޓެކްސް ފައިސާއިން ދެން މުސާރަދީގެން ނުވާނެ.. އަވަހަށް ގޮނޑިންފާބާ\nއެންމެ އިސްތިއުފާ ބާލަކަށް މައްސަލައެއް ނެތް.. ބެލޭނެ ތަނެއްވެސް ނެތް.. ހުސް ކޮރޮޕްޓް މީހުން..\nރައްޔަތުްނގެ މާލިއްޔަތު ވަގައް ނަގައިގެން ތިބެ ރައްޔަތުން އުޅެންވާ ގޮތުގެ ޤާނޫނު ހެދުމުގެ ހައިސިއްޔަތެއް.. ގާބިލިއްޔަތެއް.. އަހުލިއްޔަތެއް ނެތް..3ނަތި އެވަނީ އެއްފަހާރާ ގެއްލިފައި..\nވަގުތުން އިސްތިއުފާ ދީ.. އަހަރުމެންގެ ރެޕްރެޒެންޓޭޓިވުންނަކީ ވަގުންކަމަށް ވާކަށް ބޭނުމެއް ނޫން.. އިސްތިއުފާ! ހަރުއަޑުން މިގޮވަނީ އިސްތިއުފާ..!\nމެއި 12, 2021 14:57\nޢުތުރު ތިލަފަޅު ގެ އެއް ބަސް ވުން ވެސް ހާމަ ކޮއް ލަ ދިނުން އެދެން.\nމެއި 12, 2021 15:46\nމަޖިލީސް ދައުރު ނިމެންދެން ހަމަ ހޭވެސް އަހާނުލާނެ. ޣޮނޑިއެއް ގެލިޖެއިޔާ ދެން އެ ގޮނޑި ނުލިބޭކަން ކަށަވަރު ވާތީ.\nމެއި 12, 2021 16:02\nކޚިޔާނާތް، ކޮރަޕްޓް ތި ކިޔަނީ އަމިއްލަ ޖީބަށް އެއްޗެއް ލީމަތަ. ރައްޔަތުންގެ ލާރި ރައްޓެހިންނަށް ބެހުން. ނަޝީދު ވެރިކަމަށް އައިސް ހެވީ ލޯޑަށް ދިން އެތައް މިލިއަން ޑޮލަރު، ސާކް ސަމިޓުގެ ބޮޑު ކޮރަޕްޝަން މުންކޮއަށްވެސް އެތައް މިލިއަން ރުފިޔާ. ބިޑަކަށް ނުލާ ރައްޓެހިންނަށް ދަތުރު ފަތުރު ނިޒާމޭ ކިޔާފަ ރަށްތައް ދީފައި. 800 މިލިަންޑޮަލރުގެ މައްސަލަ ބަލަން ބޮޑު ކޮމިޝަނެއް ހަދާ ބޭރުގެ ކުންފުންޏަކަށް އެތައް މިލިއަން ޑޮލަރު ދީ ވީކަމެއް ހަރާން. ވަރަށް ބާރުލާފަ ބުނާނެ އަޅުގަނޑު ލާރިއެއް ނުނަގަމޭ އެހެން މީހުންނަށް ރައްޔަތުންގެ ލާރި ދިނުން އޯކޭ. ހުސް ކޮރަޕްޓް ސަރުކާރު. އަމިއްލަ ޖީބަށް ވަންނަން ފެށީމަ އޯ.ކޭ


އަޅުގަނޑު ކައިރީގައި ތަކުރާރުކޮށް ބުނި ރައީސްއޭ ބަޑިގުދަން ހުޅުވައިދޭށޭ ހުޅުވައިދީފި ނަމަ އެ ހުރިހާ ފުލުހުން ހައްޔަރުކުރުމަކީ އެއްވެސް ކަމެއް ނޫނޭ- ރައީސް ނަޝީދު – Maldivian Democratic Party\n18 ފެބުރުއަރީ 2012\nއަޅުގަނޑު ކައިރީގައި ތަކުރާރުކޮށް ބުނި ރައީސްއޭ ބަޑިގުދަން ހުޅުވައިދޭށޭ ހުޅުވައިދީފި ނަމަ އެ ހުރިހާ ފުލުހުން ހައްޔަރުކުރުމަކީ އެއްވެސް ކަމެއް ނޫނޭ- ރައީސް ނަޝީދު\n– މިއަދާއި މިރޭ ވެސް އެމްޑީޕީގެ ސުލްހަވެރި އެއްވުން ކުރިޔަށްދާނެ\nސިފައިންގޭގެ ބަޑިގުދަން ހުޅުވުމަށް ރާއްޖޭގެ އިންތިޚާބީ ރައިސުލްޖުމްހޫރިއްޔާ މުޙަންމަދު ނަޝީދުގެ އަރިހުން ސިފައިން އެދެމުންދިޔަ ކަމަށާއި، އަދި ބަޑިގުދަން ހުޅުވައިދެއްވައިފިނަމަ،7ފެބްރުއަރީގެ ބަޣާވާތުގައި ބައިވެރިވި ހުރިހާ ފުލުހުން ހައްޔަރުކުރުމަކީ އެއްވެސް ކަމެއް ނޫން ކަމަށް ސިފައިން ބުނަމުންދިޔަ ނަމަވެސް، ރައްޔިތުންނަށް އަނިޔާކުރެއްވުމަށް ބޭނުންފުޅުވެވަޑައިނުގަންނަވާތީ، އެގޮތަށް އަމަލު ނުކުރެއްވީ ކަމަށް ރައީސް ނަޝީދު ވިދާޅުވެއްޖެއެވެ.\n” އަޅުގަނޑު ކައިރީގައި ތަކުރާރުކޮށް ބުނި ރައީސްއޭ ބަޑިގުދަން ހުޅުވައިދޭށޭ ހުޅުވައިދީފި ނަމަ އެ ހުރިހާ ފުލުހުން ހައްޔަރުކުރުމަކީ އެއްވެސް ކަމެއް ނޫނޭ. އެކަމަކު އަޅުގަނޑު ވެރިކަމަށް އައީ ރައްޔިތުންނަށް އަނިޔާކުރާކަށް ނޫން.”، އެމްޑީޕީން ފަށާފައިވާ ސުލްހަވެރި މުޒާހަރާގައި ވާހަކަފުޅުދައްކަވަމުން ރައީސް ނަޝީދު ރޭ ވިދާޅުވިއެވެ.\n7 ފެބްރުއަރީގައި ރައީސުލްޖުމްހޫރިއްޔާގެ ނައިބާއި، ބައެއް ވިޔަފާރިވެރިންނާއި، ދީނީ ސިޔާސީ ފަރާތްތައް ގުޅިގެން ގެނައި ބަޣާވާތައް ފަހުގައި، ރައީސް ނަޝީދު ހުންނެވީ ސިފައިންގެއިން ނިކުމެވަޑައިގެންނެވޭނޭ ގޮތެއް ނުވެ، އަދި އެއްވެސް ފަރާތަކާ ގުޅުއްވޭ ގޮތެއް ވެސް ނުވި ކަމަށާއި، އަދި ބޭރުގެ ދުނިޔެއަށް ބަޣާވަތް ގެނައިމީހުން ވަނީ އޮޅުވާލައިފައި ކަމަށް، އެމަނިކުފާނު ރޭ ވިދާޅުވިއެވެ. އެހެންނަމަވެސް ރައްޔިތުން މިއަދު އެދައްކުވާދެނީ ރައްޔިތުން ބޭނުންވަނީ ބަޣާވާތަކުން ވެރިކަން ބަދަލު ކުރުން ނޫންކަން، ކަމަށާއި ރައްޔިތުން ބޭނުންވަނީ އެރައްޔިތުން އިންތިހާބު ކުރާ ވެރިކަމެއް ކަމަށް ރައީސް ނަޝީދު ވިދާޅުވިއެވެ.\n“އަޅުގަނޑުމެންނަކީ ސުލްހަވެރި ސިޔާސީ ހަރަކާތް ހިންގާ ބައެއް. އަޅުގަނޑުމެން ކަންކަން ހިންގާން ޖެހޭނީވެސް މި ދެންނެވި މަގުން. އަޅުގަނޑު ރާއްޖޭގެ ދިފާއީ ބާރުތަކަށް ދަންނަވަން މިތަނުގައި ސުލްހަވެރިކަމާ އެކީގައި ތިއްބަވާ ބޭފުޅުންނާ އެ ބޭފުޅުން އެއްވެސް ހާލެއްގައި ބާރުގެ ބޭނުންކުރައްވައިގެން އަދި އެ ނޫން ގޮތަކުން ވެސް ބެހިވަޑައިނުގަތުމަށް.”، އެމްޑީޕީގެ ސުލްހަވެރި އެއްވުމަށް ހާޒިރުވެތިބި އެތައް ހާސް ދިވެހިރައްޔިތުންނާ މުޚާޠަބުކުރައްވައި ރައީސް ނަޝީދު ވިދާޅުވިއެވެ. “އަދި މިތަނުގައި ތިއްބެވި ބޭފުޅުންނަށް ވެސް އިޚްލާސްތެރިކަމާ އެކު އެދެން މިމައިދާނުން ބޭރަށް ވަޑައިނުގަތުމަށް. އަދި އުފާފާޅުކުރުމާއި އުފާވެރިކަން ނޫން ކަމެއް ނުކުރުމަށް.”\nރައީސް ނަޝީދު އިތުރަށް ވިދާޅުވީ އެމަނިކުފާނު ދިވެހިރައްޔިތުން އެދޭ އިންތިޚާބު މާ ލަސްތަކެއް ނުވެ ލިބޭނޭ ކަމަށް ޔަޤީންކުރައްވާ ކަމަށާއި، އެމަނިކުފާނުގެ ބޭނުންފުޅަކީ ހެޔޮވެރިކަމުގެ ސިޔާސީ ނިޒާމް ގާއިމްކޮށް އަށަގެންނެވުން ކަމަށް ވިދާޅުވެ، “އެ މަސައްކަތް ވަރުބަލިކަމެއް ނެތި އަޅުގަނޑުމެން ކުރިއަށް ގެންދާނެ ކަމީ އަޅުގަނޑު ޝައްކުކުރާނެ ކަމެއް ނޫން.”، ކަމަށް ރައީސް ނަޝީދު ވިދާޅުވިއެވެ.\n“އަޅުގަނޑަށް ޔަގީން އަޅުގަނޑުމެން މިއެދޭ އިންތިޚާބު ލަސްތަކެއް ނުވެ ލިބޭނެ. އެ ތާރީޚް ލަސްތަކެއް ނުވެ ސާފުވެގެންދާނެ. އެ އިންތިޚާބު ބާއްވާ ދުވަހު އިތުރު ޖޯޝަކާއެކު ތިބޭފުޅުން ތި އެދިވަޑައިގަންނަވާ ގޮތަށް އަލުން ރުކުރުވާލާނެ.” ރާއްޖޭގައި ބޭއްވި ގިނަ ޕާޓީ އެކުލެވޭ ފުރަތަމަ ރިޔާސީ އިންތިޚާބު ކާމިޔާބު ކުރެއްވި ރައީސް މުޙަންމަދު ނަޝީދު ވިދާޅުވިއެވެ.\n“އަޅުގަނޑުމެންގެ ބޯދާ ގޮތްތަކަށް ތަބާވެ ތިއްބަވާ ވަރަށް ގިނަ މީހުންގެ އަތްމަތީ ބަހަކަށް ވެފައި އޮތީ އަޅުގަނޑުމެން ދިވެހިންނަކަށް ނުކުރޭނެއޭ. އަޅުގަނޑު ދަންނަވާލާނީ ތި ދިވެހިންނާއި މި ދިވެހިންނަށް ވުރެ ވަކި ކެރޭ އިންސީންނެއް މި ދުނިޔޭގައި ނެތް ކަން.”، ރައީސް ނަޝީދު ވިދާޅުވިއެވެ. “ޑިމޮކްރެސީ ގެނައީ އަޅުގަނޑުމެން އެންމެންގެ ހިތްވަރުން. ގިނަ ޕާޓީތަކުގެ ސިޔާސީ ނިޒާމް ނުގެނެވޭނެ ކަމަށް ބުނި. އެކަމަކު ރާއްޖޭގެ ވެރިކަމަކީ ހެޔޮ ނިޔަތުގައި ހެޔޮ ގޮތުގައި ކުރެވެން އޮތް ކަމެއް.”\nމިއަންނަ އާދީއްތަ ދުވަހު ސިޔާސީ ޕާޓީތައް ބައްދަލުވާނެ ކަމަށް ވަނީ މައުލޫމާތު ލިބިވަޑައިގެންފައިވާ ކަމަށް ރައީސް ވިދާޅުވިއެވެ. އަދި މާރޗް 1 ގައި ރައްޔިތުންގެ މަޖިލިސް ހުޅުވުމުގެ ކުރިން އިންތިޚާބުގެ ތާރީޚެއް ކަނޑައެޅޭނެ ކަމަށް އުއްމީދުކުރައްވާ ކަމަށް އެމަނިކުފާނު ވިދާޅުވިއެވެ. ރާއްޖޭގެ ރައްޔިތުން ތިބީ އެރައްޔިތުންގެ ރުހުމާއެކީގައި ނޫނީ ވެރިކަމެއް ކުރިއަދޭކަށް ނޫން ކަމަށް ވިދާޅުވެ، އިންޑިޔާގެ ފޮރިން ސެކްރެޓެރީ ވެސް ރާއްޖޭގައި އަވަސް އިންތިޚާބެއް ބޭއްވުމަށް އިންޑިޔާ ތާއީދު ކުރާ ކަމަށް ވިދާޅުވެފައިވާ ކަމަށް ރައީސް ނަޝީދު ވިދާޅުވިއެވެ.\nމީގެ އިތުރުން ރައްޔިތުން އިންތިޚާބް ކޮށްފައިވާ ސަރުކާރު ވައްޓާލީމާ އެކަމާ އިހްތިޖާޖް ކުރުމަށް ނުކުތް މީހުންނަށް އެތަކެއް އަނިޔާދީފައިވާ ކަމަށް ރައީސް ނަޝީދު ވިދާޅުވިއެވެ. އަދި ރާއްޖޭގައި އިންސާނީ ޙައްޤުތަކަށް މަސައްތް ކުރުމަށް އެމަނިކުފާނު ކުރައްވަމުން ގެންދަވާ މަސައްކަތްޕުޅު ހުއްޓަވާނުލައްވާނޭ ކަމަށް ވެސް ވިދާޅުވިއެވެ.\n“ކުރަންހުރި ވަރަށް ގިނަ ކަންކަން އެބަހުރި. ހާއްސަކޮށް ޝަރުއީ ނިޒާމް. އަދުލު އިންސާފު ގާއިމު ކުރާ ފަނޑިޔާރުގެތަކެއް، އަދުލުވެރި ފަނޑިޔާރުންތަކެއް މިއަދާ ހަމައަށް ވެސް ވަނީ ގާނޫނު އަސާސީ ބުނާ ގޮތަށް އެކުލަވާ ނުލެވި.” ރައީސް ނަޝީދު ވިދާޅުވިއެވެ.\nމިއަދާއި، މިރޭ ވެސް އެމްޑީޕީގެ ސުލްހަވެރި އެއްވުން3ބާރު ވަކިކުރާ ސަރަހައްދުގައި ކުރިޔަށްދާނެއެވެ. ރޭ ދަންވަރު ބައެއް މީހުން ގެއަށް ނިދަން ދިޔަ ނަމަވެސް އެއްބަޔަކު ނިދީ އެއްވުން އޮތް ސަރަހައްދުގައި ކުނާ އަޅައިގެންނެވެ.


ފައިސާ ބަހައްޓައިގެން ށަރީއަތަށް މީހުން ހާޒިރު ކުރުމާއި މެސެޖްގެ ޒަރީއާއިން ހެކިބަސް ހޯދުމާބެހޭ ގާނޫނު (ގާނޫނު ނަންބަރު 82/1978) - Gaanoon.com\nފައިސާ ބަހައްޓައިގެން ށަރީއަތަށް މީހުން ހާޒިރު ކުރުމާއި މެސެޖްގެ ޒަރީއާއިން ހެކިބަސް ހޯދުމާބެހޭ ގާނޫނު (ގާނޫނު ނަންބަރު 82/1978)\nފައިސާ ބަހައްޓައިގެން ށަރީއަތަށް މީހުން ހާޒިރު ކުރުމާއި މެސެޖްގެ ޒަރީއާއިން ހެކިބަސް ހޯދުމާބެހޭ ގާނޫނު\n(ގާނޫނު ނަންބަރު 82/1978)\n1 ވަނަ މާއްދާ\n(ހ) ދައުލަތް ފިޔަވައި އެހެން ފަރާތަކުން ދައްވާކުރާ މައްސަލަތަކުގައި، ރާއްޖޭގެ އެއްރަށުން އަނެއްރަށަށް މީހަކު ގެންދެވޭނީ ނުވަތަ ރާއްޖޭން ބޭރުގައިހުރި ދިވެއްސަކު ގެނެވޭނީ، އެވަގުތަކު އެކަމަށް ހަރަދުވާނެ ފައިސާ ދައްވާ ކުރާ ފަރާތުން ބެހެއްޓުމަށްފަހުގައެވެ. މިފައިސާ ބަހައްޓާނީ ދިވެހިރާއްޖޭގެ ހައިކޯޓަށް ހުށަހަޅާ ދައްވާތަކުގައި އެތާނގައެވެ. މިނިސްޓްރީ އޮފް ޖަސްޓިހުގެ ކޯޓުތަކަށް ހުށަހަޅާ ދައްވާތަކުގައި އެތާނގައެވެ. މިނިސްޓްރީ އޮފް ޖަސްޓިހުގެ ކޯޓްތަކަށް ހުށަހަޅާ ދައްވާތަކުގައި، މިނިސްޓްރީ އޮފް ޖަސްޓިހުގެ ކަމާބެހޭ ކޯޓުގައެވެ.\n(ށ) މިމާއްދާގެ (ހ) ގައިވާ ގޮތުން ބަހައްޓަންޖެހޭ ފައިސާގެ އަދަދު ކަނޑައަޅާނީ، ދިވެހިރާއްޖޭގެ ހައިކޯޓަށް ހުށައަޅާ ދައްވާތަކުގައި އެފަރާތުންނެވެ. އެނޫން ދައްވާތަކުގައި މިނިސްޓްރީ އޮފް ޖަސްޓިހުންނެވެ.\n(ނ) މިމާއްދާގެ (ހ) ގައި ބަޔާން ކޮށްފައިވާ ގޮތުގެމަތިން ފައިސާ ބަހަށްޓައިގެން މީހުން ހާޒިރު ކުރުވާ ގަޒިއްޔާ ތަކުގައި ދައްވާ ސާބިތު ވެއްޖެނަމަ، ބެހެއްޓި ފައިސާ ލިބޭނީ ދައްވާކުރި ފަރާތަށެވެ. ދައްވާ ސާބިތު ނުވިނަމަ، ނުވަތަ ފައިސާ ބަހައްޓައިގެން މީހަކު ގެނައުމަށްފަހު، ދައްވާ ދޫކޮށްލި ނަމަވެސް، ބެހެއްޓި ފައިސާ ލިބޭނީ ދައްވާ ލިބުނު ފަރާތަށެވެ. ހެއްކެއްގެ ގޮތުން މީހަކު ގެނައުމަށްޓަކައި ބަހައްޓާ ފައިސާ ލިބޭނީ ގެނެވުނު މީހާއަށެވެ.\n(ރ) ފައިސާ ބަހައްޓައިގެން ގެނެވޭ މީހަކީ ބަންދެއްގައި ހުރި މީހެއްނަމަ، އެމީހަކު ގެނައުމަށް ހަރަދުކުރި ފަރާތުން އެކަމަށް ހިނގި ހަރަދު ބެހެއްޓުނު ފައިސާއިން ނެގޭނެއެވެ.\n(ބ) މިމާއްދާގެ (ހ) ގައިވާ ގޮތުގެމަތިން، ފައިސާ ބަހައްޓައިގެން މީހުން ށަރީއަތަށް ހާޒިރު ކުރުމުގައި، ބެހެއްޓި ފައިސާއަށްވުރެ ހިނގި ހަރަދު އިތުރު ވެއްޖެނަމަ، އިތުރުވީ އަދަދެއް ފައިސާ ބެހެއްޓި ފަރާތުން ދައްކަން ޖެހޭނެއެވެ. ބެހެއްޓި ފައިސާއަށްވުރެ ހިނގި ހަރަދު މަދުވެއްޖެނަމަ، އިތުރުވީ ފައިސާއެއް މިމާއްދާގެ (ނ) ގައިވާ އުސޫލުގެމަތިން ލިބެންވީ ފަރާތަށް ލިބިދެވޭނެއެވެ.\n2 ވަނަ މާއްދާ\n(ހ) މެސެޖުން ހެކިބަސް ގެނެވޭނީ، އެގޮތުން ހެކިބަސް ހޯދަން އެދޭ ފަރާތުން އެކަމަށް ހިނގާނެ ހަރަދުގެ ފައިސާ ބެހެއްޓުމަށް ފަހުގައެވެ. މިފައިސާ ބަހައްޓާނީ ދިވެހިރާއްޖޭގެ ހައިކޯޓަށް ހުށަހަޅާ ދައްވާ ތަކުގައި އެތާނގައެވެ. އެނޫން ދައްވާތަކުގައި މިނިސްޓްރީ އޮފް ޖަސްޓިހުގެ ކަމާބެހޭ ކޯޓުގައެވެ.\n(ށ) މިމާއްދާގެ (ހ) ގައި ބަޔާން ކޮއްފައިވާ ގޮތުގެމަތިން، ފައިސާބަހައްޓައިގެން މެސެޖުން ހެކިބަސް ހޯދުމަށް ފަހު، ބެހެއްޓީ ފައިސާއަށްވުރެ ހިނގި ހަރަދު މަދުވެއްޖެނަމަ، އިތުރުވި ފައިސާއެއް، އެފައިސާ ބެހެއްޓި ފަރާތަކަށް އަނބުރާ ދެވޭނެއެވެ. ބެހެއްޓި ފައިސާއަށް ވުރެ ހިނގި ހަރަދު އިތުރުވެއްޖެނަމަ، އެ އިތުރުވީ އަދަދެއް، ފައިސާ ބެހެއްޓި ފަރާތުން ދައްކަން ޖެހޭނެއެވެ.\nzAb_ގާނޫނު ނަންބަރ 1978-82.pdf


Maldive Gas ge 'Lui Faseyha Promo 2019' fashaifi\nވިޔަފާރި - މޯލްޑިވްސް ގޭސް\nމޯލްޑިވްސް ގޭސްގެ 'ލުއި ފަސޭހަ ޕްރޮމޯ 2019' ފަށައިފި\nރަޖިސްޓަރ ކުރެއްވުމަށް 1616އަށް ގުޅުއްވާ\nކ. މާލެ 26 މާރޗް 2019 | އަންގާރަ 19:37 4,109\nމޯލްޑިވްސް ގޭސްގެ ޕްރޮމޯ - ރާއްޖެއެމްވީ\nމޯލްޑިވް ގޭސްއިން 'ލުއި ފަސޭހަ ޕްރޮމޯ 2019'ގެ ނަމުގައި ޕްރޮމޯޝަނެއް ފަށައިފިއެވެ.\nއެކުންފުނިން މައުލޫމާތުދިން ގޮތުގައި މިއީ ރޯދަ މަހާއި ދިމާކޮށް ކުރިއަށްގެންދާ ހާއްސަ ޕްރޮމޯޝަނެކެވެ. އެގޮތުން މި ޕްރޮމޯޝަންގެ ތެރެއިން މިހާރު ދަގަނޑު ގޭސް ފުޅި ގެންގުޅޭ ފަރާތްތަކުން ލުއި ފުޅިއަށް ބަދަލު ކުރުމަށް ފުރުޞަތު ދިނުމަށް ވަނީ ނިންމާފައެވެ.\nލުއި ފުޅިއެއް ކުރިން ވިއްކަމުން އައީ 1774ރ. އަށް ކަމަށްވާއިރު، މިޕްރޮމޯޝަންގެ ދަށުން 1000 ރުފިޔާއަށް ލުއިފުޅިއެއް ލިބޭނެ ކަމަށް މޯލްޑިވް ގޭސްއިން މައުލޫމާތުދެއެވެ. މި ޕްރޮމޯޝަނާއި އެކު މި ފުޅީގެ އަގު މިވަނީ 774ރ. ހެޔޮވެފައެވެ.\nއެކުންފުނިން ބުނީ ދަގަނޑު ފުޅި، ލުއި ފުޅިއަށް ބަދަލުކުރަން ބޭނުންވާ ކަސްޓަމަރުން މިހާރުން ފެށިގެން 1616އަށް ގުޅުމަށްފަހު ފުޅި ބަދަލުކުރަން އެދުމުން ޑެލިވަރީކޮށްދޭނެ ކަމަށެވެ. އެގޮތުން މާލެ، ހުޅުމާލެ، ވިލިމާލެއަށް ޑެލިވަރީގެ ޚިދުމަތްދޭނެ ކަމަށާއި އެހެންނަމަވެސް އަތޮޅުތެރޭގެ ރަށްރަށުގައި މިޕްރޮމޯޝަން ކުރިއަށް ނުދާނެކަމަށް މޯލްޑިވް ގޭސްއިން ބުންޏެވެ.\nމިޕްރޮމޯޝަން ކުރިއަށްދާނީ މިހާރު ހުރި ލުއި ފުޅީގެ ސްޓޮކް ހުސްވަންދެން ކަމަށް އެކުންފުނިން ބުންޏެވެ.\nރާއްޖޭގައި ގޭހުގެ ޚިދުމަތް ދެމުން އަންނަތާ 17 އަހަރަށްވުރެ ގިނަ ދުވަސްވީ މޯލްޑިވް ގޭހުންވަނީ، ރާއްޖެއަށް އެންމެ ފުރަތަމަ ލުއިފުޅި ތަޢާރަފްކޮށްފައެވެ.\nއެގޮތުން ލުއިފުޅިއަކީ ހުރިހާ ގޮތަކުންވެސް ރައްކާތެރިކަން ބޮޑު ފުޅިއަކަށްވާއިރު، ގޭސް ބޭނުން ކުރެވޭ މިންވަރު ފެންނަން ހުންނާނެ ކަމަށާއި، ދަގަނޑު ފުޅިއާއި ޚިލާފަށް ފައިބަރ ކޯޓިންގެ އިތުރުން ފުޅި ލުއިވެފައި ރީތިވާނެއެވެ.\nރާއްޖޭގެ ގިނަ ހޮސްޕިޓަލްތަކަށް މެޑިކަލް ގޭސް ވެސް ފޯރުކޮށްދޭ އެ ކުންފުނީގެ އަމާޒަކީ އެކުންފުނިން ގެންގުޅޭ ދަނގަޑު ފުޅި އެއްކޮށް ބޭނުންކުރުން ހުއްޓާލުމަށްފަހު ހުރިހާ ކަސްޓަމަރުންވެސް ލުއި ފުޅިއަށް ބަދަލުކުރުން ކަމަށް މޯލްޑިވް ގޭސްއިން ބުންޏެވެ.


Alia ai Ranbir ge kaivenyya behey gothun dhekevey baeh vaahaka thah\nއާލިއާ އާއި ރަންބީރު\nބޮލީވުޑުގެ މަޝްހޫރު ތަރި ރަންބީރު ކަޕޫރާއި އާލިއާ ބަޓް އަކީ ގިނަ ބައެއްގެ ލޯބި ހޯދާފައިވާ ދެ ތަރިންނެވެ. އެގޮތުން މި ދެ މީހުން ލޯބީގެ ގޮތުން ގުޅުނު ހަބަރަކީ ސަޕޯޓަރުންނަށް ލިބުނު އުފާވެރި ހަބަރަކަށް ވީއިރު މި ދެ މީހުންގެ ކައިވެންޏާ ބެހޭގޮތުން ދަނީ ގިނަ ވާހަކަތަކެއް ދެކެވެމުންނެވެ.\nއެގޮތުން ދެކެވުނު އެއް ވާހަކަ އަކީ ރަންބީރާއީ އާލިއާ ވަގަށް އެންގޭޖުވި ވާހަކަ އެވެ. އަޑުތައް ފެތުރުނު ގޮތުގައި މި ދެ މީހުން އެންގޭޖުވެފައިވަނީ މިދިޔަ އަހަރު ރަންބީރުގެ މަންމަ ނީތު ކަޕޫރުގެ އުފަން ދުވަހު ބޭއްވި ހަފްލާއެއްގަ އެވެ. މިހަފްލާގައި އާލިއާ އަދި ރަންބީރުގެ އާލިއާ ވެސް ވަނީ ބައިވެރިވެފަ އެވެ. މިކަމާ ގުޅިގެން ރަންބީރު އަދ އާލިއާ ވެސް އެއްޗެއް ނުބުނެ އެވެ.\nއަންނަ އަހަރު ކައިވެނި ކުރުން\nރަންބީރު އާއި އާލިއާ އަންނަ އަހަރު ކައިވެނި ކުރަން އުޅޭ ކަމުގެ ވާހަކަ އަކީ ވެސް ދެކެވޭ ވާހަކަ އެކެވެ. އެގޮތުން އެކަމާ ގުޅޭގޮތުން ރަންބީރާ ސުވާލު ކުރުމުން އޭނާ ވަނީ ވަރަށް އަވަހަށް ކައިވެނި ކުރާނެ ކަމަށް ބުނެފަ އެވެ. ނަމަވެސް އެކަން ކުރާނެ ދުވަހެއް ބުނެފައެއް ނުވެ އެވެ.\nކައިވެންޏަށް ފަހު ދިރިއުޅޭނެ ގެއެއް ހޯދަނީ\nރަންބީރާއި އާލިއާ ކައިވެންޏަށްފަހު އެކީގައި އުޅޭނެ ގެއެއް ހޯދުމުގެ މަސައްކަތް ކުރާ ވާހަކަ އަކީ ވެސް ދެކެވުނު ވާހަކައެކެވެ. އެގޮތުން މި ދެ މީހުން ގެއެއް ހޯދަމުން ދަނީ މުމްބާއީން ކަމަށް ވެސް ބައެއް ރިޕޯޓްތައް ބުނެ އެވެ. ނަމަވެސް މިކަމާ ގުޅޭގޮތުން އާލިއާ އަދި ރަންބީރު މިހާތަނަށް އެއްޗެއް ބުނެފައެއް ނުވެ އެވެ.\nމިދިޔަ އަހަރުގެ ކުރީކޮޅު ރަންބީރާއި އާލިއާ ލޯބީގެ ގޮތުން ގުޅުނު ކަމަށް އަޑުތައް އެރި ނަމަވެސް އެކަމަށް ދެ މީހުން އެއްބަސްވީ ދުވަސްކޮޅެއް ފަހުންނެވެ.\nދެހާސް ބާރަވަނަ އަހަރު އާލިއާ ފިލްމީ ދާއިރާއަށް ނިކުތް ފިލްމު، ސްޓޫޑަންޓް އޮފް ދަ އިޔާގެ ތަރި، ސިދާތު މަލްހޯތްރާއާ އާލިއާ ވަނީ ކުރިން ލޯބީގެ ގޮތުން ގުޅިފަ އެވެ. އަދި ރަންބީރު ވަނީ ދީޕިކާ އާއި ކެޓްރީނާ ފަދަ ތަރިންނާ ރައްޓެހިވެފަ އެވެ. އެކަމަކު އެ ހުރިހާ ތަރިންގެ ތެރެއިން ވެސް ރަންބީރުގެ އާއިލާއަށް އެންމެ ކަމުދަނީ އާލިއާ ކަމަށް ވެއެވެ.


މާލޭގެ ގެއަކުން ހަރުފައެއް ފެނިއްޖެ | Sandhaanu\nމާލޭގެ ގެއަކުން ހަރުފައެއް ފެނިއްޖެ\nސެޕްޓެމްބަރ 4, 2021\nމާލޭގެ ގެއަކުން ހަރުފައެއް ފެނިއްޖެއެވެ.\nމޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިން ބުނީ މި ހަރުފަ ފެނިފައިވަނީ މ. މަރުދާނުގެއިން ކަމަށެވެ.\nސިފައިން ބުނީ މި ހާދިސާގެ މައުލޫމާތު ލިބުނީ 15:33ގައި ކަމަށާ އެމައުލޫމާތާ ގުޅިގެން އެމްއެންޑީއެފް ފަޔާ އެންޑް ރެސްކިއުސާވިސް އިން އެގެއަށް ގޮސް އެހަރުފަ ސިފައިގެން ބެލުމުގެ ދަށަށް ގެންދިޔަކަމަށެވެ.\nސިފައިންވަނީ އެ ހަރުފައާ އެކު ނަގާފައިވާ ފޮޓޯއެއް ވެސް އާންމުކޮށްފައެވެ.\nނަމަވެސް އެހަރުފަ އަކީ ކިހިނެތް ފެނުނު އެއްޗެއް ކަމެއް އަދި ސާފްވާގޮތެއް ނުވެއެވެ.


Dho?! Nairobi ah ehen hadhaigen nuvaane!\nނައިރޯބީ އަށް އެހެން ހަދައިގެން ނުވާނެ!\n"މަނީ ހައިސްޓް" މަތިން ހަމަ ރަނގަޅަށް ވެސް ފޫހިކޮށްލުވައިފިއެވެ. އެކަމަކު، އެމީހެއްގެ ރޮނޑަކުން ހަން ދަމާނެ ގޮތެއް އެނގޭނީ ހަމަ އެ މީހަކަށެވެ. -- އެހެންވީމަ "މަނީ ހައެސްޓް" ގެ ފޭން ފެވަރިޓް ކެރެކްޓާ، [ސްޕޮއިލާ ބޮޑު އެލާޓެއް] ނައިރޯބީގެ ބޮލަށް ބަޑިޖަހައި އެގޮތަށް މަރާލިޔަސް، އޭނާ އަދިވެސް އެނބުރި އަންނާނެ ކަމަށް އުއްމީދުކޮށް މި ވާހަކައެއް ދައްކަމާ ހިނގާށެވެ. ސަބަބަކީ، އެ ނިމުން، ނައިރޯބީ އަށް އެއްގޮތަކަށް ވެސް އިންސާފުވެރި ނޫންވީމަ އެވެ. ނައިރޯބީ އަށް އެހެން ހަދައިގެނެއް ނުވާއެވެ. އެއީ ގޯހެވެ. ބޮޑުވެގެންވީ ޖަރީމާއެކެވެ. ނައިރޯބީ މަރާލުމަކީ "މަނީ ހެއިސްޓް" ގެ ހިތަށް ބަޑިޖަހައި މަރާލުން ފަދަ ކަމެކެވެ.\n"މަނީ ހައިސްޓް" ގެ "ކްރިމިނަލް" އެކަމަކު "ޗާމިން ބޭންޑް އޮފް މިސްފިޓްސް" ގެ މި ގޭންގަށް ބަލާއިރު އެމީހުންގެ ތެރޭގައި ހުރި އެންމެ ވަރުގަދަ އަދި އެންމެ ސަޅި ކެރެކްޓާއަކީ ފޯޖަރީ އެކްސްޕާޓެއްގެ ގޮތުގައި މުހިންމު ދައުރެއް އަދާކުރަމުން ގެންދިޔަ ނައިރޯބީ ނުވަތަ އަގަތާ ޖިމެނޭޒްގެ ކެރެކްޓާއެވެ. ޖުމްލަކޮށް މި ޝޯގެ ލީޑުން ފެންނަ އެހެން ހުރިހާ ކެރެކްޓާތަކެއް ވެސް އެމީހުންގެ ދިރިއުޅުމުގެ ދެ ފަޅިއަށް ބެލެންސްކޮށްފައިވާ ގޮތް ވަރަށް ވެސް ފުރިހަމައެވެ. ނަމަވެސް ނައިރޯބީ އަކީ އެންމެންގެ ތެރެއިން ވެސް އަރައިހުރި ކެރެކްޓަރެކެވެ. ނައިރޯބީ އަކީ ހަމައެކަނި ފައިސާގެ ދަހިވެތިކަމުގައި "ދަ ޕްރޮފެސާ" ގެ ކްރޫ މެމްބަރަކަށް ވެގެން އުޅުނު ކެރެކްޓާއެއް ނޫނެވެ. ކްރައިމް އަކީ އޭނާގެ އެއް ނަމެވެ. އަނެއްކޮޅުން "ކްރައިމް" އަކާ ޖެހޭއިރު ނައިރޯބީ ވަރެއް ނުވެސް ނެތެވެ.\nޝޯގައި މިހާތަނަށް ފެނިގެން ދިޔަ ހުރިހާ ހިސާބެއްގައި ވެސް ނައިރޯބީ އަހަރެމެންނަށް ފެނިގެން ދިޔައީ އެންމެ ލީޑާޝިޕް ވަރުގަދަ ކެރިސްމެޓިކް ކެރެކްޓާގެ ގޮތުގައެވެ. ހުރިހާ ކަމެއް ގޯސްވިއިރު އަބަދުވެސް "މަނީ ހައިސްޓް" އާއި އޭގެ ކްރޫ ސަލާމަތްކޮށްދިން އެ އާއިލާގެ މެމްބަރަކީ ނައިރޯބީއެވެ. މިސާލަކަށް އަމިއްލަ އެދުމުން ފޯވެ، ޓޯކިޔޯ ހަމައިން ނެއްޓެން ދިޔައިރާއި ހެލްސިންކީ އަށް ބޯއަޅާލާނެ ކޮނޑެއް އެންމެ ބޭނުންވިއިރު ވެސް އަހަރެމެންނަށް ފެނުނީ ނައިރޯބީއެވެ.\nއަނެއްކޮޅުން މި ހުރިހާ ކަމެއްގެ "ބޮޑު ވަގުތު" ނުވަތަ މުގުލުގައި ހުރި މާސްޓާމައިންޑް، "ދަ ޕްރޮފެސާ" ޝައްކާއި ވަހުމުގެ ކަނޑަކަށް ގެނބެމުން ދަނިކޮށް އޭނާ ވެސް ސަލާމަތްކޮށްދިން ކެރެކްޓާއަކީ ނައިރޯބީއެވެ. އެހެންކަމުން ނައިރޯބީހާ، އިމޯޝަނަލީ ވަރުގަދަ އެއްވެސް އެހެން ކެރެކްޓާއެއް މި ޝޯގައި މިހާތަނަކަށް ނެތެވެ. ސަބަބަކީ އެހެން ކެރެކްޓަރުންނާ ހިލާފަށް، ނައިރޯބީގެ ހަޔާތުގެ "ކްރައިމް" ތަކަށް ބަލާއިރު އަދި ބެކްސްޓޯރީ އަށް ބަލާއިރު، "ކްރައިމް" ނައިރޯބީގެ ހަޔާތުގެ ރަސްމީ ބަޔަކަށް ކޮންމެ ދުވަހަކުވެސް ވެފައިވާ ކަމެވެ. އޭނާ އަކީ އަމިއްލަ ދަރިފުޅު އެއް އިރެއްގައި "ޑްރަގް މިއުލް" އެއްގެ ގޮތުގައި ބޭނުންކުރި މީހެކެވެ.\nކޮންމެއަކަސް މިހުރިހާ ސަބަބުތަކަށް ބަލާއިރު އެންމެން ވެސް ހީކޮށްގެން ތިބީ "ޕްރޮފެސަރު" ގެ މި "ކްރައިމް ފެމިލީ" ހަމަޖެހޭ އަސްލު ފެމިލީއަކަށް ބަދަލުކޮށް އެންމެން ބޭނުންވާ ނިމުން މި ސިލްސިލާ އަށް ގެނެސްދޭނެ ކެރެކްޓާއަކީ ނައިރޯބީ ކަމަށެވެ. ސަބަބަކީ އެމީހުން ކުރަމުން ދިޔަ ކަންތަކާއި ރާވަމުން ދިޔަ ޖަރީމާތަކުގެ އަސަރު އެމީހުން ފަހަތުން ބަދަލު ހިފަން އަންނާނެ ގޮތް އެންމެ ރަނގަޅަށް އެމީހުންގެ ތެރެއިން އެނގޭ ވަރުގެ ތަޖުރިބާތަކެއް ކުރެވިފައި ހުރި މީހަކަށް އޭނާ ވުމެވެ.\nކުރީގެ ތަޖުރިބާތަކުން ފިލާވަޅު ލިބިގެން ނައިރޯބީ ދިޔައީ މުސްތަގުބަލަށް ގިނަ ހުވަފެންތަކެއް ދެކެމުންނެވެ. ބޮޑެތި، ބޮޑެތި ހުވަފެންތަކެއް އޭނާގެ ހުއްޓެވެ. އެންމެފަހުން އަހަރެމެންނަށް އެނގުނީ "ދަ ޕްރޮފެސާ" އާއެކު ދަރިއަކު ހޯދައިގެން ކުށުގެ އެ ވެށިން އުމުރަށް ނުކުތުމުގެ ވިސްނުން ވެސް އޭނާ ގެންގުޅު ކަމެވެ.\nފަހަރެއްގައި ނައިރޯބީގެ މަރު އެ އައީ މިފަދަ ހުވަފެންތަކެއް މާ ގިނަވުމުންނެވެ. ހުވަފެނަކީ އަބަދުވެސް ބިލާހެކެވެ. އަދި މާ ގިނައިން ހުވަފެން ބަލަން ވެއްޖެ ނަމަ ހުރިހާ އެހެން ޕްލޭންތަކެއް ހުއްޓުމަކަށް އަތުވެދާނެއެވެ. "މަނީ ހެއިސްޓް" ގެ ޕްލޮޓް ވަރަށް ސާފެވެ. އެހެންކަމުން ފަހަރުގައި، އެ ޕްލޮޓާއިގެން ކުރިއަށް ދާން އަހަރެމެންނަށް ނައިރޯބީ ދެން ބޭނުމެއް ނުވަނީއެވެ. އެކަމަކު ދެން ކޮންމެއަކަސް އެ ކުއްޖާ ފަކީރަށް އެ އޮތީ ވަރަށް ވެސް ބޮޑުވަރު ކޮށްލައިފައެވެ.\nމި ޒަމާނުގެ ޓީވީ ސިލްސިލާތަކުގައި އެމީހުންގެ އެންމެ މަޝްހޫރު އަދި އެންމެ މަގްބޫލު ކެރެކްޓާތައް މެރުމަކީ ވަރަށް އާންމު ކަމެކެވެ. ގޭމް އޮފް ތްރޯންސް އަކީ މި ޓްރެންޑް އެންމެ ބޮޑަށް މެއިންސްޓްރީމްކުރި ޝޯއެވެ. މިގޮތުން ބަލާއިރު "މަނީ ހެއިސްޓް" އިން ވެސް އެ ވަނީ ނައިރޯބީގެ އިތުރުން ވެސް ވަރަށް މަގްބޫލު އެހެން ކެރެކްޓާތަކެއް ވެސް ކުރިން ދުއްވާލައިފައެވެ. އެކަމަކު ބައެއް ފޭނުން ބުނަމުން ދަނީ، ނައިރޯބީގެ މަރަށް ފަހު "މަނީ ހެއިސްޓް" އާ ސީޒަނެއްގައި ސަލާމަތްވެދާނެ ކަމާމެދު ޝައްކު ކަމަށެވެ. އެވަރަކުން ސަލާމަތްކުރި ކެރެކްޓާއެއް އެހާ އަވަހަށް މަރާލުމަކީ އިންސާފެއް ނޫން ކަމަށެވެ. -- ބަލަން ތިބެމާ ހިނގާށެވެ.\nގަހަށް ފެން ދިނުމަކީ ވެސް ދަސްކުރަންޖެހޭ ހުނަރެއް\nގޭގައި ތިބޭ؛ މިހުރީ ބަލާނެހާ އާ ފިލްމު\nފުރައްސާރައިގެ ތުހުމަތުތަކާއެކު އެލެންގެ ޝޯ ހުއްޓެނީ؟


ރައީސް ޔާމީންގެ ވެރިކަމުގެ ފަސް ވަނަ އަހަރު ގުނަމުން ދާއިރު، ސަރުކާރަށް ކުރިމަތިވާ ފާޑުކިޔުންތައް ދުވަހުން ދުވަހަށް ދަނީ އިތުރުވަމުންނެވެ. ރައީސް ޔާމީން ވިދާޅުވާ ގޮތުން ނަމަ އެ މަނިކުފާނަކީ "800 މިލިއަން ގެންގުޅޭ މީހެއް" ވީމާ، އެ މަނިކުފާނަށް ކުރިމަތި ކުރާ ފާޑުކިޔުންތަކަށް ރައްދު ދެއްވާނީ ވެސް މިލިއަނުންނާއި ބިލިއަނުން އަގު...\nރާއްޖެއަށް އެއް ގައުމަކުން އެންމެ ގިނަ ޓޫރިސްޓުން އަންނަނީ ޗައިނާއިންނެވެ. ރާއްޖެ ޒިޔާރަތްކުރާ ޓޫރިސްޓުންގެ 25 ޕަސެންޓް އެ ގައުމުން ހިއްސާކުރެ އެވެ. އެހެންވެ ޗައިނާއަކީ ރާއްޖޭގެ ޓޫރިޒަމަށް ވަރަށް މުހިންމު މާކެޓެކެވެ. އެކަމަކު މިދިޔަ ދެ އަހަރެއްހާ ދުވަހުގެ ތެރޭގައި އެ ގައުމުގެ ޓޫރިސްޓުންގެ އަދަދު ވަނީ މަދުވާން ފަށައިފަ އެވެ. އޭގެ...


Covid In Rakkatherivumah Malaria Beys Beys Beynun Nukurumah Ilthimaas Koffi - Vaguthu\nކޮވިޑް-19 އިން ރައްކާތެރިވުމަށް މެލޭރިއާ ބައްޔަށް ބޭނުން ކުރާ "ހައިޑްރޯކްލޮރޮކީން" ބޭނުން ނުކުރުމަށް ދުނިޔޭގެ ސިއްހަތާއި ބެހޭ ޖަމްއިއްޔާ (ޑަބްލިއުއެޗްއޯ) އިން އިލްތިމާސް ކޮށްފިއެވެ.\nހައިޑްރޯކްލޮރޮކީން ބޭނުން ނުކުރުމަށް ޑަބްލިއުއެޗްއޯ އިލްތިމާސް ކޮށްފައިވާއިރު، މީގެ ކުރިން އެމެރިކާގެ ރައީސް ކަމުގެ މަގާމުގައި ހުންނެވި ޑޮނަލްޑް ޓްރަމްޕް ވަނީ އެ ބޭސް ވިއްކުމުގެ ހުއްދަ ދީފައެވެ. އެގޮތުން އޭނާ ބުނެފައިވަނީ ބަލިން ރަނގަޅުވުމަށް އޭނާވެސް އެ ބޭސް ބޭނުން ކޮށްފައިވާ ކަމަށެވެ.\nމިދިޔަ ހަފްތާގެ ތެރޭގައި ބެއްވި ބައްދަލުވުމެއްގައި ޑަބްލިއުއެޗްއޯ ތަޖުރިބާކާރުންގެ ޓީމަކުން ވަނީ އެ ބޭހުގެ ސަބަބުން މަރުވާ މީހުންގެ އިންސައްތަ އަދި ހޮސްޕިޓަލްތަކުގައި ފަރުވާ ދޭ މީހުންގެ އިންސައްތަ ދަށްނުވާނެ ކަމަށް ބުނެފައެވެ. އެހެން ނަމަވެސް އަލާމާތްތައް ކުޑަވާނެ ކަމަށް ޓީމުން ވަނީ ބުނެފައެވެ.\n"ގައިޑްލައިން ތައްޔާރުކުރާ ޕެނަލުން ވަނީ ކޮވިޑް-19 އަށް ފައްސިނުވާ ފަރާތްތަކުން ހައިޑްރޯކްލޮރޮކީން ބޭސް ބޭނުން ކުރުމާއި ދެކޮޅަށް ވާހަކަ ދައްކާފައި" އެ ގްރޫޕުން އާންމު ކުރި ލިޔުމެއްގައި ބުނެފައިވެއެވެ.\nއެ ގްރޫޕުން ބުނީ، ގިނަ ބަޔަކުވެސް އެ ބޭސް ބޭނުން ކުރުމުގައި ދެކޮޅު ހަދާނެ ކަމަށާއި އެ ބޭހަކީ ދިރާސާ ހެދުމަށްވެސް މިހާރު ބޭނުން ކުރަމުން އަންނަ ބޭހެއް ނޫން ކަމަށެވެ. އެއާއި ހިލާފަށް އިތުރަށް ބާރުގަދަ ބޭސް ބޭނުން ކުރުމުގައި ދިރާސާ ހަދަމުން އަންނަ ކަމަށްވެސް އެޓީމުން ވަނީ ބުނެފައެވެ.


Fahathun aria Valencia Molhuvumun Mahibadhoo Fulah\nފަހަތުން އަރައި ވެލެންސިއާ މޮޅުވުމުން، މަހިބަދޫ ފުލަށް\nމަހިބަދޫ ކުޅުންތެރިންގެ ބޯމަތިން ވެލެންސިއާހެ ކެޕްޓަން އިއްބެ ބޮލުން ޖަހަނީ: މެޗުން ވެލެންސިއާ މޮޅުކޮށްދިން ލަނޑު ޖެހީ އޭނާ. ފޮޓޯ: މުހައްމަދު ވަހީދު\nމަހިބަދޫ ދެ ލަނޑު ޖަހާފައިވަނިކޮށް ފަހަތުން އަރައި ވެލެންސިއާ 3-2އިން މޮޅުވުމުން އުރީދޫ ދިވެހި ޕްރެމިއާ ލީގުގެ ފުރަތަމަ ބުރުން ފުލަށް މަހިބަދޫ ހިނގައްޖެ އެވެ.\nޓޭބަލުގެ އެންމެ ފަހަތުގައި އޮތް ދެ ޓީމުގެ ކުރިމަތިލުމުގައި މިއަދު ވެލެންސިއާ ބަލިކޮށްގެން މަހިބަދޫ އަށް ފުލުން އަރައިގަނެވެން އޮތެވެ. އެކަމަކު ބަލްގޭރިޔާގެ ކޯޗު ޔްރޮދާން ސްޓޮއިކޯފް އިވަނޯފްގެ އިރުޝާދުގެ ދަށުން ކުޅުނު ޓީމު ކޮޅަށް ވެލެންސިއާއިން ތިން ލަނޑު ޖެހީ ފަހު 30 މިނިޓްގަ އެވެ.\nވެލެންސިއާގެ ފުރަތަމަ ލަނޑު ޖެހީ ބަދަލު ކުޅުންތެރިޔާ މަޒްހަރު އަބުދުﷲ އެވެ. 60 ވަނަ މިނިޓްގައި އޭނާ ޖެހި މި ލަނޑަށް ފަހު އޭގެ ނުވަ މިނިޓް ފަހުން ނަތީޖާ އެއްވަރުކޮށްދިނީ ވެސް ކަނާތްފަރާތުން ފަހަތަށް ކުޅުނު މި ޑިފެންޑަރެވެ. އޭގެ ފަހުން ވެލެންސިއާގެ ކެޕްޓަން އިބްރާހީމް އަބުދުﷲ (އިއްބެ) ބޮލުން ޖެހި ބާރު ބޯޅަ ހުރަސް ދަނޑީގައި ވެސް ޖެހުނެވެ. މެޗުން ވެލެންސިއާ މޮޅުކޮށްދިން ލަނޑު އިއްބެ ގޯލަށް ވައްދާނީ މެޗު ނިމެން އަށް މިނިޓަށްވެފައިވަނިކޮށެވެ.\nވެލެންސިއާ ފަހަތުން އަރައި ތިން ލަނޑު ޖެހުމުގެ ކުރިން 3-0 އަށް ނަތީޖާ ބަދަލުކޮށްލަން މަހިބަދޫ އަށް ޕެނަލްޓީއެއް ވެސް ލިބުނެވެ. އެކަމަކު މެޗުގެ ފުރަތަމަ ގޯލު، ފުރަތަމަ ހާފުގެ 18 ވަނަ މިނިޓްގައި ޖެހި ރޮގްރިގޭ ތަހީ ޖެހި ޕެނަލްޓީ ވެލެންސިއާގެ ކީޕަރު އަހުމަދު އާތިފް ދިފާއުކުރި އެވެ. މަހިބަދޫގެ ދެ ވަނަ ލަނޑު ކުރިން ވިކްޓަރީ އަށް ކުޅުނު އިއްޒަތު އަބުދުލްބާރީ ޖެހީ 41 ވަނަ މިނިޓްގައި އެވެ.\nމެޗަށް ފަހު ވާހަކަ ދައްކަމުން ސްޓޮއިކޯފް ބުނީ މެޗު ބަދަލުވެގެންދިޔައީ ޕެނަލްޓީ ނާކާމިޔާބުވުމުން ކަމަށެވެ.\n"އަހަރެން ރޭ (ދިން އިންޓަވިއުގައި) ބުނީމެއްނު. މިހެންނޭ އަބަދުވެސް ވަނީ. ދެ ގޯލު ޖަހާފައި ތިން ވަނަ ލަނޑު ޖަހަން ޕެނަލްޓީއެއް ލިބި، އަހަރުމެން މެޗުން ބަލިވީމަ ކިހިނެތް އަހަރެން ހަދާނީ. މިއީ އެއްގޮތަކުން ބުނަންޏާ ވަރަށް މަޖާ ވެސް ކަމެއް. އަދި ވަރަށް ދެރަ ވެސް ކަމެއް. މި މެޗު އަހަރުމެންނަށް ނެގެންޖެހޭނެ އަހަރެން ގަބޫލުކުރާގޮތުގައި،" ކޯޗު ބުންޏެވެ.\nއޭނާ އަދި ބުނީ ބަލިވި ނަމަވެސް ރެލިގޭޓްނުވެ ސަލާމަތްވާން މަހިބަދޫގެ ކުރާ އުއްމީދު އަދި ނުގެއްލޭ ކަމަށެވެ.\nވެލެންސިއާގެ ކޯޗު މުހައްމަދު އިގްބާލް ބުނީ ކުޅުންތެރިން ވަރަށް މަސައްކަތް ކުރި ކަމަށާއި މިއީ ވަރަށް ރަނގަޅު މޮޅެއް ކަމަށެވެ.\nމި މެޗުން މޮޅުވުމުން ވެލެންސިއާ ވަނީ ހަ ޕޮއިންޓާއެކު ހަތް ވަނާގަ އެވެ. މަހިބަދޫ ޓޭބަލުގެ ފުލުގައި އޮތީ އެންމެ ޕޮއިންޓަކާއެކުގަ އެވެ.


Dhiraagu Tv in kuda kudhinah haasah animation series nerefi\nދިރާގު ޓީވީން ކުޑަކުދިންނަށް ހާއްސަ ދިވެހި އެނިމޭޓެޑް ސީރީޒްއެއް ނެރެފި\nދިރާގު ޓީވީއިން ކުޑަކުދިނަނަށް ހާއްސަ ދިވެހި 2ޑީ އެނިމޭޓެޑް ކާޓޫން ސީރީޒް "ކައިލް އާއި ލޫލޫ" ދިރާގު ޓީވީގެ އޮން ޑިމާންޑް ޕްލެޓްފޯމް މެދުވެރިކޮށް ބެލޭނެ ގޮތް ހަދައިފިއެވެ. މި ޝޯވ އަކީ ކުޑަކުދިން ގަޔާވާ ފިލާވަޅުތަކާއި ގޭމްތަކުގެ ތެރެއިން "ހާށަވިޔަނި" ނުވަތަ އަކުރު އުނގެނުމަށް މަގުފަހިކުރުމުގެ މަގުސަދުގައި ތައްޔާރު ކޮށްފައިވާ ޝޯވ އެއް ކަމަށް ދިރާގުން ބުނެއެވެ.\n2 އަހަރާއި7އަހަރާ ދެމެދުގެ އުމުރުގެ ކުދިންނަށް އަމާޒުކޮށްގެން މި ޝޯވ އުފައްދާފައިވަނީ "ގޮރިއްލާސެލްސް" އިންނެވެ. މި ކުންފުނީގެ އަމާޒަކީ ކުޑަކުދިންނަށް ހާއްސަ ތައުލީމީ އަދި މުނިފޫހިފިލުވުމުގެ އެނިމޭޓެޑް ޝޯވތައް ތައްޔާރުކުރުން ކަމުގައިވެސް ދިރާގުން ބުނެއެވެެ. އަދި ގޮރިއްލާސެލްސް ދަނީ ކުރިއަށް އޮތްތަނުގައި ކައިލް އާއި ލޫލޫގެ އިތުރު ވާހަކަތައް ތައްޔާރުކުރުގެ މަސައްކަތްކުރަމުންނެވެ.\nދިރާގު ޓީވީ އިން މަސައްކަތްކުރަމުން ދަނީ އޮން ޑިމާންޑް ލައިބްރަރީ އިތުރަށް ފުޅާކޮށް މުއްސަނދިކޮށް ދިވެހި އަދި ބޭރުގެ ކޮންޓެންޓް ފަސޭހަކަމާއެކު ބެލުންތެރިންނާ ހަމައަށް ފޯރުކޮށްދިނުމަށް ކަމަށް ވެސް އެ ކުންފުނިން ހާމަކުރެއެވެ.\nދިރާގު ޓީވީގެ އޮން ޑިމާންޑް ޕްލެޓްފޯމް އަށް ހާއްސަ ޕްރޮމޯޝަނެއްގެ ދަށުން ދިރާގު ޓީވީގެ "އިންޓްރޯ އޮފަރ" އަދި "ބޭސިކް ޕެކޭޖް" ގެންގުޅުއްވާ ހުރިހާ ކަސްޓަމަރުންނަށް 31 ޑިސެމްބަރ ގެ ނިޔަލަށް މުޅިން ހިލޭ ބޭނުން ކުރެވޭނެ ކަމަށެވެ.


Ooredoo supper net Nellaidhu ah - Hali News\nއުރީދޫ ސުޕަރނެޓް ނެއްލައިދުއަށް މިހާރު ލިބޭނެ\n07 July 2021, 19:27\nއެއް ޖީބީޕީއެސް އާ ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ހދ. ނެއްލައިދޫއަށް މިއަދު ތައާރަފްކޮށްފިއެވެ.\nހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް ހދ. ނެއްލައިދޫއިން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސްވެސް ލިބިވަޑައިގަންނަވާނެއެވެ. މީގެ އިތުރުން ޔޫއެފާ ޔޫރޯ 2020 އާއި ގުޅިގެން ކުރިއަށްގެންދާ ޙާއްސަ ޕްރޮމޯޝަންގެ ދަށުން ސުޕަރނެޓް 50އެމް އަދި 100އެމް ނަންގަވާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓްއަށް 1މަސް ދުވަހުގެ ސަބްސްކްރައިޕްޝަން މުޅިން ހިލޭ ލިބިގެންދާނެއެވެ.\n"ޑިޖިޓަލް ދިވެހިރާއްޖެއެއް ބިނާކުރުމަށްޓަކައި އަޅުގަނޑުމެން މިމަސައްކަތް ކުރަނީ ރާއްޖޭގެ އެކި ކަންކޮޅުތަކުގައި ތިއްބެވި އެންމެހައި ބޭފުޅުންނަށްވެސް ފެންވަރު ރަނގަޅު އިންޓަނެޓްގެ ޙިދުމަތް ހެޔޮ އަގުގައި ފޯރުކޮށްދިނުމަށްޓަކާ. ނެޓު ހެޔޮ މަޝްރޫގެ ދަށުން ދަދި ފަހުން ގެނައި ބަދަލުތަކާއެކު ސުޕަރނެޓް ޕެކޭޖްތަކަކީ މިހާރު މާކެޓްގައި އެންމެ ގިނަ ފައިދާތައް ލިބޭނެ ޕެކޭޖްތައް. %100 އާއި ހަމައަށް އިތުރު ޑޭޓާ، ޑޭޓާ ރޯލް އޯވަރ ގެ އިތުރުން ޑޭޓާ ހުސްވުމުން ލިބޭ ސްޕީޑްވެސް2ގުނައަށްވަނީ އިތުރުކުރެވިފަ. މިއަދު ސުޕަރނެޓްގެ ޚިދުމަތް ހދ. ނެއްލައިދޫއަށް ފޯރުކޮށްދީ އިތުރު ފުރިހަމަކަމާއި އެކު އިންޓަނެޓް ބޭނުންކުރުމުގެ ފުރުސަތު ނެއްލައިދޫގެ ރައްޔިތުންނަށް ހުޅުވާލެވުމަކީވެސް އަޅުގަނޑުމެންނަށް ލިބޭ ވަރަށް ބޮޑު އުފަލެއް. ކުރިއަށް އޮތް ތަނުގައިވެސް ދިވެހި ރައްޔިތުންގެ ދިރިއުޅުން އިތުރަށް ފާގަތިކޮށް ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރަމުންދާނެކަމުގެ ޔަގީންކަން އަރުވަން." އުރީދޫގެ ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވިއެވެ.\nނެއްލައިދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ. މި ޚިދުމަތް ހޯއްދެވުމަށް ނުވަތަ ސުޕަރނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، http://ore.do/getsupernet އަށް ޒިޔާރަތްކުރައްވާށެވެ.


Mysthakunge Medhuga Fithuna Fasaadha Ufedhumaky Munaafigunge Emme Bodu Sifa: Sheikh Fikury | Dhiislam\nމީސްތަކުންގެ މެދުގައި ފިތުނަ ފަސާދަ އުފެއްދުމަކީ މުނާފިގުންގެ އެންމެ ބޮޑު ސިފަ ކަމަށް އައްޝައިޚް ހަސަން މޫސާ ފިކުރީ ވިދާޅުވެއްޖެއެވެ.\nޝެއިޚް ފިކުރީ މިހެން ވިދާޅުވެފައިވަނީ ޖަމިއްޔަތުއްސަލަފުން ބާއްވާ ދަރުސް ސިލްސިލާއެއްގައި ވާހަކަފުޅު ދައްކަވަމުންނެވެ.\nޝެއިޚް މި މަޢުޟޫއަށް އިތުރަށް ވާހަކަފުޅު ދައްކަވަމުން ވިދާޅުވެފައިވަނީ އަޅުގަނޑުމެންގެ ތެރޭގައި ޢައިރު ދީންތަކުގެ ޢީދުތަކާއި އާދަތައް ގެނައުމަށް ބަޔަކު ވަރަށް މަސައްކަތް ކުރާ ކަމަށެވެ. އަދި ފާއިތުވި އަހަރުތަކުގައި އަޅުގަނޑުމެންނަށް ފެނިގެން ގޮސްފައިވަނީ މިފަދަ ޢީދުތަކުގައި ގުޅިގެން ބާއްވާ ބައެއް ޕާޓީތަކަށް އަދި އެއްވުންތަކަށް އަންނަންވާނީ އެމީހެއްގެ ލޯބިވެރިޔާ ގޮވައިގެން ކަމަށެވެ. އަދި މިފަދަ އިޝްތިހާރުތަކުން ފެންނަނީ އެއްގޮތަކަށްވެސް އޭނާގެ އަނބިމީހާ އާއެކު ޙަލާލު ގޮތުގައި ގުޅުން ބާއްވާތަން ނޫން ކަމަށްވެސް ޝެއިޚް ވިދާޅުވެފައިވެއެވެ.\nމީގެ އިތުރުން މިއަދު ޒުވާނުން ޕާޓީ ކުރަމުން ދާއިރު ހިލޭ ލިބޭ ޝަރާބުތަކަކީ ކޮބައިކަން އެބަ އިނގޭ ކަމަށާއި ޕާޓީތަކުގައި ބައެއް މީހުން މަސްތުވެގެން ނުވަތަ ޑްރަގްސް ފަދަ ތަކެތި ބޭނުން ކޮށްގެން އޯވާޑޯސްވެގެން ނުވަތަ މަރުވެގެން ހޮސްޕިޓަލަށް ގެންދަން ޖެހިފައި އެބަހުރި ކަމަށެވެ. އަދި މިއީ އެއްވެސް ހަފްލާއަކާއި ގުޅިގެން ދައްކާ ވާހަކައެއް ނޫން ކަމަށާއިއަޅުގަނޑުމެން ސިފަކުރަންވީ މިއީ ޒުވާނުން މުނިފޫހިފިލުވުމަށް ހިނގަމުން އަންނަ ކަންކަން ކަމަށެވެ.\nމުޖުތަމައެއް ހަލާކުކޮށްލުމަށް ނުވަތަ ބަލިކަށި ކޮށްލަން ބޭނުންނަމަ ޒުވާނުން ބަލިކަށި ކޮށްލާ އެބައިމީހުންގެ ތެރޭގައި ފިތުނަ ފަސާދަ އުފެއްދުމަކީ އަދުއްވުންގެ އެންމެ ބޮޑު ރޭވުމެވެ. ރަސޫލާ ސައްލަ ﷲ ޢަލައިހި ވަސައްލަމަ ގެ ޙަދީޘް ބަސްފުޅެއްގެ މާނައިގައިވެއެވެ. މުނާފިގުންގެ3އަލާމާތެއްވެއެވެ. ވާހަކަދައްކާފިނަމަ ދޮގު ހަދާނެއެވެ. ވަޢުދެއް ވެއްޖެނަމަ ވަޢުދާ ޚިލާފުވާނެއެވެ. އަމާނާތެއް ހަވާލު ވެއްޖެނަމަ އަމާނާތަކަށް ޚިޔާނާތްތެރިވާނެއެވެ. ވާހަކަދައްކާފިނަމަ ޣަދަރުވެރިވާނެއެވެ.\nޝެއިޚްގެ ވާހަކަފުޅު ނިންމަވާލައްވަމުން ވިދާޅުވެފައިވަނީ އަޅުގަނޑުމެންގެ ގައިގައި މި ސިފަތައް ހުރިތޯ ބަލާ އެފަދަ ކަންކަމުން ބަރީޢަވުމަށެވެ.


ދިރާސީ އާ އަހަރުގެ ކިޔެވުން މިއަދު ފެށިއްޖެ – Mikal News\nދިރާސީ އާ އަހަރުގެ ކިޔެވުން މިއަދު ފެށިއްޖެ\nފުވައްމުލައް ސިޓީ ސްކޫލްތަކުގައި ދަރިވަރުންނާއި ޓީޗަރުން ތިބި އަދަދު 2019 އަހަރު.\nދިރާސީ އާ އަަހަރު ކިޔެވުން މިއަދު ފަށައިފިއެވެ. އެގޮތުން މިއަދު ސްކޫލްތަކުގައި އޮތީ ނިއު ނޯމަލްގައި ސްކޫލްތަކުގެ ކިޔެވުން ކުރިޔަށްގެންދާނެގޮތުގެ މައުލޫމާތު ދިނުމާއި ކްލާސް ޓައިމްޓޭބަލް ދިނުމުގެ ކުރު ސެޝަަން ތަކެކެވެ. ކިޔެވުމުގެ ހަރަކާތްތައް މާދައިން ފެށިގެން ކުރިޔަށްގެންދާ ގޮތަށް ތާވަލް ކުރެވިފައި ވެއެވެ. ފުވައްމުލައް ސިޓީގައި ހިމެނޭ ސަރުކާރުގެ4ސްކޫލުގެ ތެރެއިން3ސްކޫލެއްގެ ކިޔެވުމުގެ ވަގުތުތައް، އެސްކޫލްތަކުގެ ފޭސްބުކް ޕޭޖް މެދުވެރިކޮށް އާއްމުންނާއި ހިއްސާކޮށްފައި ވެއެެވެ.\nމިހާރު ދިރާސީ އަހަރު ހިމެނެނީ މީލާދީ ދެ އަހަރުގެ ތެރެއަށް ވާގޮތަށް ބަދަލުކޮށްފައެވެ. އެގޮތުން ފުރަތަމަ ޓާމް 2021 ގައި އަދި2ވަނަ ޓާމުގެ ކިޔެވުން އޮންނާނީ 2022ގައެވެ. ކުރިން އޮތް ޑިސެމްބަރު ބޮޑު ޗުއްޓީ ވަނީ ދެ ބައިކޮށް ޑިސެމްބަރާއި ޖުލައި މަހަށް އަހަރީ ޗުއްޓީއަށް ވާގޮތަށް ދެބައި ކޮށްފައެވެ. ދެން ބޮޑު ޗުއްޓީ ވާނީ ޖުލައި މަހުގައި ކަމަށް ބެލެވެއެވެ.\nޏ.އޭއީސީގެ ޕްރިންސިޕަލް އިސްމާއީލް ސައުދުﷲ. ރޭގެ އޮންލައިން ބައްދަލުވުމުގައި.ރޭ ފުވައްމުލައް ސިޓީ ކައުންސިލުން ބޭއްވި އޮންލައިން ބައްދަލުވުމެއްގައި ސްކޫލްތަކުގެ ފަރާތުން ޏ.އޭއީސީގެ ޕްރިންސިޕަލް އިސްމާއީލް ސައުދުﷲ ވަނީ ސްކޫލްތަައް އައު ހާލަތުގައި ކިޔަވައިދިނުމަށް ތައްޔާރުވެފައިވާ ގޮތުގެ މައުލޫމާތު ހިއްސާކޮށް ދެއްވާފައެވެ. ސައުދު ހާމަކުރެއްވި ގޮތުގައި ގިނަ ސްކޫލްތަކުގެ ހުރިހާ ޓީޗަރުން ހެން ވަނީ ވެކްސިންގެ ޑޯޒްތައް ފުރިހަމަކޮށްފައެވެ. ދަރިވަރުންނާއި ބައްދަލުވާނެ ހުރިހާ މުވައްޒަފުންނަކީ ވެކްސިންގެ ޑޯޒްތައް ފުރިހަމަ ވެފައިވާ މީހުންނަށް ވާންޖެހޭ ކަމަށް އެޑިއުކޭޝަން މިނިސްޓްރީއިން ވަނީ ކަނޑައަޅާފައެވެ. އަދި ސްކޫލްތަކުގެ ތެރެއަށް ވަދެވެނީވެސް ވެކްސިންގެ ޑޯޒްތައް ފުރިހަމަކޮށްފައިވާ މީހުންނަށް ކަމަށް ވަނީ ކަނޑައަޅާފައެވެ. މި އޮގަސްޓް މަހު 10އިން ފެށިގެން ސްކޫލްތަކަށް ޓީޗަރުން ވަނީ ނުކުންނަން ފަށާފައެވެ.\nއައު ދިރާސީ އަހަރާއެކު ފުވައްމުލަކުގެ ސްކޫލަތަކަށް ދެ ޕްރިންސިޕަލަކު ވަނީ ހަވާލުވެފައެވެ. އެއީ މިހާރު ފުވައްމުލަކުގައި ހުރި އެންމެ ދަރިވަރުން ގިނަ ސްކޫލް ކަމަށްވާ ހާފިޒް އަހުމަދު ސްކޫލް (ހޭޒް)ގެ ޕްރިންސިޕަލް ކަމަށް ކުރިން ފ.ބިލެތްދޫ ސްކޫލްގެ ޕްރިންސިޕަލް ކަން ކުރެއްވި އިމްތިހާޒް އަހުމަދު އާއި ފުވައްމުލަކު ސްކޫލުގެ ޕްރިންސިޕަލް ކަމަށް އެޑިއުކޭޝަން މިނިސްޓްރީގެ ވަޒީފާ އަދާކުރަމުން ދިޔަ އަހުމަދު ފަޔާޒު އެވެ. ފަޔާޒު ވަނީ މީގެ ކުރިން ޏ.އޭއީސީގެ ސެކަންޑަރީ ދިވެހި ޓީޗަރު ކަމާއި ހޭޒްގެ ޕްރިންސިޕަލް ވެސް ކުރައްވާފައެވެ.\nފުވައްމުލައް ސިޓީ ސްކޫލްތަކުގައި ކިޔަވައިދޭ ލެވެލްތައް، އަދި ކުދިންގެ ނިސްބަތް 2019އަށް\nއަނެއް ދެ ސްކޫލް ކަމަށްވާ އެމްޖޭއެސްގެ ޕްރިންސިޕަލަކީ ކުރިންވެސް އެމަގާމުގައި ހުންނެވި އާރިފާ އަބްދުލް މަޖީދު އަދި ޏ.އަތޮޅު ތައުލީމީ މަރުކަޒު (ޏ.އޭއީސީ) ގެ ޕްރިންސިޕަލަކަށް ވެސް ކުރިން ހުންނެވި އިސްމާއީލް ސައުދުﷲ އެވެ.\nދިރާސީ ކަލަންޑަރުގައި ވާގޮތުން މިފެށޭ ދިރާސީ އަހަރުގައި ކިޔަވައިދޭނީ ޖުމުލަ 200 ދުވަހުއެވެ. އެއިގެ ތެރެއިން ފުރަތަމަ ޓާމުގައި ކިޔަވައިދިނުމަށް ރޭވިފައި ވަނީ 89 ދުވަހު އެވެ. އެގޮތުން 10 އޮގަސްޓް 2021 ގައި ފަށާ ފުރަތަމަ ޓާމުގެ މިޑްޓާމް ބްރޭކް އޮކްޓޯބަރު މަހު 17-23 އަށް އަދި ފުރަތަމަ ޓާމް ޓެސްޓް ޑިސެމްބަރު މަހު 5-18 އަށް ރޭވިފައި ވާއިރު ފުރަތަމަ ޓާމް ނިމުމަށް ކަނޑައަޅާފައި ވަނީ ޑިސެމްބަރު 23ގައެވެ. މުދައްރިސުންގެ ފުރަތަމަ ޕްރޮފެޝަނަލް ޑިވެލޮޕްމެންޓް ދުވަހުގެ ގޮތުގައި ސެޕްޓެމްބަރު 16 ފާހަގަ ކުރެވިފައި ވާއިރު، ޓާމް ނިމޭ ކޮޅުން ނޮވެމްބަރު މަހުގައި ރަސްމީ3ބަންދެއް (3 ނޮވެމްބަރު،7ނޮވެމްބަރު އަދި 11 ނޮވެންބަރު) އާދެއެވެ.\nއެކަޑެމިކް ކަލެންޑަރު 2021/22\nފުވައްމުލަކުގައި ހުރި ޖުމުލަ7ސްކޫލުގައި 2،350 އެއްހާ ދަރިވަރުން ކިޔަވަމުން އާދެއެވެ. ފުވައްމުލައް ސިޓީގައި އަމިއްލަ3ސްކޫލް ހުންނައިރު އެތަންތަނުގައި 330 ދަރިވަރުން ކިޔަވަމުން އާދެއެވެ. ފުވައްމުލަކުގައި ހުރި7ސްކޫލުގައި 283 ޓީޗަރުން ތިބިއިރު އެއިގެތެރޭގައި ބިދޭސީ 29 ޓީޗަރުން ތިބި ކަމަށް އެޑިއުކޭޝަން މިނިސްޓްރީއިން އެންމެ ފަހުން ނެރުނު (2019) ތަފާސް ހިސާބު ފޮތުގައި ވެއެވެ.\nފުވައްމުލައް ސިޓީގައި ހުންނަ ސަރުކާރުގެ4ސްކޫލުގެ ތެރެއިން ގިނަ ސްކޫލްތަކުން މިހާރު ވަނީ ކިޔެވުމަށް ދަރިވަރުން ހާޒިރުވާންޖެހޭ ގޮތުގެ ތާވަލް އާއްމުކޮށްފައެވެ.\nފުވައްމުލަކު ސްކޫލަށް ދަރިވަރުން އާއްމުކޮށް ހާޒިރުވާން ޖެހޭ ގަޑިތައް\nގްރޭޑް7– 10އަށް ހެނދުނު 6:55 އިން 12:05 އަށެވެ. އަދި ބުރާސްފަތި ދުވަހު ނިމޭގަނޑި އަކީ 9:45 އެވެ.\nގްރޭޑް 5،6ގެ ކްލާސްތައް 6:55 އިން 11:25 އަށެވެ. އަދި ބުރާސްފަތި ދުވަހު ނިމޭގަނޑި އަކީ 9:45 އެވެ.\nޕްރިސްކޫލް: ޔޫކޭޖީ އަދި އެލްކޭޖީ: ކްލާސްތައް 7:30 އިން 10:30 އަށެވެ.\nމެންދުރު ފަހު ސެޝަން:\nގްރޭޑް 1، 2،3އަދި 4: މެންދުރު 12:50 އިން 5:20 އަށް އަދި އަދި ބުރާސްފަތި ދުވަހު ނިމޭގަނޑި އަކީ 3:45 އެވެ.\nހާފިޒް އަހުމަދު ސްކޫލަށް ދަރިވަރުން ހާޒިރުވާން ޖެހޭ ގަޑިތައް\nހޭޒް އިން ހާމަކޮށްފައިވަނީ މިއަދާއި މިހަފުތާގެ ބާކީ އޮތް ދެ ދުވަހުގެ ތާވަލެވެ. (10، 11 އަދި 12 އޮގަސްޓް 2021)\nގްރޭޑް 1، އަދި6– 10އަށް ހެނދުނު 6:50 އިން 10:05 އަށެވެ.\nޕްރިސްކޫލް: ޔޫކޭޖީ، ރެއިންބޯ ޔުނިޓް: 6:50 އިން 8:50، އަށެވެ.\nޕްރިސްކޫލް: އެލްކޭޖީ، : 9:45 އިން 11:45، އަށެވެ.\nގްރޭޑް 2، 3،4އަދި 5: މެންދުރު 12:30 އިން 3:45 އަށެވެ.\nޏ.އަތޮޅު ތައުލިމީ މަރުކަޒުގެ ދަރިވަރުން ހާޒިރުވާން ޖެހޭ ގަޑިތައް\nޏ.އޭއިސީ އިން ހާމަކޮށްފައިވަނީ މިއަދާއި މާދާމާ، މި ދެ ދުވަހުގެ ތާވަލެވެ. (10، އަދި 11 އޮގަސްޓް 2021)\nޏ.އޭއީސީގެ ހުރިހާ ދަރިވަރުންވެސް މާދަމާ ހާޒިރުވާން ޖެހެނީ ހެނދުނު 8:00 އިން 10:00 އަށެވެ.\nއެމްޖޭއެސްގެ ތާވަލްތައް އަދި އާއްމުކޮށްފައެއް ނުވެއެވެ.\nގުޅުންހުރި މައުލޫތައް:ފުވައްމުލަކު ސްކޫލްތައް\nސްކޫލަތައް ހުޅުވުން އެއްހަފުތާއަށް ފަސްކޮށްފި\nޏ.އޭއީސީގައި އާއަހަރު ކިޔަވައިދޭ ސެޝަން ގަޑިތައް އާއްމުކޮށްފި\nދިރާސީ އާ އަހަރު ފެށުމަށް ތައްޔާރުވާން ޓީޗަރުން ސްކޫލްތަކަށް ނުކުމެއްޖެ\nއެޑިއުކޭޝަން މިނިސްޓަރ ފވމ ސިޓީގެ ސްކޫލްތަކުގެ އިސް މުވައްޒަފުންނާއި ބައްދަލުކުރައްވައިފި


އެފް އީ މޫވީ ނައިޓް ”ޖުމާންޖީ“ – MNUSU\nއެފް އީ މޫވީ ނައިޓް ”ޖުމާންޖީ“\nފެކަލްޓީ އޮފް އެޑިއުކޭޝަން ސްޓޫޑަންޓްސް އެސޯސިއޭޝަން (ފެސާ) އިން 2018 ވަނަ އަހަރު ބޭއްވި ފުރަތަމަ ”މޫވީ ނައިޓް“ އިން ލިބުނު ތަރުހީބު ފާހަގަކޮށް، ގިނަ ދަރިވަރުންތަކެއްގެ އެދުމުގެ މަތިން 16 މާރޗް 2018 ވީ ހުކުރު ދުވަހުގެ ރޭ 20:15 ގައި ވަނީ އިތުރު މޫވީ ނައިޓެއް ބޭއްވިފައެވެ.މި މޫވީ ނައިޓް ބޭއްވިފައި ވަނީ ސެންޓަރ ފޮ .ފައުންޑޭޝަން ސްޓަޑީޒް އޮޑިޓޯރިއަމްގައެވެ\nމޫވީ ނައިޓްގެ ތެރެއިން\nނިމިގެން ދިޔަ މޫވީ ނައިޓެކޭ އެއްފަދައިން މިފަހަރުގެ މޫވީ ނައިޓް ވެސް އެހެން ފެކަލްޓީ ތަކުގެ ދަރިވަރުންނަށް ބައިވެރިވެވޭ ގޮތަށް ހުޅުވާލެވުނެވެ.މިފަހަރު މޫވީ ނައިޓް ގައި ދައްކާލާފައިވަނީ ހޮލީވުޑްގެ މަޝްހޫރު ފިލްމެއް ކަމަށްވާ ”ޖުމާންޖީ“ އެވެ. ފިލްމު ދައްކަމުން ދިޔަ ވަގުތު ފެސާގެ ދަރިވަރުން އިސްނަގައިގެން ”ފުޑް ސްޓޯލް“ އެއް ވަނީ އޮޑިޓޯރިއަމް ކުރިމަތީގައި ކުރިޔަށް ގެންގޮސްފައެވެ.\nމިފަހަރުގެ މޫވީ ނައިޓް ބޭއްވުމުގެ މައިގަނޑު މަގްސަދަކީ 24 މާރޗް ވާ ހޮނިހރު ދުވަހު ބައިނަލްއަގުވާމީ ގޮތުން ފާހަގަ ކުރާ ”އާރތް އަވަރ“ ފާހަގަ ކުރުމަށްޓަކައި ފަންޑްރެއިޒް ކުރުމެވެ. 2017 ވަނަ އަހަރުން ފެށިގެން ފެސާ އިން އަންނަނީ މި ދުވަސް ފާހަގަ ކުރަމުންނެވެ.\n.ފެކަލްޓީތަކުގެ ގިނަ ދަރިވަރުންގެ ތަރުހީބާއި އެކު ވަރަށް ކާމިޔާބު ކަމާއި އެކު މޫވީ ނައިޓް ވަނީ ނިންމާލެވިފައެވެ


Aharemenge sarukaarun aharemenge gaumu India ge State eh ge dharaja ah vattaaleetha?!\nއަހަރެމެންގެ ސަރުކާރުން އަހަރެމެންގެ ގައުމު އިންޑިޔާގެ ސްޓޭޓެއްގެ ދަރަޖައަށް ވަށްޓާލީތަ؟!\n-6months ago9- އަމްރު ރއ\nރައީސް އިބްރާހިމް މުހައްމަދު ސާލިހްގެ ސަރުކާރުން އެކަމަކަށް ދިވެހިން ބިރުން އޮތްކަންތައް އެންމެފަހުންކޮށް ނިންމައިލިކަން އެއިއުލާންކުރީއެވެ. މީގެކުރިން 2008 ވަނަ އަހަރު ދިވެހި ގައުމުގެ އިގްތިސާދު އިންޑިޔާގެ މުށުތެރެއަށް ރައީސް މުހައްމަދު ނަޝީދު ލައިދިނީއެވެ. މިއަދު ރައީސް މުހައްމަދު ނަޝީދު އެކަމަކަށް ވަކާލާތުކޮށް، ދިވެހި ގައުމަށް އިންޑިޔާ ސިފައިން އަރައި ސަރުކާރު ވަށްޓާލުމަށް ގޮވާލިގޮވާލުމަށްފަހު އެމްޑިޕީއަށްވެރިކަން ލިބުމާއެކު އަވަސްއަރުވާލައިގެން އެންމެ ދޮޅުމަހެއްހާ ދުވަހުގެތެރޭގައި އިންޑިޔާއާއެކު އަސްކަރީ ގުޅުމެއް އުފައްދައި ރައީސް އިބްރާހިމް މުހައްމަދު ޞާލިހު ފެނިގެން މިދަނީ ނަޝީދަށް ވަރަށް ދޫދެއްވަމުން ސިޔާސަތުތައް ބައްޓަން ކުރައްވާތަނެވެ.\nމަޑުމައިތިރި މިޒާޖެއްގެ ރައީސް ސާލިހަށް ޕަޕެޓެއްގެ ދަރަޖަ ނިސްބަތްކުރަން އިންތިހާއަށް ދެރަވެއެވެ. އެކަމަކު އިންޑިޔާއިން ސިފަކުރާ އެގައުމުގެ ބެކްޔާޑު ސްޓޭޓްގެ ދަރަޖައަށް މިލޮބުވެތި ދިވެހި ގައުމު ވަށްޓަވާލެއްވީ ކޮންފަދަ މަޖްބޫރީތަކެއް އޮވެގެންތޯއެވެ.\nއިންޑިޔާގެ އަސްކަރީ ހިމާޔަތުގެ ދަށަށް ގައުމުގެ ގެންދަންޖެހޭ ސަބަބަކީ ކޮބާ؟\nއިންޑިޔާ ކަނޑުގައި ހިގަނީ ކޮން ހަގުރާމައެއްތޯއެވެ. އިންޑިޔާ ކަނޑުގައި ހިގާފާނެ އެއްވެސް ހަނގުރާމައެއްގެ ބިރު ދުނިޔޭގެ ކަންކަން ދިރާސާކުރާ ފަރާތްތަކުގެ އެއްވެސް ދިރާސާއަކުން އަދި ނުދައްކައެވެ. ވެރިކަން ލިބިވަޑައިގަތީމާ އިންޑިޔާގެ ހަރުކަށި ބޮޑުވަޒީރު ނަރެންދުރަ މޯދީ އެކަނި ގައުމެއްގެ ލީޑަރަކަށް ރާއްޖެގެނެސް އޭނާއާއި ކޮނޑާކޮނޑުޖައްސައި ސަލާމްކޮށްހެދުމަށްފަހު އޭނާގެ ފަހަތުން އިންޑިޔާއަށް ވަޑައިގެން މޯދީގެ ގެކޮޅުގެ ކޮޓަރިކޮޅެއްގައި އަވަހާރަފުޅު ލެއްޕެވުމަށްފަހު ނުކުމެވަޑައިގެން، އަބްދުﷲ ޝާހިދު ވިދާޅުވާގޮތަށް އިންޑިޔާގެ ރިޒާވް ބޭންކުގައި ދިވެހި ގައުމުގެ ރަޖިސްޓްރީ ބާއްވާގޮތަށް 1.4 ބިލިޔަންޑޮލަރުގެ ލޯނެއް ކަށުވަރުކޮށް، އެންމެފަހުން އިންޑިޔާގެ އަސްކަރީބާރުތައް މިލޮބުވެތި ދިވެހި ގައުމުގެ ފަސްގަނޑުގައި ސާބިތުކުރުމުގެ އޮށް އިންދެވީއެވެ.\nރައީސް ސާލިހްގެ ޑިފެންސް މިނިސްޓަރ މާރިޔާ އަހުމަދު ދީދީ ދިވެހި ރާއްޖެއަށް މަލާމާތްކޮށް އަބަދު ބަދުބަސް އެންމެބޮޑަށް ރައްދުކޮށް ހަދާ އިންޑިޔާގެ ހިންދޫ ވަތަނީ ނިއުސްޕޭޕަރ " ދަ ހިންދޫ" އަށް ދެއްވި އިންޓަވިއުއެއްގައި އެވިދާޅުވީ އެވާހަކަ ފުޅެވެ. އިންޑިޔާ ނޫން އެހެން އެއްވެސް ގައުމަކާއި ރައީސް ސާލިހްގެ ސަރުކާރުން އަސްކަރީ ގުޅުން ނުއުފައްދަވާނެކަމަށެވެ. ދިވެހި ރާއްޖެއިން އަސްކަރީ ގުޅުން ބާއްވާނީ އިންޑިޔާއާއެކުއެވެ. އެހެން ނަމަވެސް އެމެރިކާއާއެކު އަސްކަރީ ގުޅުން އުފެއްދުމުގެ އެހެން މަޝްވަރާތަކެއް ޚާރިޖީ ވަޒީރު އަބްދުﷲ ޝާހިދު ގެންދަވާތީ މާރިޔާގެ މިވާހަކަފުޅު މިއީ އިތުރުފުޅު ހެއްދެވުމެއްކަމުގައިނޫނީ ނުވާނެއެވެ.\nދިވެހި ރާއްޖެއަށް އެއްވެސް ގައުމެއްގެ އަސްކަރީ ނުރައްކަލެއް ނެތް ހިނދު އިންޑިޔާގެ އަސްކަރީ ހިމާޔަތުގެ ދަށަށް ދިވެހި ގައުމު ގެންދިއުމުން ފެންނަން އޮތީ އެންމެ ނަތީޖާއެކެވެ. ދިވެހި ރާއްޖެއަށް އެހެން ގައުމުތަކުން އެހީތެރިކަން ލިބުމުގެ ދޮރު ގޮތަކަށް ބަންދުކުރުމެވެ.\nމީގެކުރިން އިސްލާމީ އަދި އަރަބި ގައުމެއްކަމަށްވާ ސައޫދީ އަރަބިއްޔާއިން ރާއްޖޭގައި އެތައް ބިލިޔަން ޑޮލަރުގެ ބޮޑު އިންވެސްޓްމަންޓެއްކޮށް ގަލްފުގެ ދުބާއީފަދަ ޒަމާނީ ސިޓީއެއް ބިނާކުރުމަށް ހުށަހެޅުމުން އެމްޑީޕީގެ މީހުންކޮޅެއް ބޯޑުތަކެއް ދީފައި ފާފު އަތޮޅުގައި މުޒާހަރާކުރާކަން ދައްކަން ފޮޓޯނަގައި އެފޮޓޯ ސޯޝަލް މީޑިއާގައި ފަތުރައި އިންޑިޔާގެ ނޫސްވެރިން މަސައްކަތްކުރާ ބޭރުގެ ނޫސްތަކުގައި ދިވެހި ރާއްޖެއާއިބެހޭގޮތުން ހަގީގަތާއި ޚިލާފް ރިޕޯޓްތައް ލިޔެ، ގައުމު ވިއްކާލާކަމުގެ ތުހުމަތުކޮށް، ދިވެހިންގެ ބޮލަށް އެޕްރޮޕެގެންޑާ ފައްތައި، ސައޫދީ އަރަބިއްޔާގެ ރަސްގެފާނު ރާއްޖެއަށް ކުރައްވަން އުޅުއްވި ރަސްމީ ދަތުރުފުޅަކަށް ހުރަސްއެޅުމަށް އެމްޑީޕީގެ އެކްޓިވިސްޓުން ކަނޑުމަގުން ހުރަސްއެޅުމަށް ނުކުންނަން ނިންމި ނިންމުމުގެ ފަހަތުގައިވަނީ މިއަދު އަޅުގަނޑުމެންގެ ކުރިމަތީގައި ފެނިގެންމިދިޔަ ހަގީގަތްކަން އޭރު ބުނާނީ މަދު މީހެކެވެ.\nއިންޑިޔާކަނޑުގައި ދާދިގާތުގައި އެފަދަ ތަހްޒީބު ސިޓީއެއް ބިނާވެ އިންޑިޔާއަށް ބަރޯސާވުމެއް ނެތި ދިރިއުޅޭތަން ބަލަން އިންޑިޔާއަށް ކެތްވާނެ ހެއްޔެވެ. އެހެންވީމާ އިންޑިޔާގެ ދިވެހި އެޖެންޓުން ބޭނުންކޮށްގެން ސައޫދީ ރަސްގެފާނު ފައްސައިލީއެވެ. ސައޫދީގެ ހުށަހެޅުމަށްވުރެ މިއަދު މިކުރާކަންތައް މާހުތުރެވެ. ދިވެހި ގައުމުގެ މިނިވަންކަމާއި އިސްތިގުލާލަށް މާނުރައްކައެވެ.\nދިވެހި ރާއްޖެއަށް މިނިވަންކަން ލިބުނީއްސުރެ މިފަދަ ނުރައްކާތެރި އަސްކަރީ ގުޅުމެއްގައި ދިވެހި ގައުމު ޖެހިފައެއް ނުވެއެވެ. ޚާއްސަކޮށް އިންޑިޔާއެވެ. ދިވެހި ރާއްޖެއަށް ދަތިކުރުމުގެ ފިޔަވަޅު އަޅާ، ދިވެހި ރާއްޖެއަށް ހަމަލާދިނުމަށް އަސްކަރީ ޖެޓްތައް ނެރެން ތައްޔާރުވެގެން ތިބި އިންޑިޔާއާއެވެ.\n1988 ގެ ނޮވެމްބަރގައި ބޭރުގެ ޓެރަރިސްޓު ޖަމާއަތަކުން ހަމަލާދީގެން ދިވެހި ރާއްޖެއަށް ދިމާވި ހާލަތަކީ އެހެން ހާލަތެކެވެ. އެކަމަކު އެހަމަލާ ދިވެހި ރާއްޖެއަށް ދޭކަން އިންޑިޔާ ސަރުކާރަށް ދުރާލައި އެގި ހަމަލާދިނުމުގެ ކުރިން ބޭރުގައުމަކަށް އިންޑިޔާ ސިފައިން ފޮނުވަންޖެހިދާނެކަމަށް ބަލައި އޭރުވެސް ތައްޔާރުވެގެން ތިބިކަމަށް އެކަން ތަހްގީގުކުރުމުގައި އުޅެފައިވާ ބޭފުޅުން ތުހުމަތު ކުރައްވައެވެ.\nރައީސް ސާލިހްގެ ސަރުކާރުގެ ނުކުޅެދުންތެރިކަން ނިކަން ދެކިބަލާށެވެ. ދިވެހި ގައުމުގެ ބަޖެޓް ކޮންޓްރޯލް ކުރަނީ އިންޑިޔާއިން ދޭ ލާރިންނެވެ. ގައުމުގައި ކުރިއަށް އޮތްތާގައި ތަރައްގީގެ މަޝްރޫއެއް ހިންގޭނީ އިންޑިޔާއިން ދޭ ލާރިންނެވެ. ދިވެހި ގައުމުގެ އަސްކަރީ ކަންކަން ބަލަހައްޓަން އެހަވާލުކުރީ އިންޑިޔާއާއެވެ. ޑިފެންސް މިނިސްޓަރ މާރިޔާ ދީދީ އިންޑިޔާގެ ނޫހަށް ދެއްވި އިންޓަވިއުގައި ވިދާޅުވެފައިވަނީ އުތުރުތިލަފަޅުގައި ރައީސް ސާލިހްގެ ސަރުކާރުން ހަދާ ކޯސްޓްގާޑު އިންފްރާންސްޓްރަކްޗަރ ފެސިލީގައި އިންޑިޔާގެ ބައިވެރިވުން އޮންނާނެކަމަށެވެ. އެތަނުގައި ތަމްރީނުދިނުމުގެ ނަމުގައި ރާއްޖޭގެ އެކްސްކްލޫސިވް އެކޮނިމިކް ޒޯން އިންޑިޔާއިން ބެލެހެއްޓުމަށް ފުރުސަތު ދެވޭނެއެވެ.\nއިންޑިޔާއިން އެގައުމުގެ އަވަށްޓެރި ގައުމުތަކާމެދު ކަންތައް ކުރާގޮތުން މިނޫންގޮތަކަށް ސިފަކުރެވޭނެ ޖާގައެއް ނެތެވެ. އަވަށްޓެރި އެއްވެސް ގައުމަކަށް އިންޑިޔާގެ އަމިއްލަ އެދުމާއި އެގައުމުތަކުގެ ތަރައްގީއަށް އިންޑިޔާއިން އަޅާ ހުރަސްތަކާހެދި ކެތްނުކުރެވިގެން އިންޑިޔާއާއި ފާޅުގައި ދުރުވެގަނެގެން އުޅޭތަން ދަނީ ފެންނަމުންނެވެ. އެންމެފަހުން ބޫޓާނުންވެސް އިންޑިޔާއަށް ނޫނެކޭ ބުނީއެވެ. ގުޅުން އޮތް ހަމައެކަނި ގައުމަކީ ބަންގްލަދޭޝްއެވެ. ޝެއިޚް ހަސީނާއަކީ އިންޑިޔާގެ ޕަޕެޓެއްކަން ޚުދު އިންޑިޔާގެ ނޫސްތަކުން ސިފަކުރެއެވެ. މިއަދު ދިވެހި ރާއްޖޭގެ ރައީސް އިބްރާހިމް މުހައްމަދު ސާލިހަކީ ސަރަހައްދުގައި އިންޑިޔާގެ ދެވަނަ ޕަޕެޓެވެ. އިންޑިޔާމީހުން ދިވެހި ރާއްޖޭގެ ރައީސްއަށް މިލަގަބުދޭތަން ބަލަން އަޅުގަނޑުމެން ދެރަވެއެވެ. ލަދު ގަނެއެވެ.\nމިހާރު ދެން ތިވާހަކަ ނުދައްކާ. ސާބިތު ނުހިފުނަސް ޔާމީން ވަގަކަށް ހަދާފަ ވޯޓު ދީގެން ހޮވި ސަރުކާރު. ހޮވި އިރުވެސް ރަނގަޅަށް އިނގޭން މިހޮވެނީ ކޮން ފެންވަރެއްގެ ބައެއްކަން. ނައު ސަފަރ ދަ ކޮންސިކުއެންސަސް.\nއެމްޑީޕީން ބޭނުންވަނީ ތާއަބަދު ވެރިކަމުގައި ތިބެން. ގާސިމް އިމްރާން މައުމޫނު ދުރުކޮށް އެމްޑީޕީގެ އަތްމައްޗަށް ވެރިކަން ކަހާލާނެ، އަދި އިންޑިއާގެ އަސްކަރީ އެހީގައި އެވެރިން ޚުދުމުޚުތާރު ވެރިކަމެއް ރާއްޖޭގައި ގާއިމު ކުރާނެކަން ކަށަވަރު\nރޭވުންތެެރިކަމާއެކު މި މިކަން ހުއްޓުވަން ލީޑަރުންގެ ލަގަބު ހިފައިގެން އުޅޭ މީހުން ތެދުވަންޖެހޭ އެހިސާބުން މުސްލިމް ދިވެހި އެންމެހާ ރައްޔިތުން ތެދުވާނެ. ރައީސް މައުމޫންވެސް ބޭނުންވަނީ ސަރުކާރުން ކޮންމެ ކަމެއްކުރިޔަސް ސިރުކާރު ދަމަހައްޓަން އެއީ ރައީސް ޔާމީން5ގެ ދައުރެއް ފުރިހަމަ ކުރީތީ އެކަމާ ހަސަދަވެރިވެގެން\nވަރަށް ބޮޑު ތެދު ހަގީގަތެއް. ވަރަށް ދެރަވެއްޖެ. އަހަރެމެންގެ ގައުމަށް ދެން ވާނީ ކިހިނެއް ބާ !\nލިޔުންތެރިޔާއަށް ވަރަށްބޮޑަށް ޝުކުރިއްޔާ ގައުމަށްޓަކައި އަދި މިފަދަ މުހިންމު މައުލޫމާތު ހިމެނޭ އާޓިކަލްތައް ލިއުއްވާނެ ކަމަށް އުންމީދު ކުރަން، މިއާޓިކަލް އާއި މީގެ ކުރިން މިނޫހު ގައި ޝާއިރުކުރި އާޓިކަލް ކިޔާލުމުން ވަރަށް ފުން އަސަރެއް ކޮއްފި އަދި މިހާލަތު ގައުމަށް މެދުވެރިވުމުގައި ނޫސްވެރިންގެ އިހުމާލެއް ވާކަމަށް ގަބޫލްކުރެވޭ؟؟ކޮންމެ ބޭފުޅަކުވެސް ސިކުނޑީގައި ފުރަތަމަ ގައުމު ބެހެއްޓެވުން ވ.މުހިންމު؟؟\nޗީޑި ގެރިމޯދީ ގެ ޕަޕެޓުން


China FTA review kuran majileehah hushahalhaifi\nޗައިނާގެ އެފްޓީއޭ ރިވިއު ކުރަން މަޖިލީހަށް ހުށަހަޅައިފި\nކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާއާއެކު ގާއިމު ކުރި މިނިވަން ވިޔަފާރީގެ އެއްބަސްވުން ރައްޔިތުންގެ މަޖިލީހުން ރިވިއު ކުރުމަށް އެ މަޖިލީހުގެ މެޖޯރިޓީ ލީޑަރު، މެދު ހެންވޭރު ދާއިރާގެ މެންބަރު އަލީ އާޒިމް ހުށަހަޅުއްވައިފި އެވެ.\nމަޖިލީހުގެ ރައީސް މުހައްމަދު ނަޝީދަށް އާޒިމް ފޮނުއްވި ސިޓީއެއްގައި ވަނީ، 18 ވަނަ ރައްޔިތުންގެ މަޖިލީހުގައި ޗައިނާގެ އެ އެއްބަސްވުމަށް ރުހުން ދީފައި ވަނީ އޭގެ ސަބަބުން ގައުމަށް ލިބޭނެ ގެއްލުމަށް ފުރިހަމައަށް ބެލުމެއް ނެތި ކަމަށެވެ. އަދި އެ އެއްބަސްވުމުން ފާސްކުރުމުގެ ކުރިން މަޖިލީހުގެ ތަޅުމާއި ކޮމިޓީގައި ވެސް އެކަށީގެންވާ ވަރަށް ދިރާސާކޮށްފައި ނުވާ ކަމަށެވެ.\nއެހެންކަމުން "ފްރީ ޓްރޭޑް ބިޓްވީން ދަ ގަވަރުމަންޓް އޮފް ދަ ޕީޕަލްސް ރިޕަބްލިކް އޮފް ޗައިނާ އެންޑް ދަ ގަވަރުމަންޓް އޮފް ދަ ރިޕަބްލިކް މޯލްޑިވްސް" ގެ އެއްބަސްވުން މަޖިލީހުން ރިވިއު ކުރުމަށް އާޒިމް ހުށަހެޅުއްވި އެވެ. އެ މައްސަލަ އާޒިމް ހުށަހެޅުއްވީ މަޖިލީހުގެ ގަވާއިދުގެ 179 ވަނަ މާއްދާގެ ދަށުން ހުށަހަޅުއްވާ މައްސަލައެއްގެ ގޮތުގަ އެވެ.\nމަޖިލީހުގެ މިއަދުގެ ޖަލްސާއަށް މި މައްސަލަ އެޖެންޑާ ވެސް ކުރި އެވެ. ނަމަވެސް ޖަލްސާގެ އެޖެންޑާގައި ގިނަ މައްސަލަތަކާއި ބިލުތަކުގެ މަސައްކަތް ވެސް އޮތުމުން މިއަދުގެ ޖަލްސާގައި އެ މައްސަލަ ކުރިއަށް ގެންގޮސްފައެއް ނުވެ އެވެ.\nމަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން އެ މަޖިލީހުގެ ރައީސް ނަޝީދު ވިދާޅުވީ ޗައިނާގެ އެފްޓީއޭއާ މެދު މަޖިލީހުން ގޮތެއް ނިންމަން ޖެހޭ ކަމަށެވެ. އެއީ ތަންފީޒު ކުރެވެމުންދާ އެއްބަސްވުމެއް ކަމަށް ވެސް ގަބޫލު ނުކުރެވޭތީ ކަމަށެވެ. އެކަމަކު އެ ކަމުގައި "އަވަސް އަރުވާލަން" ނުޖެހޭ ކަމަށް އެމަނިކުފާނު ވިދާޅުވި އެވެ.\n"އަށާރަވަނަ މަޖިލީހުގައި ޗައިނާއާ އެކު ފްރީ ޓްރޭޑް އެގްރިމެންޓެއް ވެފައި. އޭގެ އެއްވެސް ކަމަކަށް ތަންފީޒު ކުރަމުން ނުދޭ. މިކަމާ ގުޅޭ ގޮތުން މަޖިލީހުން ވަކި ގޮތެއް ކަނޑައަޅަން ޖެހޭ. އަޅުގަނޑު މި ދަންނަވަނީ މި ކަން ކޮންމެހެން އަވަސް އަރުވާލައިގެން ނިންމަން މެންބަރުން އުޅޭށެކޭ ނޫން." ރައީސް ނަޝީދު ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ޗައިނާ އެފްޓީއޭ އަލީ އާޒިމް ދިވެހި ރާއްޖެއާ ޗައިނާގެ ގުޅުން


SunOnline: BREAKING: Mahloof ge corruption massala eh neiy: ACC\nމަހުލޫފްގެ ކޮރަޕްޝަން މައްސަލައެއް ނެތް: އޭސީސީ\nއަހްމަދު އާޒިފް 14 Mar 2019, 17:14\nޔޫތް ސްޕޯޓްސް އެންޑް ކޮމިނިޓީ އެމްޕަވަމެންޓް މިނިސްޓަރު އަހުމަދު މަހްލޫފު --- ސަންފޮޓޯ/\nޔޫތު މިނިސްޓަރު އަހުމަދު މަހުލޫފްގެ ކޮރަޕްޝަން މައްސަލައެއް ނެތް ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފިއެވެ.\n"ސަން" އަށް އެނގިފައިވާގޮތުގައި އޭސީސީން ވަނީ މަހުލޫފްގެ ކޮރަޕްޝަން މައްސަލައެއް މިހާތަނަށް ބަލާފައިނުވާ ކަމާއި އަދި އެފަދަ މައްސަލައެއް ބަލަމުންނުދާކަން އޭނާއަށް އަންގާފައެވެ.\nއެމްއެމްޕީއާރުސިގެ ހިޔާނާތުގެ ރިޕޯޓު އެންޓިކޮރަޕްޝަން ކޮމިޝަނުން މިދިޔަ ފެބްރުއަރީ މަހުގެ 14 ވަނަ ދުވަހު އާންމުކޮށްފައިވާއިރު، އެ ރިޕޯޓުގައިވާގޮތުން މިނިސްޓަރު މަހުލޫފުގެ އެކައުންޓަށް އެސްއޯއެފް ގެ އެކައުންޓުން ވަނީ ފައިސާ ޖަމާކޮށްފައެވެ.\nއެކަން ދިފާއުކުރައްވައި މަހުލޫފު ވިދާޅުވެފައިވަނީ އެސްއޯއެފްގެ އެކައުންޓުން އޭނާގެ އެކައުންޓަށް ޖަމާވެފައިވާ ފައިސާ އަކީ އޭނާގެ އާއިލާގެ ބޭފުޅަކު ހިންގި ފިހާރައަކަށް ޑޮލަރު ގަންނަން ކޮށްފައިވާ މުއާމަލާތެއް ކަމަށެވެ. އަދި އެ މުއާމަލާތް މަހުލޫފުގެ އެކައުންޓު މެދުވެރިކޮށް ކޮށްފައިވަނީ އޭނާގެ ކޮއްކޮ (ވިޔަފާރި ކުރި ފަރާތުގެ) ޑޮލަރު އެކައުންޓެއް ނެތުމުން ކަމަށްވެސް މަހުލޫފު ވަނީ ވިދާޅުވެފައެވެ.\nމަހުލޫފު ވިދާޅުވެފައިވަނީ އެސްއޯއެފްގެ އެކައުންޓުން މުއާމަލާތް ކުރި އެކައުންޓުތަކުގެ ތެރޭގައި މަހުލޫފުގެ އެކައުންޓު ހިމެނޭކަމުގެ މައުލޫމާތު ލިބިލެއްވުމުން ކަން ހިނގައިދިޔަ ގޮތް އެންޓި ކޮރަޕްޝަން ކޮމިޝަނަށް ހިއްސާ ކޮށްފައިވާނެ ކަމަށެވެ. އަދި އެންޓި ކޮރަޕްޝަން ކޮމިޝަނުން އެމްއެމްޕީއާރުސީގެ ހިޔާނާތާ ގުޅިގެން ކުރިއަށް ގެންދިޔަ ތަހުގީގުގައި މަހުލޫފާ އެއްވެސް ސުވާލެއް ކޮށްފައި ނުވާ ކަމަށްވެސް އޭނާ ވިދާޅުވެފައި ވެއެވެ.\nއައިއޯއައިޖީއަށް ބިޑު ކުރާނީ މުޅި ރާއްޖޭގައި ބާއްވާ ގޮތަށް\n"އަޅުގަނޑުމެންގެ ޕްރޮޖެކްޓްތައް ހިންގާނީ ކޮލިޓީކޮށް"\nއިތުރު 10 ރަށެއްގައި ޓާފު ދަނޑު އަޅަނީ


BML in Tax ge gothugai 315 million rufiyaa dhehki\n22nd July 2019 | Last update: 21:52\nބީއެެމްއެލްއިން ޓެކްސްގެ ގޮތުގައި 315 މިލިއަން ރުފިޔާ ދެއްކި\nބީއެމްއެލްގެ ހެޑްއޮފީސް. އަވަސް/ ފައިލް ފޮޓޯ\nގައުމީ ބޭންކް، ބޭންކް އޮފް މޯލްޑިވްސް، ބީއެމްއެލްއަށް ލިބުނު ފައިދާއިން ޓެކްސްގެ ގޮތުގައި މިދިޔަ އަހަރު ދައުލަތަށް 315 މިލިއަން ރުފިޔާ ދައްކާފައިވާ ކަމަށް އެ ބޭންކްގެ ތަފާސްހިސާބުތަކުން ދައްކައިފި އެވެ.\nބީއެމްއެލް އިން ކުރިއަށް ގެންދިޔަ "އަހަރެންގެ ބޭންކް" އިންވެސްޓްމަންޓް ޕްރޮގްރާމްގެ ދަށުން މިދިޔަ އަހަރު 300 މިލިއަން އިންވެސްޓްކުރުމާ އެކުވެސް އެ ބޭންކުން ވަނީ ޓެކްސްއަށް ކެނޑުމުގެ ކުރިން ފައިދާގެ ގޮތުގައި 1.6 ބިލިއަން ރުފިޔާ ހޯދައިފަ އެވެ. ބީއެމްއެލްގެ 2018 ވަނަ އަހަރުގެ އަހަރީ ރިޕޯޓްގައިވާ ގޮތުގައި، އެއީ 2017 ވަނަ އަހަރާ އަޅާބަލާއިރު 13 ޕަސެންޓް އިތުރު އަދަދެކެވެ.\nއަހަރީ ރިޕޯޓްގައިވާ ގޮތުގައި ބޭންކަށް މިދިޔަ އަހަރު ލިބުނު އާމްދަނީ ވަނީ، 2.5 ބިލިއަން ރުފިޔާއަށް އަރައިފަ އެވެ. އެއީ 10 ޕަސެންޓްގެ އިތުރުވުމެކެވެ. މީގެ އިތުރުން އިންޓަރެސްޓުން ލިބުނު ފައިދާ ވަނީ 12 ޕަސެންޓް އިތުރުވެފަ އެވެ. މީގެ އިތުރުން އިންޓަރެސްޓްގެ އާމްދަނީ ނޫން ގޮތުގައި ބޭންކަށް ވަނީ އާމްދަނީގެ ގޮތުގައި 606 މިލިއަން ރުފިޔާ ލިބިފަ އެވެ. އެއީ ބޭންކަށް ލިބޭ އާމްދަނީގެ ދެބައިކުޅައެއްބަޔާ ގާތް އަދަދެކެވެ.\nބީއެމްއެލްގެ ބޯޑުން ނިންމާފައި ވަނީ، ބޭންކަށް ލިބުނު ފައިދާއިން ޑިވިޑެންޑްގެ ގޮތުގައި 129.2 މިލިއަން ރުފިޔާ ބެހުމަށެވެ. އެއީ ހިއްސާއަކަށް 24 ރުފިޔާ ޖެހޭ ވަރުގެ އަދަދެކެވެ. ބޭންކްގައި ކަސްޓަމަރުން ބަހައްޓާފައިވާ ޑިޕޮސިޓް ފައިސާ ވަނީ، 15.3 ބިލިއަން ރުފިޔާއަށް އަރައިފަ އެވެ. އަދި ބޭންކުން އެކި ފަރާތްތަކަށް ދޫކޮށްފައިވާ ލޯންތަކާއި އެޑްވާންސްގެ އަދަދުވެސް ވަނީ 12.2 ބިލިއަން ރުފިޔާއަށް އަރައިފަ އެވެ.\nބީއެމްއެލް ބޯޑަށް ކުރިމަތިލި ފަރާތްތައް އާއްމުކޮށްފި\nމައްސަލައަކީ ޗެކް އެންޑޯސް ޕްރޮސެސްއެއް ނޫން!\nބީއެމްއެލް އޭޖީއެމް މި މަހު 30 ގައި


އެކަޑަމިކް މުވައްޒަފުންނަށް ޕްރޮފެޝަނަލް ޑިވެލޮޕްމަންޓް ސެޝަން އެއް ކުރިއަށް ގެންގޮސްފި.\nYou are here: Home ∼ އެކަޑަމިކް މުވައްޒަފުންނަށް ޕްރޮފެޝަނަލް ޑިވެލޮޕްމަންޓް ސެޝަން އެއް ކުރިއަށް ގެންގޮސްފި.\nޕަބްލިޝްކުރީ Faculty of Shariah and Law 28-04-2021\nމި ފެކަލްޓީގެ ޕްރޮފެޝަނަލް ޑިވެލޮޕްމަންޓްގެ ޕްރޮގްރާމް މިފަހަރު ޚާއްސަކޮށްފައިވަނީ ޖިނާއީ ޤާނޫނާއި އިޖްރާތަށެވެ. މިގޮތުން ފުރަތަމަ ސެޝަން، ޖިނާއީ އިޖްރާތު، ނަންގަވައިދެއްވީ ޕްރޮސެކިއުޓަރ ޖެނެރަލް އޮފީހުގެ ޕަބްލިކް ޕްރޮސެކިއުޓަރ އަލްއުސްތާޛް އަޙުމަދު ނަޢުޝާދު އެވެ. މިސެޝަން ނަގާފައިވަނީ ގޫގަލްމީޓް މެދުވެރި ކޮށް އެޕްރީލް މަހުގެ 15 ވަނަ ދުވަހުއެވެ.\nދެވަނަ ސެޝަން، ޤާނޫނޫލް އުޤޫބާތު އަދި ޖިނާޢީޤާނޫނު، ނަންގަވާދެއްވާފައިވަނީ ދިވެހިރާއްޖޭގެ ޕްރޮސެކިއުޓަރ ޖެނެރަލް އަލްއުސްތާޛް ޙުސައިން ޝަމީމް އެވެ. މި ސެޝަން ކުރިޔަށް ގެންގޮސްފައިވަނީ ފޭސް ޓު ފޭސް ކޮށް 19 އެޕްރީލް ވަނަ ދުވަހު ފެކަލްޓީ އޮފް އެޑިޔުކޭޝަންގެ އޮޑިޓޯރިއަމްގައެވެ.\nމި ދެ ސެޝަންއިން ވަރަށް މުހިއްމު ޤާނޫނީ މަޢުލޫމާތު ތަކެއް ފެކަލްޓީގެ މުވައްޒަފުންނަށް ލިބިގެންދިޔައެވެ. ޤާނޫނުލް އުޤޫބާތުގައި އެކުލެވިފައިވާ ޚާއްސަކަންތައްތަކާއި، ތަރްތީބްކުރެވިފައިވާ ގޮތާއި، ކުށާއި އަދަބުތައް ހޯދާނެގޮތް ދަސްވެގެންދިޔައެވެ. އޭގެ އިތުރުން އެންމެ ފަހުގެ ޖިނާއީ އިޖްރާތާއި، އޭގައިވާ އުސޫލުތަކާއި، ބައެއް މައްސަލަތަކާއި މަޝްވަރާކުރެވިގެންދިޔައެވެ.\nފެކަލްޓީ މުވައްޒަފުންނަށް މިފަދަ ސެޝަން އެއް ނަންގަވާ ދެއްވި ކަމަށްޓަކައި ދިވެހިރާއްޖޭގެ ޕްރޮސެކިއުޓަރ ޖެނެރަލް އަލްއުސްތާޛް ޙުސައިން ޝަމީމަށް ފެކަލްޓީ އާއި މުވައްޒަފުންގެ ނަމުގައި ޑީން އެސިސްޓެންޓް ޕްރޮފެސަރ ޑރ ޢަބްދުއްސައްތާރު ޢަބްދުއްރަޙްމާން ޝުކުރުއަދާކުރެއްވިއެވެ.\nޕޯސްޓްކުރީ Faculty of Shariah and Law


SunOnline: COLUMN: Nafrathuge Bilaa Medhu Aammu Sitee'eh 5\nއަޙުމަދު މާޖިދު 26 Aug 2021, 08:56\nރައްޔިތުންގެ މަޖިލިހުގެ ޖަލްސާއެއްގެ ތެރެއިން.\n5. ކުށް ދަރަޖަ ކުރުމުގައި ހުރި މައްސަލައެއް\nދެން އޮތީ، ނަފްރަތުގެ ބިލުގައި ހުރި އެތައް މައްސަލަތަކެއްގެ ތެރެއިން، ފަސްވަނަ ކަމެއްގެ ގޮތުގައި އަޅުގަނޑު ފާހަގަ ކުރާ ނުކުތާއެވެ. މި ނުކުތާ ފާހަގަ ކުރުމަށް ޓަކައި، ބިލުގެ 124 (ހ) ގެ (3) ވަނަ ނަންބަރުގެ i ވަނަ ނައްޞަށް ބަލައިލަމާ ހިންގަވާށެވެ! މި ނައްޞުގައި އޮންނަނީ "މީހެއްގެ ނަސްލަށް، ނުވަތަ އުފަން ވީ ޤައުމަށް، ނުވަތަ ކުލަޔަށް ބަލައި، އެ މީހަކަށް ޖިސްމާނީ އަނިޔާއެއް ދިނުމަކީ" ކުށެއް ކަމުގައެވެ.\nމި ނުކުތާގައި އަޅުގަނޑު ފާހަގަ ކުރާން މި އުޅެނީ، މި ނައްޞުގައި ތަޖުރީމު ކުރެވިފައި ވާ ކުށް ބިލުގައި ދަރަޖަ ކޮށްފައި ވާ ގޮތެވެ. 124 (ށ) ގެ (4) އާއި (5) އާއި (6) ބެލުމުން އެނގޭ ގޮތުގައި، މީހަކު މި ނައްޞުގައި ބުނާ ކުށް ކުރާ ޙާލަތުގައި، ކުށުގެ ސަބަބުން މީހަކު މަރު ވެފައި ނުވަންޏާ، އަދި ކުށް ކުރަނީ މަޒުލޫމު ކިޑްނެޕް ކޮށްގެން ކަމަށް ނުވަންޏާ، އަދި ކުށް ކުރަނީ ޖިންސީ އަނިޔާއެއް ދީގެން ކަމަށް ނުވަންޏާ، އަދި ކުށް ކުރަނީ ފުރާނައަށް ގެއްލުން ދޭނޭ ކަމުގެ ބިރު ދައްކައިގެން ކަމަށް ނުވަންޏާ، އެއީ ޖިނާޔަތުގެ4ވަނަ ދަރަޖައިގެ ކުށެކެވެ. އާދެ، އިސްތިސްނާ މި ކުރެވެނީ ހަތަރު ޙާލަތެކެވެ. އެ ހަތަރު ޙާލަތު ފިޔަވައި އެހެން ކޮންމެ ޙާލަތެއްގައި ވެސް، މީހެއްގެ ނަސްލަށް ނުވަތަ އުފަން ވީ ޤައުމަށް ނުވަތަ ކުލަޔަށް ބަލައިގެން ކޮންމެ ކަހަލަ ޖިސްމާނީ އަނިޔާއެއް ދިނަސް، ކުށް ދަރަޖަ ކުރެވޭނީ ޖިނާޔަތުގެ4ވަނަ ދަރަޖައިގެ ކުށެއްގެ ގޮތުގައެވެ. ކިތަންމެ ކުޑަ އަނިޔާއެއް ދިނަސް، އަދި ކިތަންމެ ބޮޑު އަނިޔާއެއް ދިނަސް ވެހެވެ. އަނިޔާގެ ކުޑަބޮޑުމިނަކުން ނުވަތަ ސީރިއަސްކަމަކުން ކުށުގެ ދަރަޖައަށް އަންނާނޭ ތަފާތެއް ނޯންނާނެއެވެ.\nމި ދެންނެވި ފަދަ "ޖިސްމާނީ އަނިޔާއެއް ދިނުން" ކަމަށް ބެލެވޭ ޢަމަލުތަކުގެ މިސާލުތަކަށް ބަލައިލަމާ ހިންގަވާށެވެ! މީހެއްގެ ނަސްލަށް ބަލައިގެން ނުވަތަ ވަކި ނަސްލެއްގެ މީހަކަށް ވީތީ ކުރާ ނަފްރަތާ އެކު އޭނާގެ ކަންކަށިމަތީގައި ޖެހުމުން، އެއީ އިޝާރާތް މި ކުރެވުނު ނައްޞުގެ ދަށުން ޖިނާޔަތުގެ4ވަނަ ދަރަޖައިގެ ކުށެކެވެ. ހަމަ އެހެންމެ، މީހެއްގެ ނަސްލަށް ބަލައިގެން ނުވަތަ ވަކި ނަސްލަކަށް ވީތީ ކުރާ ނަފްރަތާ އެކު އޭނާގެ ހަށިގަނޑަށް އެޗްއައިވީ ލޭ އެޅިޔަސް، ނުވަތަ އެކްސިޑެންޓެއް ކޮށްލައިގެން މަޒުލޫމުގެ ދެ ފައި ހަލާކު ކޮށްލިޔަސް، ނުވަތަ އެސިޑު އަޅައިގެން އޭނާގެ ދެ ލޯ އަނދިރި ކޮށްލިޔަސް، މި ނައްޞުގެ ދަށުން ކުށް ދަރަޖަ ކުރެވިގެން ދާނީ ހަމަ ކަންކަށިމަތީގައި ޖެހުމެކޭ އެއްފަދައިން ޖިނާޔަތުގެ4ވަނަ ދަރަޖައިގެ ކުށެއްގެ ގޮތުގައެވެ.\nދެން އޮތީ، ޖިނާޔަތުގެ4ވަނަ ދަރަޖައިގެ ކުށަށް އަދަބު ކަނޑައެޅުމުގެ ސުވާލެވެ. ޤާނޫނުލްޢުޤޫބާތުގެ މާއްދާތަކުން ސާފު ވާ ގޮތުގައި، ކޮންމެ ދަރަޖައެއްގެ ކުށަކަށް ވެސް، އަދަބު ކަނޑައެޅުމުގައި އަދަބު ލުއި ކުރުމާއި ބޮޑު ކުރުމުގައި ފަނޑިޔާރަށް އިޚްތިޔާރުތަކެއް އޮވެއެވެ. އެގޮތުން، ޤާނޫނުލްޢުޤޫބާތުގެ 92 ވަނަ މާއްދާގެ (ރ) ގައި ވާ ގޮތުން، ޖިނާޔަތުގެ4ވަނަ ދަރަޖައިގެ ކުށުން ކުށްވެރި ވެއްޖެ މީހަކަށް ދެވޭނީ4އަހަރަށް ވުރެ ދިގު ނޫން މުއްދަތެއްގެ ޖަލު ޙުކުމެއްގެ އަދަބެވެ. ޖޫރިމަނާ ކުރަންޏާ، ކުރެވޭނޭ މިންވަރަކީ 93 ވަނަ މާއްދާގެ (ހ) އާއި (ށ)4ގެ ދަށުން، ކުށުގެ ނަތީޖާއެއްގެ ގޮތުން ލިބުނު ގެއްލުން ނުވަތަ ކުށުގެ ވަސީލަތުން ކުށްވެރިޔާ ހޯދި ފައިދާއެއްގެ ދެ ގުނަ، ނުވަތަ ދެ ލައްކަ ދިވެހި ރުފިޔާގެ ޖޫރިމަނާއެކެވެ. 1002 ވަނަ މާއްދާގެ ދަށުން، ޖިނާޔަތުގެ4ވަނަ ދަރަޖައިގެ ކުށަށް އަދަބު ދެވޭ އަސާސީ މިންގަނޑަކީ 1 އަހަރާއި7މަހާއި6ދުވަހެވެ. އެހެންކަމުން، ކުށުގެ ނިސްބަތަށް ބަލައި މި ދެންނެވި މިންގަނޑުގެ ތެރޭގައި، ކުށުގެ އަދަބު ކުޑަ ކުރުމާއި ބޮޑު ކުރުމުގެ އިޚްތިޔާރު ފަނޑިޔާރަށް އޮންނާނެއެވެ. އެހެން ނަމަވެސް، އަޅުގަނޑުގެ ނަޒަރުގައި މި މައްސަލަ އަކީ އިޚްތިޔާރީ މިންގަނޑެއްގެ ތެރޭގައި އަދަބު ލުއި ކުރުމާއި ބޮޑު ކުރުމުގެ އިޚްތިޔާރު ފަނޑިޔާރަށް ދީފައި އޮވޭތޯ، އެ އިޚްތިޔާރު ބޭނުން ކުރެއްވުމުގައި ފަނޑިޔާރުން ޢަމަލު ކުރައްވާން ޖެހޭ "ސެންޓެންސިންގ ގައިޑްލައިންސް" އަކީ ކޮބައިތޯ، ކުށާއި އަދަބުގެ ނިސްބަތް ދިމާ ވޭތޯ ނުވަތަ ނޫންތޯ (assessment of the proportionality between crime and punishment) މިފަދަ "ޤާނޫނީ ޓެކްނިކާލިޓީޒް" ގެ ތެރެއަށް ވަންނާކަށް ޖެހޭ ވެސް ކަމެއް ނޫނެވެ. އަޅުގަނޑަށް ފެންނަ ގޮތުގައި، "މީހަކަށް ޖިސްމާނީ އަނިޔާއެއް ދިނުން" ފަދަ ގޮތަކަށް ކުށެއް ކަނޑައަޅައި، އެ ކުށަކީ ޖިނާޔަތުގެ4ވަނަ ދަރަޖައިގެ ކުށެކޭ ބުނުމަކީ އޭގެ ޒާތުގައި ޣައިރުމަޢުޤޫލު (irrational) ކަމެކެވެ. ކުރީން ވެސް ދެންނެވި ފަދައިން، ކުށުގެ ސީރިޔަސްކަމާއި އަނިޔާވެރިކަމުގެ މިންވަރާއި ނަތީޖާތަކަށް ބަލާ އިރު، އުޑާއި ބިމާހައި ތަފާތު ކުށްތަކެއް އެއް ދަރަޖައެއްގައި ދަރަޖަ ކުރެވޭ ޙާލަތު، ނައްޞު އޮތް ގޮތުން އަންނާނޭތީއެވެ. ނުވަތަ، އަތުވެދާނޭތީއެވެ.\nމިއީ ކޮން ގޮތަކުން ތަބްރީރު ކުރެވޭނޭ ކަމެއްތޯއެވެ؟ ކަންކަށިމަތީގައި ޖެހުން، މޫނަށް ކުޅު ޖެހުން، ކޮއްޕައި ވައްޓައިލުން ފަދަ ކުށްތަކާއި، މީހެއްގެ ލޯ އަނދިރި ކޮށްލުން ނުވަތަ މީހެއްގެ ގަޔަށް އެޗްއައިވީ ފަދަ ބައްޔެއްގެ ޖަރާސީމު އެޅުން ފަދަ ކުށްތައް އެއް މިންގަނޑެއްގައި ދަރަޖަ ކުރެވޭ ގޮތަށް ޤާނޫނު ހެދުން ޖާއިޒު ވެގެން ވަނީ ކޮން ގޮތަކުންތޯއެވެ؟\n6. ވިއުޕޮއިންޓް ޑިސްކްރިމިނޭޝަނުގެ މައްސަލަ\nނަފްރަތުގެ ބިލުގައި ބައެއް ކަހަލަ ޝުޢޫރުތަކާއި ޚިޔާލުތަކާއި ވިސްނުންތަކަކީ "ނަފްރަތުގެ ޢަމަލުތައް" ކަމަށް ބުނެ، އެ ޝުޢޫރުތަކާއި ޚިޔާލުތަކާއި ވިސްނުންތައް ފައުޅު ކުރުން ތަޖުރީމު ކޮށް މަނާ ކޮށްފައި ވާ އިރު، މަފްހޫމީ ގޮތުން ހަމަ އެއް ހަމަތަކަކާއި ޙުކުމްތަކެއް ހިނގާން ޖެހޭ އެހެން ކަންތައްތައް ތަޖުރީމު ކޮށްފައެއް ނުވެއެވެ.\nހެޔޮ ގޮތުގައި ނަފްރަތްތެރި ވާހަކަ [Hate Speech] ތަޖުރީމު ކޮށްފައި ވާ ޤައުމުތަކުގައި ކަމާ ބެހޭ ޤާނޫނުތައް ހެދިފައި ވާ ގޮތަށް ބައްލަވައިލެއްވުމުން އެނގިވަޑައިގަންނަވާނޭ ފަދައިން، އެ ތަންތަނުގައި ނަފްރަތްތެރި ވާހަކަ ކަމަށް ކަނޑައަޅަނީ ވަކި ނަސްލަކާ ދެކޮޅަށް ދައްކާ ވާހަކަ އެކަންޏެއް ނޫނެވެ. ވަކި ދީނެއްގެ ނަމުގައި ހަރުކަށިކަން އިސް ކުރާ މީހުން ދައްކާ ވާހަކަތައް އެކަންޏެއް ނޫނެވެ. އެ ތަންތަނުގައި އޮންނަނީ، އެއްވެސް ތަފާތު ކުރުމެއް ނެތި، ކޮންމެ ދީނަކާ ދެކޮޅަށް، ކޮންމެ ނަސްލަކާ ދެކޮޅަށް، ކޮންމެ ޖަމާޢަތަކާ ދެކޮޅަށް ވިޔަސް، ނަފްރަތްތެރި ވާހަކަތަކެއް ދެއްކުމަކީ ކުށެއް ކަމަށް ކަނޑައަޅައިފައެވެ.\nނަފްރަތުގެ ބިލު އެކުލަވައިލެވިފައި ވަނީ މި ދެންނެވި އުޞޫލަކުން ނޫނެވެ.\nއެއް މިސާލަކަށް ބަލަންޏާ، އެ ބިލު އޮތް ގޮތުން، ކުށަކަށް ވަނީ އިސްލާމް ދީނާ ދެކޮޅުވެރި ވާ ނުވަތަ ދީނާ ޚިލާފަށް އުޅޭ ނުވަތަ ދީނަށް އިހާނާތްތެރިކޮށް ހިތާ މީހުންނާ ދެކޮޅަށް ނަފްރަތު ފައުޅު ކުރާ މީހުން އެކަނި ކަމަށް ޤަބޫލު ކުރެވެއެވެ. މިސާލަކަށް، ދިވެހި މުސްލިމަކު، އެހެން މީހަކާ ދިމާޔަށް "އެވަނި މިވަނި މީހާ އަކީ އިސްލާމް ދީނާ ޚިލާފަށް އުޅޭ، ދީނާ ދެކޮޅު ބައެކޭ" ބުނުމުން، ނަފްރަތުގެ ބިލުގެ 124 (ހ) (1) ގެ i ވަނަ މާއްދާގެ ދަށުން އޭނާ ކުށްވެރި ވާނެއެވެ. ނަމަވެސް، ދިވެހިރާއްޖޭގައި އުޅޭ ބިދޭސީ މީހަކު "ދިވެހީންނަކީ ކްރިސްޓިޔަން ދީނާ ޚިލާފަށް އުޅޭ ބައެކޭ، ކްރިސްޓިއަން ދީނާ ދެކޮޅުވެރި ބައެކޭ، ވަރަށް ހަރުކަށި ބައެކޭ، ޓެރަރިޒަމަށް ތާއީދު ކުރާ ބައެކޭ، ދުނިޔޭގެ ހުރިހައި ތަނެއްގައި ވެސް މުސްލިމަކު ވިއްޔާ އުޅޭނީ އެހެންނޭ، އެއީ މުސްލިމުންގެ ރަސޫލާ ދަސް ކޮށްދެއްވި ގޮތޭ" މި ކަހަލަ ގޮތްގޮތުން އިސްލާމް ދީނާ ދެކޮޅަށް ކިތަންމެ އެއްޗެއްސެއް ގޮވައި، މުސްލިމުންނާ މެދު ނަފްރަތާއި ތަޢައްޞުބުގެ ވާހަކަތައް ދޮގުވެރި ގޮތްގޮތުން ކިތަންމެ ވަރަކަށް ދެއްކިޔަސް، އެ ޢަމަލު ކުށްވެރި ކުރާނޭ އެއްވެސް ނައްޞެއް މި ޤާނޫނަކު ނެތެވެ.\nބިލުގެ އެހެން މާއްދާތައް ވެސް އެކުލަވައިލައިފައި ހުރީ ހަމަ މި ކަހަލަ ގޮތަކަށެވެ. އެ މާއްދާތަކުން ސާފު ވާ ފަދައިން، ބިލުން ތަޖުރީމު ކުރެވިފައި ވަނީ އިސްލާމް ދީނާ ޚިލާފު، ނުވަތަ އިސްލާމް ދީނާ ދެކޮޅު، ނުވަތަ އިސްލާމް ދީނާ އަރައިރުން ވާ ކަންތައްތަކެއް މީހަކު ކޮށްފި ނުވަތަ ކުރާ ކަމަށް ތުހުމަތު ކޮށް ރައުޔެއް ނުވަތަ ޚިޔާލެއް ފައުޅު ކުރުމާއި ތުހުމަތުތައް ކުރުން ފަދަ ކަންކަމެވެ. އާދެ، ކުށްވެރި މި ކުރެވެނީ މުޅީން ވެސް އިސްލާމް ދީން ދިފާޢު ކޮށް، އިސްލާމް ދީނާ ދެކޮޅުވެރި ވާ ބަޔަކާ މެދު މުސްލިމުން – ޙައްޤު ގޮތުގައި ވިޔަސް އަދި ނުޙައްޤު ގޮތުގައި ވިޔަސް – ދައްކައިފާނޭ ވާހަކަތައް ނުވަތަ ފައުޅު ކޮށްފާނޭ ރައުޔުތަކާއި ޝުޢޫރުތަކާއި ޚިޔާލުތައް ކަމެވެ. ސުވާލަކީ، ހަމަ މި ބާވަތުގެ ޢަމަލެއް ކަމަށް ވާ، އިސްލާމް ދީނާ ދެކޮޅަށް، މުސްލިމުންނަށް ބަދުބަސް ބުނެ ބަޔަކު ފައުޅު ކުރާ ޚިޔާލާއި ރައުޔާއި ޝުޢޫރުތަކަކީ ވެސް ނަފްރަތްތެރި ވާހަކަ (Hate Speech) ކަމަށް ކަނޑައަޅައި މި ބިލުގައި މަނާ ކޮށްފައި ނުވަނީ ކީއްވެގެން ހެއްޔޭ، މިއެވެ. މި ކުރެވޭ ކަމަކީ، ހުޅަނގުގެ ބައެއް ޤައުމުތަކުގައި އިސްރާއީލަކީ ނަސްލީ އިމްތިޔާޒުގެ (Apartheid State) ދައުލަތެކޭ ބުނުމަކީ ނަފްރަތްތެރި ވާހަކަ ކަމަށް ބަލައި އެ ކަން ތަޖުރީމު ކުރާ އިރު، ކީރިތި މާތް ނަބިއްޔާ ޞައްލަﷲ ޢަލައިހި ވަސައްލަމައާ ދެކޮޅަށް ހިތަށް އެރި ގޮތަކަށް ކާޓޫނު ކުރަހައި ޝާއިޢު ކުރުމަކީ ޚިޔާލު ފައުޅު ކުރުމުގެ މިނިވަންކަން ކަމަށް އޮންނަ އޮތުމާ އެއްފަދަ ކަމެކެވެ. އިސްރާއީލާ ދެކޮޅަށް "ބޮއިކޮޓް، ޑައިވެސްޓްމަންޓް އަދި ސޭންކްޝަންސް" އަށް ގޮވައިލުމަކީ "އެންޓިސެމިޓިޒަމް" ގެ ލޭބަލް ޖެހޭ ނަފްރަތްތެރި ވާހަކަ ކަމަށް ޤާނޫނުގައި ލިޔުމާ އެކު، ފަލަސްޠީނީންނަކީ ޓެރަރިސްޓުނޭ ބުނެ ކޮންމެ ވާހަކައެއް ދެއްކުން ވެސް ޤާނޫނީ ގޮތުން ހުއްދަ ކޮށްފައި ބޭއްވުމަށް ގެންގުޅޭ އުޞޫލާ އެއްފަދަ ކަމެކެވެ.\nއެހެން މިސާލަކަށް ވެސް ބަލައިލެވިދާނެއެވެ. 124 ވަނަ މާއްދާގެ އެކިއެކި މާއްދާތަކުގައި، މީހެއްގެ ނަސްލަށް، ނުވަތަ އުފަން ވީ ޤައުމަށް، ނުވަތަ ކުލަޔަށް، ނުވަތަ ސިޔާސީ ވިސްނުމަށް ބަލައި، ނަފްރަތާއި ތަޢައްޞުބުގެ މަޤްޞަދެއްގައި މީހަކަށް އަނިޔާއެއް ކުރުން ވަނީ ތަޖުރީމު ކޮށްފައެވެ. ސުވާލަކީ، މީހެއްގެ ކިބައިގައި ވަކި ކަހަލަ ބައްޔެއް ހުންނަ ހުރުމަށް ބަލައި، އެ މީހަކާ މެދު ނަފްރަތާއި ތަޢައްޞުބު ފައުޅު ކުރުން މި ބިލުން ތަޖުރީމު ނުކުރީ ކީއްވެގެން ހެއްޔޭ، މިއެވެ.\nމި ދެންނެވި ދެ މިސާލުން އޮޅުން ފިލާ ޙަޤީޤަތަކީ، ނަފްރަތުގެ ބިލަކީ ކޮންމެހެން ނަފްރަތްތެރި ވާހަކަ ހުއްޓުވުމުގެ މަޤްޞަދުގައި ހުށައެޅިފައި އޮތް ބިލެއް ނޫންކަމެވެ. އެ ބިލުގެ އަމާޒަކީ ނަފްރަތްތެރި ވާހަކަ ދައްކާ މީހުންގެ ތެރެއިން، ހަމައެކަނި ދެ ޖަމާޢަތެއް ކަމެވެ. ފުރަތަމަ ޖަމާޢަތަކީ އިސްލާމް ދީނާ ދިމާ ކުރާ ނުވަތަ ދީން ނިކަމެތި ކުރާން އުޅޭ ފަރާތްތަކާ ދެކޮޅަށް ނަފްރަތާއި ތަޢައްޞުބާއި ރުޅިވެރިކަން ފައުޅު ކުރާ މީހުންނެވެ. ދެވަނަ ޖަމާޢަތަކީ ސިޔާސީ ގޮތުން މީހަކުގެ ކިބައިގައި ހުންނަ ވިސްނުމަކާ ދެކޮޅަށް، އެ މީހަކާ މެދު ނަފްރަތާއި ތަޢައްޞުބާއި ރުޅިވެރިކަން ފައުޅު ކުރާ މީހުންނެވެ. އަނެއްކާވެސް އަޅުގަނޑު ސުވާލު އުފައްދަމެވެ. މި ދެ ބާވަތުގެ އިތުރުން، އެހެނިހެން ގޮތްގޮތުން ނަފްރަތްތެރި ވާހަކަ ދެއްކުން މި ބިލުން ތަޖުރީމު ނުކުރެވުނު ސަބަބަކީ ކޮބައިތޯއެވެ؟ މި ދެ ބާވަތުގެ ނަފްރަތްތެރި ޚިޔާލާއި ޝުޢޫރު ފިޔަވައި، ނަފްރަތްތެރި އަދި ތަޢައްޞުބީ އެހެން ޚިޔާލުތަކާއި ޝުޢޫރުތަކަކީ މުޖުތަމަޢުގައި ފަތުރާން އަދި ފެތުރޭން ޖެހޭ އެއްޗަކީތޯއެވެ؟ މި ދެ ބާވަތުގެ ނަފްރަތާއި، އެހެން ނަފްރަތާ ދެމެދު ތަފާތު ކުރުމެއް މި ގެންގުޅެވެނީ ކީއްވެގެންތޯއެވެ؟\nމި ދަންނަވާ ބާވަތުގެ ތަފާތުކުރުމަށް އިނގިރޭސި ބަހުން، ޤާނޫނީ ޢިލްމުގެ އަހުލުވެރީން ކިޔައިއުޅޭ ނަމަކީ [Viewpoint Discrimination] ނުވަތަ [Viewpoint Selective Censorship] އެވެ.\nވިއުޕޮއިންޓް ޑިސްކްރިމިނޭޝަނަކީ ދުނިޔޭގެ ހަރުދަނާ ޤާނޫނީ ނިޒާމުތަކުގައި މަނާ ކުރެވިފައި އޮންނަ ކަމެކެވެ. ޤާނޫނީ ފަލްސަފާ އާއި ޢިލްމުގެ އަސާސީ މަބްދައުތަކާ ޚިލާފު ކަމެކެވެ. އެއީ އިންސާނީ ޙައްޤުތައް، ޚާއްޞަ ގޮތެއްގައި ޚިޔާލު ފައުޅު ކުރުމުގެ މިނިވަންކަން، ރައްކައުތެރި ކުރުމަށް އޮންނަ ހުރަހެކެވެ. ހަމަހަމަކަމުގެ މަބްދައާ ޚިލާފު ކަމެކެވެ. ދިވެހިރާއްޖޭގެ ޤާނޫނުއަސާސީގެ ވެސް އެތައް މާއްދާއެއްގެ އަލީގައި ދަންނަވާން ޖެހެނީ ވިއުޕޮއިންޓް ޑިސްކްރިމިނޭޝަން ކަމަށް ބެލެވޭ ޤާނޫނެއް ހަދައި ހިންގުމަކީ ޣައިރުދުސްތޫރީ ކަމަކަށް ވާނޭ ކަމަށެވެ. އެ ހުރިހައި މާއްދާތަކުގެ ތަފްޞީލުތަކަކަށް އަޅުގަނޑު ނުދާނަމެވެ. އެކަމަށް ޓަކައި އިތުރު އެތައް ޕެރެގުރާފުތަކެއް ލިޔާން ޖެހޭނޭ ކަމަށް ޓަކައެވެ.\nއެހެންކަމުން، ނަފްރަތްތެރި ވާހަކަ ތަޖުރީމު ކުރައްވަންޏާ، ނަފްރަތާ އެކު ވަކި ދެ ބާވަތެއްގެ ވާހަކަ ނުވަތަ ޚިޔާލު ނުވަތަ ޝުޢޫރު ފައުޅު ކުރުން އެކަނި ތަޖުރީމު ނުކުރައްވާށެވެ. ޝަރުޢީ އަދި ޤާނޫނީ އުޞޫލުތަކާއި ހަމަތަކުގެ ދަށުން، ޢަދުލުވެރި އަދި އިންޞާފުވެރި ގޮތުގައި ތަޖުރީމު ކުރާން ޖެހޭ ހުރިހައި ނަފްރަތަކާއި ތަޢައްޞުބެއް ވެސް ތަޖުރީމު ކުރައްވާށެވެ. މިސާލަކަށް، އިސްލާމޮފޯބިއާ އާއި، އިސްލާމް ދީނާ ދެކޮޅަށް ހަރުކަށި ދީނެކޭ ނުވަތަ އަންހެނުންނަށް ނިކަމެތިކޮށް ހިތާ ދީނެކޭ ނުވަތަ ޝަރުޢީ ޙައްދުތަކަކީ ބަރުބަރީ ޙައްދުތަކެކޭ އަދި ލާއިންސާނީ ޙައްދުތަކެކޭ ކިޔައިގެން ފައުޅު ކުރާ ނަފްރަތާއި ތަޢައްޞުބު ވެސް ތަޖުރީމު ކުރައްވާށެވެ. "އިސްލާމީ ޓެރަރިސްޓުންނޭ" ނުވަތަ "ޖިހާދީ ޓެރަރިޒަމޭ" ނުވަތަ "ޖިހާދީ ހަރުކަށި ފިކުރޭ" ކިޔައިގެން، އިސްލާމް ދީނާ ދެކޮޅަށް ފައުޅު ކުރެވޭ ނަފްރަތާއި ތަޢައްޞުބު ވެސް ތަޖުރީމު ކުރައްވާށެވެ!\nނޯޓު: މިއީ ރައްޔިތުންގެ މަޖިލިހަށް ހުށައެޅިފައި ވާ ނަފްރަތުގެ ބިލާ ބެހޭގޮތުން ރައްޔިތުންގެ މަޖިލިހުގެ ޖުޑީޝަރީ ކޮމިޓީއަށް ފޮނުވުނު ސިޓީއެކެވެ. ސިޓީ މި ކޮލަމުގައި މި ޝާއިޢު ކުރެވެނީ އެޑިޓް ކުރެވި އިތުރު ތަފްޞީލުތަކާ އެކު ލިޔެވިފައި ވާ ސިލްސިލާއެއްގެ ގޮތުގައެވެ.\nދިވެހި ތާރީޚު ހެޔޮ ގޮތުގައި ލިޔުން


ގަނޑުފެނުން ހަންގަނޑަށް ލިބޭ ފައިދާތައް\nގަނޑުފެނަކީ އެންމެ ފަސޭހައިން ލިބޭނެ އެކައްޗެވެ. އެ ހަދާކަށް މާ ބޮޑު މަސައްކަތެއް ކުރާކަށް ނުޖެހެއެވެ. އަދި އެ ހޯދަން މާ ދުރަށް ދާކަށް ނުޖެހޭނެއެވެ. މިހާރުވެސް އައިސްއަލަމާރި ހުޅުވާލުމާއިއެކު ގަނޑު...\nކާށި ތެޔޮ ހަންގަނޑަށް ފައިދާ ހުރި އެއްޗަކަށް ވާ ސަބަބު\nކާށި ތެލަކީ އެކި ކަހަލަ ކަންތައްތަކަށް ބޭނުންކުރާ ފައިދާ ހުރި ތެޔޮ އެކެވެ. އަސްލު ކާށި ތެލުގައި އެކި ބާވަތުގެ ކެމިކަލްސް ތަކެއް އަދި ބާރުގަދަ މާއްދާތަކެއްވެސް ނުހިމެނެއެވެ. މީގެ އިތުރުން އެންޓިބެކް...\nމާބަނޑު ދުވަސްވަރު މޭ ނުބައިކޮށް ހޮޑުލަވާނަމަ ކުރެވިދާނެ ކަންތައްތައް\nމާބަނޑުއިރުގައި ހޮޑުލެވުމަކީ ދުޅަހެޔޮ ކަމުގެ ނިޝާނެކެވެ. ނަމަވެސް މާ ގިނައިން ހޮޑުލެވޭނަމަ ކުރެވިދާނެ ކަންތައްތަކެއް ވެއެވެ. އޭގެ ތެރޭގައި؛ 1. ހުސްބަނޑަށް ނުހުރުންހެނދުނު ހޭލާ ގޮތަށް ކާން އާދަ ކުރ...\nޕިރަމިޑް އޮފް ގިޒާ އަކި ދުނިޔޭގެ އެންމެ ބޮޑު ޕިރަމިޑެވެ. އިޖިޕްޓްގެ އެލް ގިޒާ ގައި ހުންނަ މި ޕިރަމިޑަކީ ލަފާ ކުރެވޭ ގޮތުން 85 އަހަރުގެ މުއްދަތެއްގެ ތެރޭގައި ބިނާކޮށްފައިވާ އިމާރާތެކެވެ. އެއީ 2504 ބ...\nމި ރަށުގައި ވެރިކަން ކުރަނީ އަންހެނުން\nމިއީ އިންޑިއާގެ ރަށެއް ކަމަށްވާ މެގަލާޔާ ގައި ދިރިއުޅޭ ބައެކެވެ. ޚާސީ ޓްރައިބު ގެ ނަންދެވިފައިވާ މި މީހުންނަކީ އަންހެން ދަރިން ލިބުމަށް އުއްމީދު ކުރާ ބައެކެވެ. މުދަލާއި ގޯތި ގެދޮރުގެ ހުރިހާ ކަމެއް...\nއެއީ ބޮޑު މަހެއް ނޫނެވެ. ހަންޑިކުޑައެކެވެ. އަރްމިލާރިއާ އޮސްޓޯޔޭ ނުވަތަ ހުމަންގަސް ފަންގަސް ގެ ނަމުން ނަންދެވިފައިވާ މި ހަންޑިކުޑައަކީ 2400 – 8650 އަހަރާއި ދެމެދު ދިރިހުރި އެއްޗެއް ކަމަށް ލަފާ ކުރެ...\n21 މާރިޗު 2011 ގައި މިކަށިގަނޑު ފެނިފައިވަނީ ޝޯން ފަންކަ އަށް އެލްބަރޓާސް މިލެނިއަމް މައިން ތެރެއިންނެވެ. މައިން ތެރޭ ކޮންނަމުން ދިޔައިރު ކުއްލިއަކަށް ހަރު އެއްޗެއްގައި ޖެހުމުން މިއީ އާދައިގެ ގާގަނ...\nބައިވެރިއެއް ހޯދުމަށް ވެލިގަނޑުގައި ކުރެހުމެއް އުފައްދާ މަހެއް\nޖަޕާނުގެ ކަޑުއަޑީގައި ވެލިގަނޑުމަތީ އާދަޔާހިލާފަށް އުފެދިފައި ހުރި 'ޕެޓަރން' ތަކެއް ފެނުނީ 1995 ވަނަ އަހަރުއެވެ. އޭގެ ފަހުން އެފަދަ އެތައް ޑިޒައިންތަކެއް ވެލިގަނޑުގައި ހަދާފައި ހުރިތަން ފެނުނުއިރު،...


Supreme court ge registrar ge maqaamah Raufa ayyan kuravvaifi\nރައުފާ ހައިދަރަށް މަގާމުގެ ލިޔުން ހަވާލުކުރުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: ޑީޖޭއޭ\nސުޕްރީމް ކޯޓުގެ ރަޖިސްޓްރާގެ މަގާމަށް ރައުފާ އައްޔަންކޮށްފި\n13 ޖެނުއަރީ 2020 - 10:32:09\nސުޕްރީމް ކޯޓުގެ ރަޖިސްޓްރާގެ މަގާމަށް ސ. ހުޅުދޫ، ރަތްވިލާގެ ރައުފާ ހައިދަރު އައްޔަންކޮށްފި އެވެ.\nސުޕްރީމް ކޯޓުގެ ރަޖިސްޓްރާގެ މަގާމަށް ރައުފާ އައްޔަންކޮށް މަގާމުގެ ލިޔުން އޭނާއާ ހަވާލުކުރީ އިއްޔެ ޑީޖޭއޭގައި މިކަމަށްޓަކައި ބޭއްވި ރަސްމިއްޔާތެއްގައި ޖުޑީޝަލް އެޑްމިނިސްޓްރޭޓަރު ޑރ. އަބްދުﷲ ނަޒީރު އެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ބުނީ ރައުފާ އެ މަގާމަށް އައްޔަންކޮށްފައިވަނީ ޖުޑީޝަލް ސާވިސް ކޮމިޝަނުގެ ގާނޫނުގެ 21-1 ވަނަ މާއްދާގެ (ރ) ގެ އަށް ވަނަ ނަންބަރުގެ ދަށުން ޑީޖޭއޭއަށް މަތިކޮށްފައިވާ ޒިންމާގެ ދަށުން ކަމަށެވެ.\nރައުފާ ސުޕްރީމް ކޯޓުގެ ވަޒީފާއަކާ އެންމެ ފުރަތަމަ ގުޅުނީ 19 އޮކްޓޯބަރު 2011 ގައި އެސިސްޓެންޓް ލީގަލް އޮފިސަރުގެ މަގާމަށެވެ. އޭގެފަހުން މިދިޔަ ނޮވެމްބަރު މަހުގެ ހަވަނަ ދުވަހު ޝަރުއީ ދާއިރާގެ މަގާމުތަކުގެ އޮނިގަނޑަށް ގެނައި އިސްލާހާ ގުޅިގެން ރައުފާ ހުރީ ލީގަލް އޮފިސަރަކަށް ބަދަލުކޮށްފަ އެވެ.\nމީގެ އިތުރުން 8 އެޕްރީލް 2013 އިން7މެއި 2014 އަށް ރައުފާ ވަނީ ވަގުތީ ގޮތުން ސުޕްރީމް ކޯޓުގެ ރަޖިސްޓްރާގެ މަގާމު ވެސް އަދާ ކުރައްވާފަ އެވެ.\n"ވާނުވާ" ރިވިއު ކުރުމުގެ މައްސަލަ ސްޕްރީމް ކޯޓުން ފަށަނީ


Emmen gandukohfai, Freeze band show nimmaalun!\nއެއް އިރެއްގައި މުޅި ރާއްޖެ އެއް އަޑަކަށް ގުގުމަމުން ދިޔައީ މަޝްހޫރު "ފްރީޒް" ބޭންޑުގެ އަޑެވެ. ރާއްޖޭގެ ކޮންމެ ރަށަކަށް އެ ބޭންޑް ދިޔައަސް މުޅި ރަށް އެކަށް ކެކި، އުތުރި އަރައިގަނެ އެވެ. ފުރީޒް ބޭންޑްގެ ކޮންމެ ޝޯއަކަށް އެތައް ހާސް ބަޔަކު ޖަމާވެ ފޯރީގައި ބައިވެރިވި އެވެ. ފްރީޒް ބޭންޑުގެ ކޮންމެ ހަރަކާތަކަށް އެތައް ހާސް ބަޔަކު އިންތިޒާރު ކުރި އެވެ. ރާއްޖޭގެ މިޔުޒިކް ބޭންޑަކަށް މުޅި ރާއްޖޭގެ ހިތް ފަތަހަކޮށް "ގަނޑުކޮށް" ލެވުނު ހަމައެކަނި މިއުޒިކް ބޭންޑަކީ، ފުރީޒް ބޭންޑެވެ. އެކަމަކު އެއީ މާޒީ އެވެ.\nއެންމެ މަޝްހޫރު ކަމާއި، އާންމު އެންމެންގެ އެންމެ ލޯބި ލިބުނު އެ ބޭންޑް ވުޖޫދުން ގެއްލިގެން ދިޔައިރު އެހެން ވެދާނެ ކަމަށް ހީކުރި އެއްވެސް މީހަކު ވެސް ނެތެވެ. ފްރީޒް ބޭންޑުގެ އެކި ދުވަސްވަރު އެކި ލީޑަރުން ތިބި ނަމަވެސް އަބަދުވެސް އެންމެ އިސް އާޓިސްޓަކީ ކުރީގެ އެންމެ މަޝހޫރު، އަދި ދިވެހިން ދުވަހަކު ވެސް ދުށް އެންމެ މަގުބޫލު ލަވަކިޔުންތެރިޔާ އަލީ ރަމީޒް (އައްޔަ) އެވެ.\nހަމަ ކުއްލިއަކަށް މިއުޒިކާއި ލަވައިގެ ދުނިޔެއިން އައްޔަ ވަކިވެގެން ދިޔައީ "ބްރޭކެއް ނަގަނީ" ކަމަށް ބުނެ އޭނާއަށް ލޯބިކޮށް ސަޕޯޓް ދިން އެންމެން ރޮއްވާލާފަ އެވެ. އައްޔަ އަކީ އޭރު ގާތްގަނޑަކަށް ހުރިހާ ދިވެހިންގެ ހިތްތަކުގެ ސެލެބްރިޓީ އެވެ.\nމިއުޒިކާއި ލަވައިގެ ދުނިޔެއިން ނުކުމެ އައްޔަ ފްރީޒް ބޭންޑާ ވަކިވެގެން ދިޔައަސް ފްރީޒް ބޭންޑު އޭގެ އެގޮތުގައި ދެމެހެއްޓުމަށް އެ ބޭންޑުން މަސައްކަތް ކުރި އެވެ.\nއައްޔަ ލަވަ ކިޔުން ހުއްޓާލުމުން ބޭންޑް ލީޑް ކުރަން ޖެހުނީ އޭނާގެ ކޮއްކޮ އިބްރާހިމް ރަމީޒް (އިބޭ) އަށެވެ. އައްޔަ ލަވަ ކިޔުން ހުއްޓާލި ފަހުން ވެސް ގާތްގަނޑަކަށް އަހަރެއްވާން ދަންދެން އެ ބޭންޑުގެ ޝޯތައް ދިނުމުގައި އިބޭ އިސްވެ ނުކުމެ ނަގައިކިޔައި އުޅުނެވެ.\n"އައްޔަ ލަވަކިޔުން ހުއްޓާލި ފަހުންވެސް އަށް މަސް ދުވަސް ވަންދެން އަހަރެމެން ބޭންޑު ކުރިއަށް ގެންދިޔައިން، ރިސޯޓްތަކަށް ގޮސް ޝޯ ހުށަހަޅައިދީ މިޔުޒިކް ހަރަކާތްތައް ކުރިއަށް ގެންދިޔައިން،" ފްރީޒް ބޭންޑް ނިމެން ދިޔަ ގޮތާބެހޭ ގޮތުން އިބޭ ކިޔައި ދިނެވެ. "އަހަންނަކީ މިހަކު ބުނާ އެއްޗެއް ގަބޫލު ކުރާ މީހެއް ނޫން، އަހަރެންނަށް ވިސްނޭ ވަރަށް އެކަށީގެންވާ ދަލީލާއި ހެކި ލިބުނީމާ ނޫނީ އަހަރެން ގަބޫލެއް ނުކުރާނަން، އެހެންވެ އެކަމުގައި އުޅުނީ،"\nއިބްރާހިމް ރަމީޒް (އިބޭ): ބޭންޑް ނިންމާލި އިރު އިސްކޮށް ހުރި\nއިބޭގެ ބޭބެ، އައްޔަ، ލަވަ ކިޔުން ހުއްޓާލައި ލަވައިގެ ދުނިޔެއިން ނުކުމެގެން ދިޔަ ދިއުން އެއީ ހަމަ ދިއުމަކަށް ނުވި އެވެ. ފަހުން އައްޔަގެ އެ ނިންމުން ބަދަލުވެގެން އައީ މިޔުޒިކާމެދު ދިނީ ގޮތުން އޮތް ގޮތް ސާފު ކުރަން އެތައް ބަޔަކު ބޭނުންވި ކަމަކަށެވެ.\nއެ ބަދަލުގެ ތެރޭގައި އިބޭ ވެސް މިޔުޒިކާ ބެހޭގޮތުން އަލުން ހޯދައި ދިރާސާ ކުރަން ފެށި އެވެ. އެ މަސައްކަތުގައި މިޔުޒިކާއި ލަވަޔަކީ އިސްލާމް ދީން ތަރުހީބު ދޭ ކަމެއް ނޫންކަން އޭނާއަށް ޝައްކެއް ނެތް މިންވަރަށް ސާފުވުމުން ބޭބެ ފަހަތުން މިޔުޒިކާ ދުރަށްދާން ނިންމީ އެވެ.\n"އެހިސާބުން އަހަރެން ހުއްޓާލީ! އަހަރެން ހުއްޓާލި ފަހުން ފްރީޒް ބޭންޑުގެ އެހެން ކުދިން ވެސް ނިންމީ ދެން ބޭންޑް އިތުރަށް ކުރިއަށް ނުގެންދަން، އަދި އެކި ސަބަބުތަކާ ހެދި އެގޭތެރެއިން ބައެއް ކުދިން ވެސް އެހިސާބުން މިޔުޒިކު ކުޅުން ހުއްޓާލީ!" މިހާރު ރޭޑީއޯ އެޓޯލްގައި މަސައްކަތް ކުރާ އިބޭ ކިޔައި ދިނެވެ.\nއިބޭ، މިޔުޒިކާ ދުރަށް ދިއުމާއެކު ދެން ފްރީޒް ބޭންޑު އިތުރަށް ކޮޅަށް ނަގާނެ މީހަކު ނުވި އެވެ. އަދި ތަފާތު ސަބަބުތަކާހެދި ބޭންޑުގެ އެހެން މެންބަރުން ވެސް މިޔުޒިކްގެ ކެރިއާ އާ ދުރަށް ދިޔައީ އެވެ. ހަމަ އެ ހިސާބުން ފްރީޒްގައި މިޔުޒިކް ކުޅެން ބޭނުން ކުރި ހުރިހާ ސާމާނެއް ގެންގޮސް އޭގެ ވެރިޔާ، ބެންހާ ހަބީބުއާ ހަވާލުކޮށް ފްރީޒް ބޭންޑްގެ ޝޯތަކުގެ ސިލްސިލާއަށް ފަސް އަޅައި ނިންމާލީ އެވެ. އެ އަޑު އަހަމުން އައި އެތައް ހާސް ބަޔަކު ގަނޑުވެފައި ބަލަން ތިބެވުނީ އެވެ.